vnews - Flat libunu meehunge nan thah haama nukuree haqquthah rakkaatheri kurumah: Muizzu\nފްލެޓް ލިބުނު މީހުންގެ ނަންތައް ހާމަނުކުރީ ހައްގުތައް ރައްކާތެރިކުރުމަށް: މުއިއްޒު\nހައުސިން މިނިސްޓަރު މުހައްމަދު މުއިއްޒު ނޫސްވެރިންނަށް މައުލޫމާތު ދެއްވަނީ -- ފޮޓޯ: ހައުސިން މިނިސްޓްރީ\nޝަރުތުތަށް ހަމަވެ ފްލެޓް ލިބުނު މީހުންގެ ނަންތަށް އާންމުކުރި އިރު އެމީހުންގެ ނަންތަށް ހާމކޮށްފައިނުވަނީ ފްލެޓް ލިބުނު މީހުންގެ ހައްގުތަށް ރައްކާތެރިކުރުމުގެ ގޮތުން ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nމިނިސްޓަރު މުއިއްޒު މިހެން ވިދާޅުވެފައިވަނީ ސަރުކާރުން ކުރިއަށް ގެންދަން ނިންމާފައިވާ ގެދޮރުވެރިކުރުމުގެ ޕްރޮގްރާމްގެ ދަށުން ފްލެޓަށް ފޯމް ހުށަހެޅި މީހުންގެ ތެރެއިން ފްލެޓް ލިބޭ 661 މީހުންގެ ލިސްޓް އާންމު ކުރިއިރު އެ ފްލެޓްތަށް ލިބުނު މީހުންގެ ނަންތަށް ހާމަކޮށްފައިނުވުމާއި ގުލިގެން ގިނަ ބައެއްގެ ފާޑުކިޔުން އަމާޒުވުމާއި ގުޅިގެން ކުރެއްވި ޓްވީޓެއްގަ އެވެ.\nމިނިސްޓަރު މުއިއްޒު ކުރެއްވި ޓްވީޓެއްގައި ވިދާޅުވީ، އެކަކަށް ދެ ފްލެޓެއް ނުދޭނެ ކަމަށާއި ފޯމް ނަންބަރު އެކަނި ހިމަނާފައިވަނީ ފްލެޓް ލިބޭ މީހުންގެ އަދި ނުލިބޭ މީހުންގެ ހައްގުތައް ރައްކާތެރިކުރުމުގެ ގޮތުން ކަމަށެވެ.\nމުއިއްޒު މިހެން ވިދާޅުވެފައިވާއިރު ފްލެޓް ލިބޭ މީހުންގެ ލިސްޓްު އާންމު ކުރިއިރު އެ ލިސްޓުގައި އެކަކަށް ދެ ފްލެޓް ލިބިފައިވާ ކަމަށްބުނެ ލިސްޓުގެ ފޮޓޯއެއް ސޯޝަލް މީޑިއާގައި ދަނީ ދައުރުވަމުންނެވެ.\nސަރުކާރުން 2014 ވަނަ އަހަރުގެ ތެރޭގައި ގެދޮރުވެރިކުރުމުގެ ޕްރޮގްރާމްގެ ދަށުން ފްލެޓަށް ފޯމް ހުށަހަޅަން ހުޅުވާލުމުން 15،000 އަށް ވުރެ މީހުން ވަނީ ފޯމް ހުށަހަޅާފަ އެވެ.\nހައުސިން މިނިސްޓްރީން އާންމުކޮށްފައިވާ ލިސްޓްގައި ފްލެޓް ލިބުނު މީހުންގެ މައުލޫމާތު ހާމަކުރުމުގެ ބަދަލުގައި ހާމަކޮށްފައިވަނީ އެމީހުން ހުށަހެޅި ފޯމް ނަންބަރެވެ.\nހައުސިން މިނިސްޓްރީން ބުނީ ގެދޮވެރިކުރުމުގެ ޕްރޮގްރާމްގެ ދަށުން ފްލެޓް ލިބުނު މީހުންނަކީ މާލޭގެ ރައްޔިތުންނަށާއި މާލެ އަށް ދިރިއުޅުން ބަދަލުކޮށްފައިވާ މީހުން ކަމަށެވެ.\nފްލެޓް ލިބުނު މީހުންގެ ތެރެއިން 500 މީހުންނަށް ފްލެޓް ދޭން ނިންމާފައިވަނީ ކެޓަގަރީ އެކަކުންނެވެ. އަދި 161 މީހަކަށް ފްލެޓް ދޭން ނިންމާފައިވަނީ ކެޓަގަރީ ދޭކުންނެވެ.\nފްލެޓް ލިބޭ މީހުންގެ ލިސްޓް އާންމުކުރުމާއެކު އެ ލިސްޓަށް ޝަކުވާ ހުށަހެޅުމަށް އަންނަ އާދިއްތަ ދުވަހުގެ ނިޔަލަށް މިހާރު ވަނީ ފުރުސަތު ހުޅުވާލާފަ އެވެ.\nފްލެޓް ލިބުނު މީހުންގެ ލިސްޓް އާންމުކުރުމާއެކު މިހާރު ވެސް އެތައް ބަޔަކު ގެންދަނީ ހިތްހަމަނުޖެހުން ފާޅުކުރަމުންނެވެ. އެގޮތުން އެންމެ ބޮޑު ޝަކުވާއެއްގެ ގޮތުގައި ބައެއް މީހުން ފާހަގަކުރަނީ ފްލެޓް ލިބުނު މީހުންގެ ނަން ހާމަކުރުމުގެ ބަދަލުގައި ފޯމް ނަންބަރު ހާމަކުރުމެވެ. ބައެއް މީހުން ބުނާ ގޮތުގައި އެއީ އޮޅުވާލުމަށް ކޮށްފައިވާ ކަމެކެވެ.


Police board ah safaa nagan ruhun dheefi – Iru\nފުލުހުންގެ އާ ގާނޫނުގެ ދަށުން އެކުލަވައިލަން ޖެހޭ ޕޮލިސް ބޯޑަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ގާނޫނީ ވަކީލުންގެ ޓީމުގައި ކުރިން މަސައްކަތް ކުރެއްވި ސަފާ ޝަރީފް އައްޔަން ކުރަން ރައްޔިތުންގެ މަޖިލީހުން ރުހުން ދީފި އެވެ.\nމިއަދު މަޖިލީހުގެ ތަޅުމުގައި ނެގި ވޯޓްގައި ސަފާ ޕޮލިސް ބޯޑަށް އައްޔަނުކުރަން ފެންނަކަމަށް 34 މެމްބަރަކު ވޯޓު ދެއްވި އެވެ.\nފުލުހުންގެ ބޯޑަށް އާންމުންގެ ފަރާތުން ކުރިމަތިލާން ދެވަނަ ފުރުސަތެއް ހުޅުވާލުމުން ސަފާގެ އިތުރުން ފަސް ބޭފުޅަކު ކުރިމަތިލެއްވި އެވެ. އޭގެ ތެރޭގައި ހިމެނެނީ އަހްމަދު އުސައިދު ހަސަނާއި، ހައްވާ ރީނާ ހަސަނާއި، އިބްރާހިމް ތައުފީގު މޫނިސް އާއި، މުހައްމަދު އިމްރާން ޝަރީފްގެ އިތުރުން އައިޝަތު ރަޝީދެވެ.\nއެ ނަންތައް މަޖިލީހުގެ ސަލާމަތީ ހިދުމަތްތަކާ ބެހޭ ކޮމެޓީން ދިރާސާ ކުރުމަށް ފަހު ކޮމެޓީގެ އަޣުލަބިއްޔަތުން ނިންމީ ސަފާ ބޯޑަށް އައްޔަން ކުރާށެވެ.\nސަފާ ޝަރީފަކީ ތުޅާދޫ ދާއިރާގެ މެންބަރު އަދި ޖޭއެސްސީގެ ރައީސް ހިސާން ހުސައިނާ އެކު ލޯފާމެއްވެސް ހިންގެވި ބޭފުޅެކެވެ. އަދި މިހާރުގެ ބަންޑާރަ ނައިބުގެ ކުރީގެ އަނބިކަނބަލުން ވެސް މެއެވެ.\nފުލުހުންގެ ބޯޑަށް އާންމުންގެ ފަރާތުން ކުރިމަތިލާން އެންމެ ފުރަތަމަ ހުޅުވާލުމުން އޭރު ކުރިމަތިލެއްވީ ފަސް ބޭފުޅުންނެވެ. އޭގެތެރެއިން މަޖިލީހުން ރުހުން ދިނީ ރައީސް ނަޝީދުގެ އަރިސް ބޭފުޅެއް ކަމުގައިވާ އެމްޑީޕީގެ ކުރީގެ އިންޓަނޭޝަނަލް ސްޕޯކްސް ޕާސަން ހާމިދު އަބްދުލް ޣަފޫރަށެވެ. އޭނާ އަކީ މިހާރުގެ ޕީޖީ، ހުސައިން ޝަމީމްގެ ބޭބެ އެވެ.\nފުލުހުންގެ ގާނޫނުގައި ބުނާ ގޮތުން ފުލުހުންގެ ބޯޑު އެކުލެވިގެން ވަނީ ހަތް މެންބަރުންގެ މައްޗަށެވެ.


އަނެއްކާ ވެސް ބޮމެއް ގޮއްވާލައި ޓެރަރިސްޓް ޙަމަލާއެއް ދޭޭނޭ ކަމުގެ ނުރައްކާތެރި އިންޒާރެއް ދީފައިވާތީ އެކަން ސީރިއެސްކޮށް ނަންގަވައި ވަރުގަދަ ފިޔަވަޅުތައް ވަގުތުން ވަގުތަށް އެޅުއްވުމަށް ގޮވާލުން. – Maldivian Democratic Party\nއަނެއްކާ ވެސް ބޮމެއް ގޮއްވާލައި ޓެރަރިސްޓް ޙަމަލާއެއް ދޭޭނޭ ކަމުގެ ނުރައްކާތެރި އިންޒާރެއް ދީފައިވާތީ އެކަން ސީރިއެސްކޮށް ނަންގަވައި ވަރުގަދަ ފިޔަވަޅުތައް ވަގުތުން ވަގުތަށް އެޅުއްވުމަށް ގޮވާލުން.\nއަނެއްކާ ވެސް ބޮމެއް ގޮއްވާލައި ރާއްޖޭގައި ޓެރަރިސްޓް\nޙަމަލާއެއް ދޭޭނޭ ކަމުގެ ނުރައްކާތެރި އިންޒާރެއް ދީފައިވާތީ އެކަން ކުށްވެރިކުރާހިނދު، އެ އިންޒާރު ސީރިއެސްކޮށް ނަންގަވައި ވަރުގަދަ ފިޔަވަޅުތައް ވަގުތުން ވަގުތަށް އެޅުއްވުމަށް ސަލާމަތީ ޚިދުމަތްތަކަށް ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) އިން ގޮވާލަމެވެ.\nމޭ މަހުގެ6ވަނަ ދުވަހު ބޮން ގޮއްވާލައި ޓެރަރިސްޓް ޙަމަލާއެއް ދިނުމަށްފަހު، މާ ގިނަ ދުވަސްތަކެއް ނުވަނީސް އަނެއްކާ އެފަދަ ޓެރަރިސްޓް ޙަމަލާއެއްގެ އިންޒާރު ދިނުމަށް ބޭނުންކޮށްފައި ވަނީ މާލޭގެ ނޫރު މިސްކިތެވެ. މިގޮތުން ނޫރު މިސްކިތުގެ ތަނބެއްގައި ލިޔެފައިވާ އިންޒާރުގައި ބުނެފައި ވަނީ ވަރަށް އަވަހަށް ބޮމެއް ގޮއްވާލާނޭ ކަމަށާއި ދިވެހި ޤައުމު ސުންނާފަތި ކޮށްލާނޭ ކަމަށެވެ.\nމިސްކިތަކީ ޙުރުމަތްތެރިވެގެންވާ ތަނަކަށްވާއިރު، މިސްކިތުގެ ޙުރުމަތް ކަނޑައި ދިވެހި ބަހުން އެފަދަ އިންޒާރެއް މިސްކިތް މެދުވެރިކޮށް ދޭނީ، ސީދާ އެ ނިޔަތުގައި އެކަން ރާވާ ތަންފީޒުކުރުމަށް މަސައްކަތްކުރަމުންދާ ޓެރަރިސްޓުން ކަމުގައި ޤަބޫލުކުރަންޖެހެއެވެ.\nމިކަމުން ވެސް އިތުރަށް ހާމަވެގެން ދަނީ މި ރާއްޖޭގައި ހަރުކަށި ފިކުރު ފުޅާވެ ގޮސް ރައްޔިތުންނަށާއި މުޅި ޤައުމަށް ޓެރަރިޒަމުގެ ނުރައްކާ އޮތް މިންވަރެވެ.\nރިޔާސީ ކޮމިޝަނުގެ ތަޙްޤީޤް ރިޕޯރޓްގައި، ބައެއް މިސްކިތްތަކުގައި، އޭގެ ތެރޭގައި ނޫރު މިސްކިތް ހިމެނޭގޮތުން، ހަރުކަށި ފިކުރުގެ ބައެއް ލީޑަރުން އެމީހުންނާ ގުޅުން އޮންނަ ބޭރުގެ ޓެރަރިސްޓް ޖަމާޢަތްތަކާ ގުޅިގެން އެ އެމީހުންގެ ފިކުރު ކުރިއަރުވައި އޮޕަރޭޝަންތައް ހިންގާކަން ފާހަގަކޮށްފައިވާއިރު، ހަމަ އެ މިސްކިތުގައިި މި ފަދަ ޓެރަރިސްޓް އިންޒާރެއް ލިޔެފައިވުމަކީ ސަލާމަތީ ޚިދުމަތްތަކުން އެއަށް ފަހު ވެސް ސާވެލެންސްކޮށް އެކަންތައް ރަނގަޅަށް ނުބެލިވާކަމަށް ތުޙުމަތުކުރުމުގެ ޖާގަ އޮތްކަމެއް ކަމުގައި ދެކެމެވެ.\nމި މިންވަރުގެ ޓެރަރިޒަމުގެ ނުރައްކާ އޮތްއިރު ވެސް ކުއްލިނުރައްކަލުގެ ޙާލަތު އިޢުލާނުކޮށް ވަގުތުން ވަގުތަށް އަޅަންޖެހޭ ފިޔަވަޅެއް އޮތްކަމަށް ނުދެކެވިވާަކަމީ މި ޕާރޓީން ކަންބޮޑުވާ ކަމެކެވެ.\nއެހެން ކަމުން ޓެރަރިޒަމުގެ ނުރައްކާތަކާމެދު އަޅަންޖެހޭ ފިޔަވަޅުތައް އެޅުއްވުމުގައި އިތުރަށް ސަމާލުވެވަޑައިގެން ވަގުތުން ވަގުތަށް އަޅުއްވަންޖެހޭ ފިޔަވަޅުތައް އެޅުއްވުމަށް ސަލާމަތީ ޚިދުމަތްތަކަށާއި ސަރުކާރަށް އިލްތިމާސްކުރަމެވެ.


SunOnline: Roadha mas feshen 11 dhuvas, avahah thayyaaru vey!\nރޯދަމަސް ފެށެން 11 ދުވަސް، އަވަހަށް ތައްޔާރުވޭ!\nމިޙްނާ ނާސިހު 24 Apr 2019, 08:14\nކޮންމެ އަހަރަކު އެއް ފަހަރު މުސްލިމުންނާއި ބައްދަލުކުރާާ އެންމެ މާތް މައްސަރަކީ ބަރަކާތްތެރި ރަމަޟާން މަހެވެ. ރޯދަމަހު ގިނަ ވަގުތުތަކެއް އަޅުކަމަށް ހާއްސަކުރަން ޖެހޭ އިރު، ދުރާލާ ރޯދަމަހަށް ތައްޔާރުވެ، ގޭތެރެ ވަކި ގޮތަކަަށް ތަރުތީބުކޮށްލުމަކީ ރޯދަމަހުގެ މަސައްކަތްތައް ލުއިވެ، މި މާތް މަހުގެ ވަގުތުތައް ހެޔޮގޮތުގައި ލުއިކޮށް ހޭދަކޮށްލަން އެހީއަކަށްވާނެ އެވެ.\nރޯދަމަހަށް ތައްޔާރުވާން ގެތޭރެ ސާފުކޮށްލުން މުހިންމު..\nގޭތެރެ ސާފުކޮށް ތަރުތީބުކޮށްލުން\nރޯދަމަސް ފެށި، ރޯދައަށް ހުރެ، މިއީ ގައިމު ވެސް އެއްވެސް މީހަކު ކުރަން ބޭނުންވާނެ ކަމެއް ނޫނެވެ. އެހެންކަމުން ދުރާލާ މުޅި ގޭތެރެ ސާފުތާހިރުކޮށް، ރޯދައަށް ބަދިގެތެރެ ތަރުތީބުކޮށްލުމަކީ ވަރަށް މުހިންމު އަދި ބޭނުންތެރިކަމެކެވެ. މިގޮތުން، ގޭތެރެ ހިރަފުސް ފޮޅާ ސާފުކޮށް އާކުރަން ބޭނުންވާ ފަރުނީޗަރުތަކެއް ހުރިނަމަ އަވަހަށް އެ ތަކެތި ބަދަލުކޮށްލާށެވެ.\nހަމައެޔާ އެކު، ރޯދަމަހަށް ބަދިގެތެރެ ތަރުތީބުކޮށްލުމަކީ ވެސް ފަހަށް ވިސްނާ ކޮށްލުން ރަނގަޅު ކަމެކެވެ. އާންމުކޮޮށް ބައެއް ގެތަކުގައި މިކްސަރާއި، އަވަން އަދި ބައެއް ވައްތަރުތަކުގެ ތެލި ބޭނުން ނުކުރިނަމަވެސް، ރޯދަމަހުގައި މިތަކެއްޗަކީ އެންމެ ގިނައިން ބޭނުންކުރާ ތަކެއްޗަށްވުމުން ވީހާވެސް ފަސޭހައިން އަތުޖެހޭނެ ހިސާބެއްގައި ބެހެއްޓުމުން ކޮންމެ ދުވަހެއްގެ މަސައްކަތް ލުއިވެ އަވަސްވާނެ އެވެ.\nޚަރަދުކުޑަކުރުމުގެ ގޮތުން ދުރާލާ ކަންކަން ރާވާލުމަކީ މުހިންމު\nރޯދަ މަހުގެ މެނޫ އަވަހަށް ތައްޔަރުކޮށްލާ\nސާފުކުރުމާއި ތަރުތީބުކުރުމުގެ މަސައްކަތްތަކަށް ފަހު ދެން އަވަސްވެގަންނަންވީ ރޯދަމަހުގެ މެނޫ ތައްޔާރުކުރުމަށެވެ. ގިނަ ގެތަކުގައި ރޯދަމަހު އެންމެން އެއްކޮށް އެއް ސުފުރާއެއްގައި ރޯދަ ވީއްލާ އަދި ތަރާވީހާ ހާރުކެއުމުގެ ވަގުތުތައް ހޭދަކުރާއިރު ދުރާލާ މެނޫ ތައްޔާރުކޮށް ޝޮޕިން ލިސްޓް ހެދުމަކީ ވަގުތު ސަލާމަތްވެ، ހަރަދުތައް ދާގޮތް ސާފުވެ އެންމެނަށް ވެސް ބޮޑު ލުޔެއް ލިބޭނޭ ކަމެކެވެ. އެހެންނަމަވެސް، މިކަމުގައި އާއިލާގެ އެންމެންގެ ޚިޔާލާއި މަޝްވަރާ ހޯދަންވާނެ އެވެ. އެހެންނޫން ނަމަ، ތައްޔާރުކުރާ ކާނާ ފަހަރެއްގައި ކަމުނުގޮސް އިސްރާފު ވެސް ވެދާނެ އެވެ.\nއާންމުކޮށް ބޭނުންކުރާ ތަކެތި ގިނައިން ގަނެ ސްޓޮކް ކޮށްލާ\nގިނައިން ބޭނުންކުރަންޖެހޭ ތަކެތި ގަނެ ރައްކާ ކުރޭ!\nއަހަރެމެންގެ ތެރެއިން ގިނަ މީހުންނަކީ ކުރަންޖެހޭ ކަންކަން އެންމެ ފަހު ވަގުތު ކުރަން އާދަވެފައި ތިބޭ ބައެކޭ ބުންޏަސް ދޮގަކަށްނުވާނެ އެވެ. އެހެންނަމަވެސް މިފަހަރު މިކަމަށް ބަދަލެއް ގެނެސް ކުރީބައިގައި ރޯދަމަހަށް ތައްޔާރުވުމުގެ ގޮތުން މިއީ ކޮށްލުން މުހިންމު ކަމެކެވެ. ރޯދަމަހަށް ހަފްތާއަކާއި ދެތިން ދުވަހެއް ބާކީ އޮތްއިރު، އާންމުކޮށް ގޭގައި ބޭނުންކުރާ ބާވަތްތައް ކަމުގައިވާ ހަނޑޫ، ހަކުރު، ފުށް، ބިސް، ކަދުރު، އަލުވި އަދި މަސްދަޅާއި ގެރިކިރު ފަދަ ބާވަތްތައް ގިނައިން ގަނެ ގޭގައި ރައްކާކުރުމަކީ ޚަރަދު ކުޑަވެ، މަސައްކަތް ލުއިވާނޭ ކަމެކެވެ. ގައިމުވެސް ކޮންމެ ދުވަހަކު ބޭނުންވާ ތަކެތި ގަދަ އަވީގައި ގޮސް ގަނެ ހެދުމަކީ ފަސޭހަކަމެއް ނޫންތާ އެވެ.\nމި ލިސްޓުގައި ދެން ހިމަނާލުން އެންމެ މުހިންމީ ބަދިގޭގެ އެކި ކަންކަމަށް ބޭނުންކުރާ އެކި އައިޓަމްތަކެވެ. މިސާލަކަށް ފަނިގިރާ ޖަގުތަކާއި، ކާއެއްޗެހި ގިނަ ވަގުތު ބަހައްޓާ ރައްކާކުރާ ތަށި، ފޮއިލް، އަދި ތެލި ތަށި ސަމްސާ ފަދަ ތަކެއްޗެވެ. ގިނަ ފިހާރަތަކުގައި މިހާރު ސޭލް ވެސް ފަށާފައިވާ އިރު ސްޓޮކް ހުސްވުމުގެ ކުރިން އަވަސްކުރާށެވެ.\nވަގުތު އޮވެ، މިފަދަ ކަންކަން ދުރާލާ ކުރުުމުން ވަގުތު ސަލާމަތްވެ ޖީބަށްވެސް ލުއިވާނެ އެވެ.


SunOnline: 2054 gai raajjeyge aabaadhee million akah araane\n2054 ގައި ރާއްޖޭގެ އާބާދީ މިލިއަނަކަށް އަރާނެ\nއައިޝަތު ފަރީޙާ 14 Jul 2019, 10:01\nސިނަމާލެ ބްރިޖު އާންމުންނަށް ދައްކާލުމުގެ ހަރަކާތްތަކުގެ ތެރެއިން -- ސަން ފޮޓޯ/ ފަޔާޒު މޫސާ\nދެހާސް ފަންސާސް ހަތަރުވަނަ އަހަރު ރާއްޖޭގެ އާބާދީ އެއް މިލިއަނަށް އަރާނެ ކަމަށް ލަފާކުރެވޭ ކަމަށް ނޭޝަނަލް ބިޔުރޯ އޮފް ސްޓެޓިސްޓިކްސް އިން ބުނެފި އެވެ.\nދުނިޔޭގެ އާބާދީ ދުވަހާ ގުުޅިގެން އެ ބިޔުރޯ އިން އާންމުކުރި ތަފާސްހިސާބުތަކަށް ބަލާއިރު ރާއްޖޭގެ އާބާދީ މިހާރު އިތުރުވަމުން އަންނަ ރޭޓަށް ބަލާއިރު 2054 އަންނައިރު ރާއްޖޭގައި 557،537 ދިވެހިން އަދި 416،822 ބިދޭސިން އުޅޭނެ އެވެ.\nމިހާރު ރާއްޖޭގެ އާބާދީގައި ދިވެހިންގެ އަދަދަކީ 372،739 އެވެ. ބިދޭސިންގެ އަދަދު 161،202 އަށް އަރާކަމަށް ނޭޝަނަލް ބިޔުރޯ އޮފް ސްޓެޓިސްޓިކްސްގެ ތަފާސް ހިސާބުތައް ދައް ކައެވެ. މި ތަފާސް ހިސާބުތަކަށް ބަލާއިރު 2048 ވަނަ އަހަރާއި ހަމައަށް ދާއިރު ރާއްޖޭގެ މިހާރުގެ އާބާދީ ދެގުނަ ވާނެ ކަމަށް ވަނީ ލަފާކޮށްފަ އެވެ.\nއެ އިދާރާއިން ލަފާކުރާގޮތުގައި ކުރިއަށް އޮތްތަނުގައި ރާއްޖޭގެ އާބާދީގެ 54 ޕަސެންޓް މީހުން ދިރިއުޅޭނީ މާލެ ސަރަހައްދުގަ އެވެ.\nމަސައްކަތް ކުރާ އާބާދީ އަށް ބަލާއިރު އާބާދީގެ 40 ޕަސެންޓް އަންހެނުން އާމްދަނީ ހޯދަނީ އިންފޯމަލް ސެކްޓާ ނުވަތަ ނުރަސްމީ މަސައްކަތްތަކުންނެވެ. އޭގެ ތެރޭގައި ގޭގައި ތިބެގެން ކުރާ އާމްދަނީ ލިބޭ މަސައްކަތްތައް ފާހަގަކުރެވެ އެވެ.\nއާބާދީގައި ހިމެނޭ މަސައްކަތް ކުރާ އުމުރުގެ ފިރިހެނުންގެ ތެރެއިން އާމްދަނީ ލިބޭ މަސައްކަތް ކުރަނީ 61 ޕަސެންޓް މީހުން ކަމަށާއި އާމްދަނީ ލިބޭ މަސައްކަތް ކުރާ އަންހެނުންގެ ނިސްބަތަކީ 39 ޕަސެންޓް ކަމަށް ތަފާސް ހިސާބުތައް ދައްކައެވެ.\nމީގެ އިތުރުން އިގްތިސޯދީ ގޮތުން ހަރަކާތްތެރި ނުވާ ފިރިހެނުންގެ ނިސްބަތަކީ 28 ޕަސެންޓެވެ. އަންހެނުންގެ ނިސްބަތަކީ 72 ޕަސެންޓެވެ. މިއީ 15 އަހަރުން މަތީގެ އާބާދީގެ 42 ޕަސެންޓް ކަމަށް ސްޓެޓިސްޓިކް ބިޔުރޯ އިން ހާމަކޮށްފައިވެ އެވެ.\nއާބާދީގައި އުމުރުން ދުވަސްވީ މީހުންގެ ނިސްބަތަށް ބަލާއިރު 2014 ވަނަ އަހަރު އާބާދީގެ 4.8 ޕަސެންޓަކީ ދުވަސްވީ މީހުންނެވެ. 2050 އަންނައިރު އާބާދީގެ 14.7 ޕަސެންޓަކީ ދުވަސްވީ މީހުންނަށް ވާނެ ކަމަށާއި 2014 ވަނަ އަހަރާއި އަޅާ ބަލާއިރު 2054 ވަނަ އަހަރު އާބާދީގައި ދުވަސްވީ މީހުންގެ އަދަދު ދެގުނަ ވާނެ ކަމަށް ވަނީ ލަފާކޮށްފަ އެވެ.\nދެހާސް ތިރީސްވަނަ އަހަރުން ފެށިގެން ރާއްޖޭގެ އާބާދީގައި ކުޑަކުދިންގެ ނިސްބަތް ދަށްވާނެ ކަމަށާއި އެއީ އުމުރުން ދުވަސްވީ މީހުންނާއި ދަރިމައިނުވާ މީހުން އިތުރުވާނެތީ ކަމަށް ވަނީ ލަފާކޮށްފަ އެވެ.\nއާބާދީ ކުރިއަށް ލަފާކުރުމުގެ މައިގަނޑު ބޭނުމަކީ، އާބާދީ އަށް ބޭނުންވާ ކަންކަމުގެ ސިޔާސަތުތައް ކުރިއާލާ ކަނޑައެޅުމެވެ. އެގޮތުން ތައުލީމާއި ސިއްހަތާ ގުޅޭ ސިޔާސަތުތައް ކަނޑައެޅުމަށް އާބާދީ ކުރިއަށް ލަފާކުރާގޮތް ކަނޑައެޅުން މުހިއްމެވެ.\nއދ.ގެ ތަފާސްހިސާބުތަކަށް ބަލާއިރު 2050 އަންނައިރު ދުނިޔޭގެ އާބާދީ އަށް ބިލިއަނަށް އަރާނެއެވެ. މިހާރު ދުނިޔޭގެ އާބާދީ އަކީ 7.7 ބިލިއަން ކަމަށް އެ އިދާރާއިން ވަނީ ހާމަކޮށްފަ އެވެ.\nސްކޫލުން ނުކުތް ގޮތަށް އެރީ ދޯންޏަށް، ދެން ނުފައިބާނެ\nޝީލާގެ ފުރަބަންދުން ހިތަށް ފިނިވި އެތައް ހަނދާނެއް


Vihei Iru Eh Hashigandaai2Boa - Ummeedheh Nethi Maraai Hanguraama Kuraa2Kudhin - Vaguthu\nވިހެއި އިރު އެއް ހަށިގަނޑެއްގައި ދެ ބޯ - އުންމީދެއް ނެތި މަރާއި ހަނގުރާމަ ކުރާ ދެކުދިން\nފުރިހަމަ ސިއްޙަތެއް ލިބިފައިވުމީ، ކޮންމެ މީހެއްމެ އެދޭނެ ގޮތެވެ. ނަމަވެސް ވަގުތީ މި އާލަމަކީ އިމްތިހާނުގެ ގޯއްޗަކަށްވީ ހިނދު ފުރިހަމަ ސިއްޙަތެއްގެ ނިޢުމަތުން މަހުރޫމުވެފައި ތިބޭ މީހުންވެސް ދުނިޔޭގެ އެކި ކަންކޮޅުތަކުގައި މަދެއް ނޫނެވެ. އެފަދަ ޙާލަތުތައް ދިމާވެފައި ތިބޭ ބައެއްގެ ހިތްވަރުގަދަ ކަމާއި، އެފަރާތްތަކުން އަޅަމުންދާ ކެކުޅުންތައް، އެފަދަ ޙާލަތެއް މެދުވެރިވެފައި ނުވާ ބަޔަކަށް ތަސައްވުރު ކުރުމަކީ ހަޤީޤަތުގައި ކުރެވޭނޭ ކަމެއް ނޫނެވެ. މިއީ އުފެދުމުގައި ދިމާވި އެފަދަ ސިއްޙީ ހާލަތަކާއި ގުޅިގެން މަރާއި ހަނގުރާމަކުރަމުންދާ އެއްމާބަނޑު ދެކުއްޖެއްގެ ވާހަކައެވެ.\nކެމްބޯޑިއާގެ ހޮސްޕިޓަލެއްގައި ވިހެއި މި ދެކުދިންގެ އުމުރުން އަދި މާގިނަ ދުވަހެއް ނުވާއިރު، އެކުދިންގެ ހާލު ވަނީ ވަރަށް ބޮޑަށް ދެރަވެފައެވެ. ބަރުދަނުގައި 6.5 ކިލޯ ހުންނަ މި ދެ ކުދިންނަށް ހޮޅިން ކާންދޭއިރު އެކުދިން ބަލަހައްޓަމުން ދަނީ އިންކިއުބޭޓަރއެއްގެ ތެރޭގައި ބައިތިއްބައިގެން، ޑޮކްޓަރުންގެ ޚާއްސަ ޓީމަކުންނެވެ.\nމި ދެކުދިންގެ ހާލަތު ކިޔައިދެމުން އެކުދިންގެ މަންމަ ނޫސްތަކުގައި ބުނެފައިވަނީ، އޭނާގެ އަލަތު ކައިވެންޏަށް ލިބުނު ފުރަތަމަ ދަރިންނަށް މިފަދަ ޙާލަތެއް މެދުވެރިވެދާނެ ކަމެއް ކުރިން ނޭނގޭ ކަމަށެވެ. އަދި މާބަނޑުއިރު، މާލީ ޙާލަތު ދަށްވުމުގެ ސަބަބުން ސްކޭންވެސް ނަހަދާ ކަމަށާއި، އެއްވެސް މައްސަލައެއް ކުރިމަތިވެފައިވާ ކަމުގެ އިހުސާސެއް އޭރު ނުކުރެވޭކަމަށެވެ.\n"އަހަރެންނަކަށް ނޭނގޭ މިވީގޮތެއް. ވަރަށް ފޮނި އުންމީދާއެކު އުފަލުން ހޮސްޕިޓަލަށް އައީ. އެކަމަކު ދަރިންނަށް ދިމާވެފައިވާ ޙާލަތު ލޮލުން ފެނުމުން ހިތްފަޅައިގެންދާ ވަރުވޭ. އެ ކުދިން ސަލާމަތްވާނެ ކަމުގެ މާބޮޑު އުންމީދެއް ޑޮކްޓަރުން ނުދެއްވާތީ އަދި މާބޮޑަށް ދެރަވޭ،" އެކުދިންގެ މަންމަ ބުންޏެވެ.\nމި ދެކުދިން ބަލަހައްޓަމުންދާ ހޮސްޕިޓަލުން ބުނެފައިވާގޮތުގައި، މިއީ ވަރަށް މަދުން ދިމާވާ ހާލަތެކެވެ. އެހެންކަމުން ސީދާ ފަރުވާއެއް ނުވަތަ ދެކުދިން ވަކިކުރަން އޮޕަރޭޝަނެއް ކުރުމުގެ ކުރިން، އެކުދިންގެ ހާލު އިތުރަށް ދަށް ނުވާނެ ގޮތަކަށް ބަލަހައްޓަމުންދާކަމަށް ހޮސްޕިޓަލުން ވަނީ ބުނެފައެވެ.\nއުފެދުމުގައި އެއްމާބަނޑު ދެކުދިން ގުޅިފައިވުމީ ދުނިޔޭގައިވެސް ވަރަށް މަދުން ނޫނީ ދިމާ ނުވާ ހާލަތެކެވެ. އެގޮތުން ކޮންމެ ދެލައްކަ ކުދިންގެ ތެރެއިން އެއް ކުއްޖަކަށް މިފަދަ ހާލަތެއް މެދުވެރިވުމުގެ ފުރުސަތު އޮންނައިރު، އޭގެތެރެއިން ސަލާމަތް ވަނީ ގާތްގަނޑަކަށް 35 އިންސައްތަ ކުދިންނެވެ.\nމާޗް 6, 2018 20:18\nއަދިވެސް މުއްލާތަށް ވީދޭނެ ފުރިހަމަކަމޭ!\nމާޗް 6, 2018 21:42\nމާޗް 7, 2018 00:01\nއެއީﷲގެ ކުޅަދުންވަންތަކަން.އެކަލާނގެ އިރާދަކުރެއްވި ގޮތް.މޮހޮދޭ ދެން ރުޅިއައިސް ފަޅައިގެންދާ ވަރުވިޔަސް އިންސާނުންނަށް އޮތީ ކޮންމެ ހާލެއްގަވެސް ޝުކުރުވެރިވުން އަދި ސަބަބުތަކުގަ ހިފައިގެން މަސައްކަތްކުރުން.އެތުއްތު ކުއްޖާގެ ހާލަތު އެހެން ގޮތަކަށް ބަދަލު ކޮއްދެއްވުމުގެ ކުޅަދާނަކަންވެސް ހަމަެެކަނި ލިބިވޮޑިގެންވަނީ ﷲއަށް.އަހަރެންނަކީ މުއްލާއެއް ނޫން.އެކަމުވެސް މޮހޮދޭގެ ބަސްމަގު ހުރިގޮތުން އެއްޗެއް ނުބުނެ ނުހުރެވިގެން ހަމަ ބުނެލީ....\nމާޗް 7, 2018 11:27\n.ތިހެންވީދެން ﷲދެކެ ބިރުގަނެބަލަ.\nމާޗް 7, 2018 12:23\nމާތްﷲ އަށް ބިރުވެތިވޭ ޝުކުރުވެރިވޭ. މާތްﷲއީ ހުރިހާ ބާރުގެވެރި އެއްމެއޯގާވަންތަވެރި ހަމައެކަނި އިލާހު.\nޔާﷲ އިންޝާﷲ އެކުދިންނަށް ހެޔޮސިއްހަތެއް ދެއްވަވާށި ބާއްޖަވެރި މުސްތަގުބަލެއް ދެއްވަވާށި އަދި މައިންބަފައިންނަށް ކެއްތެރިކަން މިންވަރުކުރަށް ވަވާދެއްވަވާނދޭ. އާމީން\nމާޗް 7, 2018 15:29\nތިބާއަށް ހެޔޮވިސްނުން ދެއްވައި ރަނގަޅު މަގަށް ވާސިލްކޮށްދެއްވައިފާންދޭވެ. އާމީން!\nމާޗް 6, 2018 20:58


އިސްލާމީ ސަލާމަށް އަހުލުވެރިވުން –3– DhiSalafiyyah\n14/10/2014 އަޚްލާޤް, ދީންއައްޝައިޚް ޢަބްދުﷲ ސަޢުދާން ބިން ޢަބްދުލްވައްހާބް\nސަލާމްކުރުމީ އީމާންކަން ފުރިހަމަވެ ވަރުގަދަވާ ކަމެކެވެ. ޢައްމާރު ބުން ޔާސިރު رضي الله عنهގެ އަރިހުން ރިވާވެގެންވާ ޙަދީޘެއްގައިވެއެވެ. ރަސޫލާ صلى الله عليه وسلمޙަދީޘް ކުރައްވާފައިވެއެވެ.\n((ثَلاثٌ مَنْ جَمَعَهُنَّ فَقَدْ جَمَعَ الإيْمَانَ: الإنْصَافُ مِنْ نَفْسِكَ، وبَذْلُ السَّلاَمِ للعَالَمِ، والإنْفَاقُ مِنَ الإِقْتَارِ)) [رواه البخاري]\nމާނައީ: ” ތިންކަމެއް ޖަމާކޮށްފިމީހާ ހަމަކަށަވަރުން އީމާންކަން ޖަމާކޮށްފިއެވެ. (އެއީ) އަމިއްލަނަފްސަށް އިންސާފުވެރިވުމާއި، އެންމެހާ މީސްތަކުންނަށް(މުސްލިމުންނަށް) ސަލާމްކުރުމާއި، އަތްމަތި ދަތި ޙާލުގައިވެސް ﷲ ގެމަގުގައި ހޭދަކުރުމެވެ. “\nސަލާމްކުރުމީ ފާފަތައް ފުއްސަވާ ކަމެކެވެ. ބަރާއު ބުން ޢާޒިބުرضي الله عنهގެ އަރިހުން ރިވާވެގެންވާ ޙަދީޘެއްގައިވެއެވެ. ރަސޫލާ صلى الله عليه وسلمޙަދީޘް ކުރައްވާފައިވެއެވެ.\n((مَا مِنْ مُسْلِمَيْنِ يَلْتَقِيَانِ فَيَتَصَافَحَانِ إِلاَّ غُفِرَ لَهُمَا قَبْلَ أَنْ يَتَفَرَّقَا)) [رواه أبوداود وابن ماجه والترمذي و صححه الألباني]\nމާނައީ: ” ދެމުސްލިމަކު، އެއްމުސްލިމަކު އަނެއްމުސްލިމަކާއި ބައްދަލުކޮށް އަތާއަތް ޖޯޑުކޮށް (މުސްލިމުންގެ ސަލާމުން) ސަލާމްކޮށްފައި، އެދެމީހުން ވަކިވެގެންދިޔުމުގެކުރީން (މާތްﷲ) އެދެމީހުންގެ ފާފަތައް ފުއްސަވާނެތެވެ. “\nސަލާމްކުރަންޖެހެނީ ހަމައެކަނި ތިމާ ދަންނަމީހުންނާ އެކަންޏެއް ނޫނެވެ. ތިމާ ނުދަންނަ މީހުންނާވެސް ސަލާމްކުރަންވާނެއެވެ. ޢަބްދުﷲ ބުން ޢަމްރު ބުން ޢާޞް رضي الله عنهماވިދާޅުވިއެވެ.\n((أَنَّ رَجُلاً سَأَلَ رَسُولَ اللهِ صلى الله عليه وسلم أَيُّ الإِسْلاَمِ خَيْرٌ قَالَ: ” تُطْعِمُ الطَّعَامَ وَتَقْرَأُ السَّلاَمَ عَلَى مَنْ عَرَفْتَ ، وَمَنْ لَمْ تَعْرِفْ)) [رواه البخارى ومسلم]\nމާނައީ: ” މީހަކު ރަސޫލުﷲ صلى الله عليه وسلمއާއި ސުވާލު ދެންނެވިއެވެ. އިސްލާމްކަމުގެ ތެރެއިން އެންމެ ހެޔޮކަން ބޮޑުކަމަކީ ކޮބައިތޯއެވެ؟ އެކަލޭގަފާނު ޙަދީޘް ކުރެއްވިއެވެ. ” މީސްތަކުންނަށް ކާންދީހެދުމެވެ. އަދި ތިބާ ދަންނަ މީހުންނަށާއި ނުދަންނަ މީހުންނަށް ސަލާމް ގޮވާހެދުމެވެ. “\nމި ޙަދީޘްގެ ޝަރަޙައިގައި އަލްޙާފިޡު އިބްނު ޙަޖަރު رحمه اللهވިދާޅުވެފައިވެއެވެ.\n“މި ޙަދީޘްގެ މާނައަކީ ތިބާގެ ބޮޑާކަމާއި ކިބުރުވެރިކަމުން އެއްވެސް މީހަކު ސަލާމް ގޮވުމުން މަޙްރޫމް ނުކުރުމެވެ. އަދި އިސްލާމީ އުޚުއްވަތްތެރި ކަމަށްޓަކައި އެންމެނާވެސް ސަލާމްކޮށް، މިމަތިވެރި އިސްލާމީ ޝިޢާރު ފާޅުކޮށް ހެދުމެވެ.”


Minivan dhuvahu raees gaumaa muhaathabu kurun avaskohfi\nމިނިވަން ދުވަހު ރައީސް ގައުމާ މުހާތަބު ކުރުން އަވަސްކޮށްފި\nރައިސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް: މިނިވަން ދުވަހު ރައީސް ގައުމާ މުހާތަބުކުރުން އަވަސްކޮށްފި-- ފޮޓޯ: އަހުމަދު ޝުރާއު\nމި އަހަރުގެ މިނިވަން ދުވަހުގެ މުނާސަބަތުގައި ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ދިވެހި ގައުމާއި މުހާތަބުކޮށް ވާހަކަފުޅު ދައްކަވާނީ މިމަހު 25 ވަނަ ދުވަހުގެ ރޭ 12:00 ގައި ކަމަށް ރައީސް އޮފީހުން ބުނެފި އެވެ.\nރައީސް އޮފީހުން ބުނީ ގައުމީ ދުވަހުގެ މުނާސަބަތުގައި ރައީސް ގައުމާއި މުހާތަބުކޮށް ވާހަކަފުޅު ދައްކަވާނީ މިމަހު 25 ވާ އަންގާރަ ދުވަހުގެ ރޭ ރާއްޖޭގެ ހަބަރުފަތުރާ ވަސީލަތްތައް މެދުވެރިކޮށް ކަމަށެވެ. މީގެ ކުރިން ރައީސް ގައުމާ މުހާތަބުކޮށް ވާހަކަދެއްކެވުމަށް ހަމަޖެހިފައިވަނީ ޖުލައި 26 ވަނަ ދުވަހުގެ ހެނދުނު 10:00 ޖަހާއިރު އެވެ.\nމިނިވަން ދުވަހުގެ މުނާސަބަތުގައި ބާއްވަވާ ހެވިކަމާއި ކުޅިވަރުގެ ރަސްމިއްޔާތު އޮންނާނީ އެ ރޭ 9:00 ޖަހާއިރު ގަލޮޅު ރަސްމީދަނޑުގަ އެވެ. މީގެ އިތުރުން، ރާއްޖޭގެ ގައުމީ ކެޑޭޓް ކޯގެ ފަރާތުން މިނިވަންދުވަހާއި ގުޅުވައިގެން ބާއްވާ ޕެރޭޑާއި ރޫޓްމާޗް 27 ވަނަދުވަހު ހަވީރު މާލޭގެ ބޮޑެތި މަގުތަކުގައި އޮންނާނެ އެވެ.\nމިނިވަންދުވަހުގެ މުނާސަބަތުގައި، ރައީސުލްޖުމްހޫރިއްޔާގެ ދެކަނބަލުން ބާއްވަވާ ރަސްމީ ބައްދަލު ކޮށްލެއްވުން އޮންނާނީ 27 ވާ ބުރާސްފަތި ދުވަހުގެރޭ ދަރުބާރުގޭގަ އެވެ.\nމިނިވަން ދުވަސް ރައީސް އަބްދުﷲ ޔާމީން\nމިނިވަން ދުވަހުގެ ކުޅިވަރުތައް ބާއްވައިފި\nއަންނަ އާދިއްތަ ދުވަހަކީ ބަންދު ދުވަހެއް\nމިނިވަން ދުވަހު ރައީސް ގައުމާ މުހާތަބު ކުރައްވާނެ


ސުލްޠާން މުޙައްމަދު (ހަތަރުވަނަ) - ވިކިޕީޑިއާ\nސުލްޠާން މުޙައްމަދު (ހަތަރުވަނަ)\nސުލްޠާން މުޙައްމަދު (ހަތަރުވަނަ) ސުލްޠާން މުޙައްމަދު (ހަތަރުވަނަ) އަކީ މީލާދީން 1692 ން 1701 އަށް ދިވެހިރާއްޖޭގެ ރަސްކަން ކުރެއްވި ރަދުންނެވެ. އެއީ ހިޖުރައިން 1104 ން 1112 އަށެވެ. މިރަދުން ރަސްކަމަށް އިސްވެ ވަޑައިގަތި ހިޖުރައިން 1104 ވަނަ އަހަރުއެވެ.\nސުލްޠާން މުޙައްމަދު (ހަތަރުވަނަ) ސިރީ ކުލަ ރަންމަނި މަހާ ރަދުންނަކީ އައްޑޫ މުޙައްމަދު ބޮޑު ފަނޑިޔާރު ތަކުރުފާނުގެ އައްޙާއްޖު ޢަލީ ތުއްތުކަލާގެ ދަރިކަލެކެވެ. ސުލްޠާން ސައްޔިދު މުޙައްމަދު ޝަމްސުއްދީނު އަވަހާރަވުމަށްފަހު، ދިވެހިރާއްޖޭގައި ކުރިއަށް ތިބި މީހުންނާއި، ރައްޔިތުން ތަޚްތަށް އިސްކުރުމަށް އެދުނީ، ޤާޟީ މަޙުމޫދުގެ ދަރިކަލުން ޚަތީބު މުޙައްމަދު ސިރާޖުއްދީނު އެވެ.\nމުޙައްމަދު ސިރާޖުއްދީނު އަކީ ވަރަށް ޢިލްމުވެރި ދީންވެރި ބޭކަލެކެވެ. އޭނާ ކައިވެނި ކުރައްވައިގެން އުޅުއްވަނީ އިސްކަންދަރު ރަސްގެފާނު އަށް ބޮޑުބޭބެ ވިދާޅުވާ އާމިނާ ކަނބާދި ކިލެގެ އާއެވެ. އެކަލޭގެފާނު ރަސްކަމަށް އިސްކުޅައުމަށްޓަކައި، ރައްޔިތުން އުޅޭކަން އެނގިވަޑައިގެން، އެރޭމެ އޭނާ މާލެ ދޫކުރައްވައި، ހައްދުއްމައްޗަށް ވަޑައިގެން ފުނަދޫ ގައި ވަޒަންވެރިވެ ވަޑައިގަތެވެ.\nރަސްކަމަށް އިސްވެވަޑައިގަތުން[އުނިއިތުރު ގެންނަވާ]\nދެން މާލޭގައި ތިބި މީހުންގެ ތެރެއިން ތަޚްތަށް އިސްކުޅައުމަށް، އެންމެ އެކަށީގެންވާ މީހެއްކަމަށް ފެނުނީ ޢަލީ ތުއްތު ކަލާގެ މުޙައްމަދު އެވެ. ލަސްތަކެއް ނުވެ އެމަގާމަށް އޭނާ އިސްކޮށްފި އެވެ. ބުނެވެނީ އޭނާ އެމަގާމަށް އިސްކުރެވުނީ ނުސާފު ކަމާއި، ރިޝްވަތުގެ ބާރާއި ލައިގެން ކަމަށެވެ. ރަސްކަމަށް އިސްވެ ވަޑައިގަތުމާއެކު، އޭނާ ކައިވެނި ބައްލަވައިގަތީ އޭނާގެ ކުރިން ރަސްކަމުގައި ތިއްބެވި ދެރަސްކަލުން ކައިވެނި ބައްލަވައި ގެންނެވި މަރިޔަމް ކަނބާފާނު އާއެވެ. މިރަދުން ރަސްކަމަށް އިސްކުރެއްވުމާއެކު އޭނާ ކުރިން ހުންނެވި ފަނޑިޔާރު ކަމުގެ މަގާމަށް ޙަސަން ތާޖުއްދީނު އިސްކުރައްވައިފި އެވެ. ބޮޑު ބަނޑޭރިކަން ދެއްވީ މުލީ އަލްވަޒީރު މުޙައްމަދު ތަކުރުފާނު އަށެވެ.\nސުލްޠާން މުޙައްމަދު (ހަތަރުވަނަ) ރަސްކަމަށް އިސްވެ ވަޑައިގަތީ ފަނޑިޔާރުކަމުގައި 14 އަހަރު ހޭދަކުރެއްވުމަށް ފަހުގައެވެ. އޭނާއާއި ޙަސަން ތާޖުއްދީނު އާއި ދެކަލުންނަކީ ވެސް އައްސުލްޠާން މުޙައްމަދު ޝަމްސުއްދީނުގެ ދަރިވަރުންނެވެ.\nސުލްޠާން މުޙައްމަދު (ހަތަރުވަނަ) އަކީ ބުއްދިވެރި ޢިލްމު ވެރި ރަސްކަލެކެވެ. ފަގީރުންނާއި ނިކަމެތިންނަށް އެހީތެރިވުމުގައި ދެމިހުންނެވި ބޭކަލެކެވެ. ދައުލަތުގެ ޚަޒާނާއިން ޢިލްމުވެރިންނަށާއި ނިކަމެތިންނަށް އެހީތެރިވެ ވަޑައިގަންނަވައެވެ. އެތަކެއް މިސްކިތެއް ބިނާކުރައްވާ އާރާސްތު ކުރެއްވި އެވެ. ވީރާނާވެފައިވާ މިސްކިތްތައް އާކުރެއްވި އެވެ. މާތް މަގުޞަދު ތަކަށް ވަގުފު ކުރެވިފައިވާ ބިންތަކުގެ މައްޗަށް ހުރުމަތްތެރިކަން ބެހެއްޓެވިއެވެ. ސުލްޠާން މުޙައްމަދު (ހަތަރުވަނަ) އަވަހާރަވީ ހިޖުރައިން 1112 ވަނަ އަހަރުގެ ޝަޢުބާން މަހުގެ6ވަނަ ދުވަހުގައެވެ. ރަސްކަން ކުރެއްވީ7އަހަރާއި5މަހާއި 10 ދުވަހުގެ މުއްދަތަށެވެ.\nސުލްޠާން ސައްޔިދު މުޙައްމަދު ޝަމްސުއްދީނު ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ޢަލީ (ހަތްވަނަ)


Mohamed Gasim pre-school: primary thauleemah libunu ithuru kurierumeh - Hali News\n"މުޙައްމަދު ޤާސިމް ޕްރީސްކޫލް: ފަށާ ތަޢުލީމަށް ލިބުނު އިތުރު ކުރިއެރުމެއް\n20 November 2021, 22:05\nމިއަހަރު އޮކުޓޫބަރު 24 ގައި ހުޅުވުނު މުޙައްމަދު ގާސިމް ޕްރީސްކޫލަކީ ހުޅުމާލެ ފޭސް އެކެއްގައި އަމިއްލަ ފަރާތަކުން އިމާރާތްކޮށް މީގެ ތިން އަހަރު ކުރިން އެޗްޑީސީއާއި ހަވާލުކޮށްފައިވާ އިމާރާތެކެވެ.\n2018 ވަނަ އަހަރު މި ސުކޫލު ބޭނުންކުރީ ކެންޕެއިން ޖަގަހައެއްގެ ގޮތުގައެވެ. އަދި ކޮވިޑް 19 ބަލިމަޑުކަން ފެށުމާއެކު މި ސުކޫލު އިމާރާތުގައި ފުލޫ ކުލިނިކު ހިންގިއެވެ.\nރާއްޖޭގައި ސަރުކާރުން އެންމެ ފަހުން ޕްރީސުކޫލެއް ހިންގާފައިވަނީ 1970 ގެ އަހަރުތަކުގެ ފަހުކޮޅުގައެވެ. ނާސަރިއްޔާ މޮންޓެސޫރި ސުކޫލު – މިހާރުގެ އިސްކަންދަރު ސުކޫލަކީ ސަރުކާރުން ހިނގި ހަމައެކަނި ޕްރީސުކޫލެވެ. ނާސަރިއްޔާ މޮންޓެސޫރި ސުކޫލު އިސްކަންދަރު ސުކޫލަށް ބަދަލުކޮށް ގުރޭޑު ކިލާސްތައް އުފެއްދުމަށް ފަހު ސަރުކާރުންވަނީ ޕްރީސުކޫލުމަރުޙަލާ ކިޔަވާދިނުން ހުއްޓާލާފައެވެ. ސަރުކާރުން ޕްރީސުކޫލު ޚިދުމަތް އަލުން ދޭން ފަށައިފައިވަނީ 15 ޖުލައި 2015 ވަނަ އަހަރުއެވެ. އެއީ އޭރުގެ ސަރުކާރުން ލާމަރުކަޒީ ޤާނުނަށް ގެނައި އިސްލާހާއި ގުޅިގެން ސިޓީ ކައުންސިލުތަކުން ދެމުންގެންދިޔަ ބައެއް ޚިދުމަތްތައް ކަމާއި ގުޅުން ހުރި ބައެއް ވުޒާރާތަކަށް ބަދަލު ކުރުމާއި ގުޅިގެންނެވެ. އަދި ސަރުކާރުގެ 14 އަހަރުގެ ހިލޭ ތަޢުލީމުގެ ސިޔާސަތުގެ ދަށުން އަތޮޅު ތެރޭގައި ސަރުކާރުން ހިންގާ ސުކޫލުތަކުގައި 2016 ވަނަ އަހަރުން ފެށިގެން ޕްރީސުކޫލު މަރުޙަލާ ވަނީ ތަޢާރަފް ކުރެވިފައެވެ. ނަމަވެސް ފުރަ މާލޭގައި ސަރުކާރުން ހިންގާ ސުކޫލުތަކުގައި އަދިވެސް ޕްރީސުކޫލު މަރުޙަލާ ތަޢާރަފްކޮށްފައި ނުވެއެވެ. މިކަމުގެ ސަބަބެއްކަމަށް ވަނީ މާލޭގެ ސުކޫލުތަކުގެ ތޮއްޖެހުން ބޮޑުކަމެވެ. ހުޅުމާލެ އަދި މޭލެ އަތޮޅު ވިލިނގިލީގައި ސަރުކާރުން ހިންގާ ސުކޫލުތަކުގައި 2016 ވަނަ އަހަރުން ފެށިގެން ޕްރީސްކޫލް މަރުޙަލާ ވަނީ ތަޢާރަފް ކުރެވިފައެވެ.\nވިލީގިނލީގައި އަމިއްލަ ފަރާތަކަށް ދީގެން ހިންގި ޕްރީސުކޫލުވެސް މިހާރު ހިންގަނީ ސަރުކާރުކާރުން އެރަށުގައި ހިންގާ މުޙިއްދީން ސްކޫލްގެ ބައެއްގެ ގޮތުގައެވެ. 2019-2020 ވަނަ ދިރާސީ އަހަރުގެ ނިމުމާއި އެކު ވިލިންގިލީގައި ހިންގި ބަދަހި ޕްރީސްކޫލް ވަނީ ހިންގުން ހުއްޓަލާފައެވެ. އެ ސުކޫލު ހިންގައިފައިވަނީ ސަރުކާރުން ހިލޭ ދޫ ކޮށްފައިވާ އިމާރާތެއްގައެވެ. ނަމަވެސް 2020 ވަނަ އަހަރުގެ ދިރާސީ އަހަރު ނިމެން އުޅެނިކޮށް މިނިސްޓްރީ އޮފް އެޑިޔުކޭޝަނުން2ފަހަރެއްގެ މަތިން ޢިއުލާންކޮށްވެސް އެ ރަށުގައި ޕްރީސްކޫލް ހިންގާނޭ ބަޔަކު ނުވިއެވެ. އެހެންކަމުން ވިލިގީލީގައި ހުންނަ ޕްރީސްކޫލް މިހާރު ހިންގަނީ މުޙިއްދީން ސުކޫލުގެ ބައެއްގެ ގޮތުގައެވެ.\nސަރުކާރުން ވަކި ޕްރީސުކޫލު ހިންގުން ހުއްޓާލިތާ 40 އަށް އަހަރުފަހުން ހުޅުމާލޭގައި ސަރުކާރުން މިވަނީ 24 އޮކުޓޫބަރު 2021 ގައި ޕްރީސުކޫލެއް ހުޅުވާފައެވެ. ތަޢުލީމުގެ ޤާނުނު 2020/24 މިހިންގާ 2021 ވަނަ އަހަރު އޯގަސްޓު މަހުގެ 10 ވަނަ ދުވަހު ތަންފީޒުކުރެވެންފެށުމާއި ގުޅިގެން ޕްރީސްކޫލް ތަޢުލީމަކިވެސް މަޖުބުރު ތަޢުލިމުގެގޮތުގައި ވަނީ ހެމެނިފައެވެ. އަދި ދިވެހީ ރާއްޖޭގައި ދިރިއުޅޭކޮންމެ ކުއްޖަކަށްވެސް ހިލޭ ޕްރީ ސުކޫލު ތަޢުލިމު ކަށަވަރުކޮށްދިނުން ސަރުކާރުގެ މައްޗަށް މި ޤާނޫނުން ވަނީ ލާޒިމުކޮށްފައެވެ.\nމި ހުޅުވުނު މުހައްމަދު ޤާސިމް ޕްރީސުކޫލަކީ މއ. ފިތުރޯނުގެ އަލީ ފިރާގު އެނާގެ ބައްޕަގެ ހަދާނުގައި އިމާރާތްކޮށް ހިންގުމަށް ސަރުކާރަށް ހަދިޔާކޮށްފައިވާ ސުކޫލެކެވެ. "މުޙައްމަދު ޤާސިމް ޕްރީސްކޫލް" އަކީ 10 ކިލާސްރޫމާއި، ހޯލަކާއި، ކޮމްޕިއުޓަރ ރޫމަކާއި ހެލްތު ރޫމައި ކައުންސިލަރޫމާއި ސްޓާފްރޫމް އަދި އިދާރީ ހިންގުމަށް ބޭނުންވާ ޖަގަހަތައް އެކުލެވިގެންވާ ސުކޫލެކެވެ. މި ސުކޫލު އިމާރާތްކޮށް ސަރުކާރާއި ހަވާުކޮށްފައިވަނީ ސުކޫލު ހޯލު ފިޔަވައި ހުރިހާ ތަނެއްވެސް އެއަރކޮންޑިޝަންކޮށްފައެވެ. މިނިސްޓްރީ އޮފް އެޑިޔުކޭޝަނުން މަޢުލޫމާތު ދެއްވާ ގޮތުގައި މުޙައްމަދު ޤާސިމް ޕްރީސްކޫލަކީ 750 ދަރިވަރުންގެ ޖާގައިގެ ސުކޫލެކެވެ. މި ސުކޫލު މިހާރު ހިންގުމަށް ހަމަޖެހިފައިވަނީ3ދަންފަޅިއަށެވެ. މި ސުކޫލު ހުޅުވިއިރު ދަރިވަރުންގެ އާބާދީ އަކީ 24 އެވެ. ނަމަވެސް މިނިސްޓްރީ އޮފް އެޑިޔުކޭޝަނުން ދެކޭ ގޮތުގައި އިސާހިތަކު މި ސުކޫލުގެ އާބާދީ އިތުރުވެގެން ދާނެއެވެ. މުޙައްމަދު ޤާސިމް ޕްރީސުކޫލުގެ ޕްރިންސިޕަލަކީ ހެންވެއިރު އަވަށު ޕްރީސްކޫލް "އަމީރު އަޙުމަދު ޕްރީސްކޫލް" ގެ ޕްރިންސިޕަލް ކަމުގައި މިހާތަނަށް ހުންނެވި އަލްފާޟިލާ ޚަދީޖާ ހުސެއިންނެވެ. ސުކޫލުގައި މިވަގުތު ތިއްބެވި6ޓީޗަރުންނަކީވެސް ޕްރީސުކޫލު ގައި ކިޔަވާދިނުމުގެ ތަޖުރިބާ ލިބި ޑިގްރީ ފެންވަރަށް ތަޢުލީމު ޙާޞިލުކޮށްފައިވާ ޓީޗަރުންނެވެ.\nމުޙައްމަދު ޤާސިމް ޕްރީސުކޫލު ރަސްމީކޮށް ހުޅުވައިދެއްވީ ދިވެރިރާއްޖޭގެ ރައީސުލް ޖުމްހޫރިއްޔާގެ ނައިބު ފައިސަލް ނަސީމެވެ. މި ސުކޫލު ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އޮފީހުގެ އެޑްވައިޒަރ ޑޮކްޓަރ މުސްޠަފާ ލުތުފީ، އަދި ހުޅުމާލެ ދާއިރާގެ މަޖިލިސް މެމްބަރު އަލީ ނިޔާޒު، މިނިސްޓަރ އޮފް އެޑިޔުކޭޝަން ޑރ. ޢާއިޝަތު ޢަލީގެ އިތުރުން އެމިނިސްޓްރީގެ އިސް ފަރާތައް ބައިވެރިވެ ވަޑައިގަތެވެ.\nއިތުރު ލިޔުންތައް ތަޢުލީމް


ޒަވާޖީ ޙަޔާތް ބާއްޖަވެރި ކުރުމަށް... - Kihaadhoo Live\nކިހާދޫ ފުޓްބޯޅަ ޓީމު މިފަހަރު އޭދަފުށި ދަނޑު ދޫކޮށް ދޮންފަނު ފުޓްބޯޅަ ދަނޑަށް!\nބ.އެޓޯލް ފުޓްބޯލް ޗެލެންޖްގެ ހިންގުމާއި އިންތިޒާމް އަހަރުން އަހަރެއް ދަށް!\nރާއްޖޭގެ އެންމެ ބޮޑު ސްޓަޑީ ކެމްޕަސް ބ. ކިހާދޫގައި ހުޅުވަނީ\nކިހާދޫ ބަނދަރުމަތި ގޮނޑުވުމުގެ މައްސަލަ ހައްލުވާނީ ކޮންދުވަހަކުން ބާ ؟\nކިޑްސްގެ ޢީދު ހަދިޔާ މިފަހަރު ތަފާތު\nފާމް ޤުރުއާން މުބާރާތް ބާއްވައިފި\nމުސްތަފާގެ ތަރާވީހުން މިސްކިތަށް އިތުރު ދިރުމެއް ގެނެސްދީފި\nއަލަށް އިންތިހާބުކުރެވުނު ކިހާދޫ ކައުންސިލްގެ ފުރަތަމަ އެހީ ވޯޓާވިލާ އަށް!\nކިހާދޫ ކައުންސިލްގެ ރައީސްކަމަށް އިބްރާހިމް ފަޟީލް ހޮވައިފި!\nރަމަޟާން މަސް އަންނައިރު ކިހާދޫ ހުކުރު މިސްކިތުގެ ހާލަތު\nޒަވާޖީ ޙަޔާތް ބާއްޖަވެރި ކުރުމަށް…\nލިޔުނީ: އަލީ ޒިޔާދު | އެޕްރީލް 24, 2014 2014 ގެ ލިތުންތައް, މައުލޫމާތު\nމާތް ﷲ އިންސާނާ ޚަލްޤު ކުރައްވާފައި ވަނީ ފިރިހެނުންނާއި އަންހެނުން އެއްބަޔަކު އަނެއްބަޔެއްގެ ފަރާތުން އެހީތެރިކަމާއި ލޯތްބާއި އަޅާލުން ބޭނުންވާ ގޮތަށެވެ. އަދި އެއްބަޔެއް އަނެއްބަޔެއްގެ ފަރާތުން ހިތްހަމަޖެހުމާއި އުފަލާއި އަރާމު ބޭނުންވާގޮތުގައެވެ. މި ކަންތައްތައް ހުއްދަގޮތުގައި ކުރުމަށްޓަކައި މާތް ﷲ މިވަނީ ކައިވެނި ޝަރުޢު ކުރައްވާފައެވެ.\nކައިވެންޏަކީ މަތިވެރި ނިޢުމަތްތަކުގެ ތެރެއިން ނިޢްމަތެކެވެ. ކައިވެނި ޝަރްޢު ކުރެއްވުމަށްފަހު ﷲ ތަޢާލާ ވަނީ އެއީ ޢަދަދު ނުކުރެވޭ ގިނަގުނަ މަންފާ ތަކާއި ހެޔޮކަންތަކަކަށް ޒަވާޖީ ވާޞިލުވުމަށް އޮތް ވަޞީލަތެއް ކަމުގައި ލައްވަވާފައެވެ. އެއީ ނަބީބޭކަލުންގެ ސުންނަތެކެވެ. ޞާލިހު އަޅުންގެ ދިރިއުޅުއްވުމުގެ މަގެވެ. އެހެނީ ކައިވެންޏަކީ ކުޅޭ ކުޅިވަރެއްނޫންކަމާއި އެއީ އެއަށްވުރެން މާ މާތް ގުޅުމެއްކަން އިސްލާމްދީނުގައި ވަނީ ބަޔާން ކޮށްދެއްވާފައެވެ. އަދި ޙަރާމްކަންކަމުން ދުރުހެލިވެ ތިބުމުގެ ގޮތުން ރަސޫލާ ޞައްލަﷲ ޢަލައިހި ވަސައްލަމަ ވަނީ ޒުވާނުންނަށް ކައިވެނި ކުރުމަށް ގޮވާލައްވާފައެވެ. ކީރިތި ރަސުލާ ޙަދީސްކުރައްވާފައި ވެއެވެ. ]يامعشر الشباب من استطاع منكم الباء ة فليتزوج فانه أغض للبص وأحصن للفرج ومن لم يسطع فعليه بالصوم فإنه له وجاء [ މާނައީ: ” އޭ ޒުވާނުންނޭވެ! ތިޔަބައިމީހުންކުރެ ކައިވެނީގެ ހުރިހާކަމަކަށް ކުޅަދާނަ ވެގެންވާ މީހަކު ، ފަހެ ކައިވެނި ކުރާހުށިކަމެވެ! ފަހެ ހަމަކަށަވަރުން ، މީހަކާ އިނުމީ، ލޮލަށް ރައްކާތެރިކަން ބޮޑުވެފައި، ޖިންސީ ގުނަވަނަށްވެސް އެންމެ ރައްކާތެރިކަން ބޮޑުގޮތެވެ. އަދި މީހަކާ އިނުމަށް ކުޅަދާނަކަން ލިބިގެން ނުވާ މީހާގެ މައްޗަށް އޮތީ ރޯދަހިފުމެވެ. ފަހެ ހަމަކަށަވަރުން އެއީ އޭނާ ނުބައިކަންތަކުން ދުރުކުރާނޭ އައްޑަނައެކެވެ.”\nއިސްލާމްދީނުގައި މިހާ ބޮޑު ޤަދަރަކާއި އަހަންމިއްޔަތުކަމެއް ކައިވެނީގެ ގުޅުމަށް ދީފައިވާ އިރުވެސް އަޅުގަނޑުމެންނަށް އެއަށް ދެވޭ އިޙްތިރާމް ވަރަށް ކުޑައެވެ. މި ދެންނެވި ބަހުގެ ހެއްކެއްގެ ގޮތުން އިސްލާމީ މުޖްތަމަޢުތަކުގެ ޙާލަތަށް ބަލާލަމާތޯއެވެ. ކުރެވޭ ކައިވެނިތަކުން ބަރަކާތް ކެނޑި ، އޭގެ މައްޗަށް އާރާސްތު ކުރެވޭ ޢާއިލާތަކުގެ ގުޅުންތައް ހީނަރުވެ، ތަރުބަވީ ނިޒާމުގައި ރެނދުލައި ، އެއްބަޔަކު އަނެއް ބަޔަކަށް އޮންނަން ޖެހޭ ލޯތްބާއި ، އިޙްތިރާމާއި އަދި އަޚުވަންތަކުމުގެ ގުޅުން ވަނީ ކެނޑިފައެވެ. ކައިވެންޏެއް ކުރި ކަމުގައި ވިޔަސް އޭގެ އަދި އޭގެ ޙަޤީޤީ މަޤްޞަދުތައް ، ދުނިޔަވީ އަދި ރޫޙާނީ އަޚްލާޤިއްޔާތާއި ސުލޫކުން ބޭރުވެ ، އެ މަޤްޞަދުތައް މާދިއްޔަތުގެ ބޭނުންތަކާއި މަސްހުނި ވުމުގެ ނަތީޖާއެއްގެ ގޮތުން ، ފަހަކަށް އައިސް ، އަޅުގަނޑުމެންގެ މުޖްތަމަޢުތަކުގައި ކުރެވޭ ގިނަ ކައިވެނިތަކުގެ ޢުމުރު ، ވަރަށް ކުރުކަމުގައި ދެންނެވުމަކީ އިންސާފުވެރި ދެންނެވުމަށް ނޫނީ ނުވާނެއެވެ. އަދި ބައެއްފަހަރު އެ ކައިވެނިތަކުގެ ޢުމުރު ދިގުވި ނަމަވެސް އިސްލާމީ ޝަރްޢީ ސިފައެއް އެ ގުޅުމެއްގައި ޖެހިފައިވާ ، އިލާހީ އެންގެވުންތަކުގެ މަތީގައި ހިތްހަމަޖެހިގެން ލޯތްބާއި އިޚްލާޞްތެރިކަމާއި ވަފާތެރިކަންމަތީގައި ދިރިއުޅުން އުޅެމުންދާ ޢާއިލާތައް މި މުޖްތަމާއުގައި މިއަދު ވަރަށް މަދެވެ. މިދެންނެވި ބަހުގެ އެންމެ ބޮޑު ހެއްކަކީ މުޅި ދުނިޔޭގެ ނިސްބަތުން ވަރި އެންމެ ގިނަ އެއް ޤައުމަކީ ދިވެހިރާއްޖެ ކަމުގައި ވުމެވެ. މިއީ މިއަދު އަޅުގަނޑުމެންގެ މި ކުޑަކުޑަ ދިވެހި މުޖްތަމަޢަށް ކުރިމަތިވެފައިވާ ވަރަށް ބޮޑު ގޮންޖެހުމެވެ. އިޖްތިމާޢީ މުހިންމު މައްސަލައެކެވެ. މިހެން މިކަން މެދުވެރިވާން ޖެހުނު މައިގަނޑު ސަބަބު ތަކަކީ ކައިވެންޏާއި ބެހޭގޮތުން އަޅުގަނޑުމެންގެ ހޭލުންތެރިކަން ދަށްވުމެވެ. ކައިވެނީގެ އަގު ވަޒަން ނުކުރެވުމެވެ. އޭގެ ޙަޤީޤީ މަޤްޞަދުތަކާއި ، އަމާޒު އޮޅިފައި ވުމެވެ. އަދި ހަމައެފަދައިން ކައިވެނީގެ ޤަދަރާއި ހައިބަތު ކުޑަކޮށްލެވުމެވެ. ޖުމްލަ ކޮށް ދަންނަވާނަމަ ، ކައިވެނީގެ ޝަރުޢީ ޙުކުމްތަކާއި މަޢްލޫމާތުތަކަށް އަޅުގަނޑުމެން ބީރައްޓެހިވުމެވެ.\nޒަވާޖީ ޙަޔާތް ބާއްޖަވެރި ވާނީ ޙަޔާތެއް ފެށުމުގެ ކުރިން އިސްލާމުދީނުގައި ބަލަންޖެހޭ ކަންތައްތަކަށް ބެލުމަށްފަހު ޙަޔާތްފެށުމުންނެވެ. މާތް ނަބިއްޔާ ޙަދީޘްކުރައްވާފައިވެއެވެ. تنكح المرأة لأربع لما لها ولحسبها لجمالها ولدينها فاظفر بذات الدّين تربت يداك މާނައީ:” އަންހެނުންނާ މީހުން ކައިވެނި ކޮށްއުޅެނީ ހަތަރުކަމަކަށްޓަކައެވެ. އެއަންހެނާގެ މުދަލަށްޓަކައެވެ. އަދި އެ އަންހެނާގެ ހަސަބާއި ނަސަބުގެ މޮޅުކަމަށްޓަކައެވެ. އަދި އޭނާގެ ރީތިކަމަށްޓަކައެވެ. އަދި އޭނާގެ ދީންވެރި ކަމަށްޓަކައެވެ. ފަހެ ތިބާ ދީންވެރި އަނަހެނާއާ ކާވެނިކުރުމުގެ ހެޔޮ ނަސީބު ލިބިގަންނާށެވެ! އޭރުން ތިބާއަށް ހުރިހާ ރަނގަޅު ގޮތްތަކެއް މެދުވެރިވެ ދިރިއުޅުން ބާއްޖަވެރިވާނެއެވެ.” އަދި މީގެ ތެރެއިން ދީންވެރިކަން އިސްކުރާށެވެ.”\nއަޅުގަނޑުމެންގެ ޒަވާޖީ ޙަޔާތް އަބާއްޖަވެރިވެގެންދަނީ އިސްލާމްދީނުގައި އަންގަވާއިވާ ކަންކަން ދޫކޮށްލާއި ހަވާނަފްސުގެ އެދުންތައް އެއީ މާ މޮޅު ގޮތްކަމަށް ހީކޮށް ހަވާނަފްސައް ތަބާވުމުގެ ސަބަބުންނެވެ. އަޅުގަނޑުމެންނަށް ބާއްޖަވެރިކަންލިބޭނީ އިސްލާމް ދީނުގައި އަންގާފައިވާ ގޮތައް އަޅުގަނޑުމެންގެ ޢަމަލުތައް ބަހައްޓާގެންކަން ކަށަވަރެވެ.\nޝެއާކުރައްވާ Twitter Facebook Google+ Pinterest LinkedIn Tumblr Email\nޑިސެންބަރ 14, 2014 0\nއަމިއްލަފުށި ރިސޯޓް ޑިސެންބަރު21 ގައި ހުޅުވަނީ\nޑިސެންބަރ 10, 2014 0\n18 ވަނަ ޔޫތުކަޕް ފުޓްބޯޅަ މުބާރާތް ޑިސެންބަރ 20 ގައި ފަށަނީ\nއޭދަފުށި ލަދުގަންނަވާލުމަށްފަހު ބ. އެޓޯލް ފުޓްބޯލް ޗެލެންޖްގެ ތަށި ގޮއިދުއަށް\nޚިޔާލު ފާޅުކުރަށްވާ Cancel Reply\nއޮކްޓޯބަރ 30, 20170ކިހާދޫ ފުޓްބޯޅަ ޓީމު މިފަހަރު އޭދަފުށި ދަނޑު ދޫކޮށް ދޮންފަނު ފުޓްބޯޅަ ދަނޑަށް!\nއޮކްޓޯބަރ 18, 20170ބ.އެޓޯލް ފުޓްބޯލް ޗެލެންޖްގެ ހިންގުމާއި އިންތިޒާމް އަހަރުން އަހަރެއް ދަށް!\nއޮކްޓޯބަރ 8, 20170ރާއްޖޭގެ އެންމެ ބޮޑު ސްޓަޑީ ކެމްޕަސް ބ. ކިހާދޫގައި ހުޅުވަނީ\nޖުލައި 3, 20170ކިހާދޫ ބަނދަރުމަތި ގޮނޑުވުމުގެ މައްސަލަ ހައްލުވާނީ ކޮންދުވަހަކުން ބާ ؟\nމޭ 14, 20142ކިހާދޫ ޕްރީސްކޫލް ޓީޗަރުންނަށް 1 މަހުގެ މުސާރަ ދީފި\nޑިސެންބަރ 10, 2016 1 އާބާދީ އެއްމެ ކުޑަރަށުން އެއޮށް ބޮޑު އޭދަފުށި ލަދުގަންނަވާލާފި.\nފެބްރުއަރީ 24, 2017 1 ޤާބިލު ޒިންމާދާރު ކައުންސިލެއްގެ އިންތިޒާރުގައި ކިހާދޫ ރައްޔަތުން\nއޮކްޓޯބަރ 23, 2014 1 ގޮއިދޫ ބަލިކުރުމުގެ އުއްމީދުގައި ކިހާދޫ ޓީމް މާދަމާ އޭދަފުއްޓަށް\nTweets by @KihaadhooLive\nContact us | Copyright 2014 KihaadhooLive


ގުޅިފަޅު ޕައިޕް ސްޓޯރޭޖްގެ ވޯލް ކްލޭޑިން ޖެހުމުގެ މަސަައްކަތް ކޮށްދޭނެ ފަރާތެއް ހޯދުން\nމިކުންފުނީގެ ފަރާތުންދޭ މައުލޫމާތާއި އެއްގޮތްވާގޮތުގެ މަތިން ގުޅިފަޅު ޕައިޕް ސްޓޯރޭޖްގެ ވޯލް ކްލޭޑިން ޖެހުމުގެ މަސަައްކަތް ކޮށްދޭނެ ފަރާތެއް ހޯދަން ބޭނުން ވެއެވެ. ވީމާ، މިމަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 300.00ރ އެވެ. ބީލަންފޮތްތަކަށް ފައިސާ ބަލައިގަތުން އޮންނާނީ 11 ޖުލައި 2019 އިން 16 ޖުލައި 2019 އަށް، ބަންދުނޫން ކޮންމެ ދުވަހެއްގެ ހެނދުނު 10:00 އިން މެންދުރު ފަހު 03:00 އަށް އެމް.ޑަބްލިޔު.އެސް.ސީ (ކަސްޓަމަރ ސާރވިސް ބިލްޑިން، އަމީނީމަގު) އިންނެވެ. ބީލަންފޮތް ދޫކުރުން އޮންނާނީ 17 ޖުލައި 2019 ގެ ރަސްމީގަޑީގައި ފެން ބިލްޑިންގ5ވަނަ ފަންގިފިލާ އިންނެވެ.\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 21 ޖުލައި 2019 ވާ ދުވަހު10:00 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 24 ޖުލައި 2019 ވާ ދުވަހު 11:00 އެވެ. ބިޑް ސެކިއުރިޓީގެ ގޮތުގައި ބިޑް ހުށައަޅާއިރު -/10000 ރުފިޔާގެ ބިޑް ސެކިއުރިޓީ ހުށައަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ.\nޕަބްލިޝްކުރި ތާރީޚު: 11 ޖުލައި 2019\nސުންގަޑި: 15 ޖުލައި 2019 2359


BML community fund ah proposal husha halhan hulhuvaalaifi\nބީއެމްއެލް ކޮމިއުނިޓީ ފަންޑަށް ޕްރޮޕޯސަލް ހުށަހަޅަން ...\nމީދޫ ރަށްޔިތުން ފަޚުރުވެރިވާވަރަށް މީދޫގެ ތަރައްގީއަށްޓަކައި ...\nބޭންކް އޮފް މޯލްޑިވްސް (ބީއެމްއެލް)ގެ “އަހަރެންގެ ބޭންކް ކޮމިއުނިޓީ ފަންޑް” އަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފި އެވެ\nއަމިއްލަ ފަރުދުންނާއި ހިލޭސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް އެހީތެރިވުމުގެ ގޮތުން ބީއެމްއެލުން ފެށި މި ޕްރޮގްރާމުގެ ދަށުން ޕްރޮޕޯސަލް ފެބްރުއަރީ 15 ވަނަ ދުވަހުގެ ކުރިން ހުށަހަޅަން ޖެހޭނެ ކަމަށް ބޭންކުން ވަނީ ހާމަކޮށްފައެވެ.\nމިދިޔަ އަހަރެކޭ އެއްގޮތަށް މި ޕްރޮޕޯސަލްތައް އަމާޒު ކުރަންވާނީ ހިލޭ ސާބަހަށް ކުރާ މަސައްކަތްތަކަށާއި، ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަން ހިންގުމަށެވެ.\nމި އަހަރުގެ ކޮންމެ ކުއާޓަރެއްގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވައި، ކޮންމެ ޕްރޮޕޯސަލެއްގައި ހިމެނޭ ހަރަކާތް ހިންގަން 50,000 ރުފިޔާ ދޭން ރާއްޖޭގެ އެންމެ ބޮޑު ބޭންކުން ވަނީ ނިންމައިފަ އެވެ.\nމި ފަންޑާއި ގުޅޭގޮތުން ވާހަކަ ދައްކަވަމުން ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރު ޓިމް ސޯޔަ ވިދާޅުވީ ބީއެމްއެލް ގެ އެންމެ މުހިންމު އެއް އަމާޒަކީ ބޭންކާއި ދިވެހި މުޖުތަމައުއާ އޮތް ގުޅުން ބަދަހިކުރުން ކަމަށެވެ.\n“ފާއިތުވެދިޔަ އަހަރު ބީއެމްއެލް އިން ވަނީ މުޖުތަމައަށް އެހީތެރިވުމުގެ ގޮތުން ހިންގަމުންދާ އިންވެސްޓްމަންޓް ޕްރޮގްރާމް ފުޅާކޮށްފައި. އަދި މީގެ އިތުރުން ކޮމިއުނިޓީ ފަންޑުގެ އެހީގައި 20 ރަށަކަށް މިވަނީ އެހީތެރިކަން ފޯރުކޮށްދެވިފައި . މި ފަންޑު މިއަހަރުވެސް ކުރިޔަށް ގެންދިޔުމަކީ ރާއްޖޭގެ އެކި ކަންކޮޅުތަކުގައި ހިންގަމުންދާ ޕްރޮޖެކްޓްތަކަށް މާލީ ގޮތުން އެހީތެރިކަން ފޯރުކޮށްދެވި، މުޖުތަމައުގެ ކުރިއެރުމަށާއި ލާބައަށް އަޅުގަނޑުމެން ކުރަމުންދާ މަސައްކަތްތައް އިތުރުވެގެންދާނެ ބޮޅެއް.” ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރު ޓިމް ސޯޔަ ވިދާޅުވި އެވެ.\n2019 ވަނަ އަހަރު ބޭންކް އޮފް މޯލްޑިވްސް އިން ވަނީ “އަހަރެންގެ ބޭންކް” ކޮމިއުނިޓީ ފަންޑުގެ އެހީގައި ރާއްޖޭގެ އެކިކަންކޮޅުތަކުގައި ޕްރޮޖެކްޓް ހިންގުމަށް 1 މިލައަން ރުފިޔާ ހޭދަކޮށްފައެވެ. މިގޮތުން ނެއްލައިދޫ ކޮމިއުނިޓީ ޕާކާއި، ދ. މާއެނބޫދޫގެ ސްކޫލު ލައިބްރަރީ ތަރައްގީކުރުމާއި، އއ. ދަނގެތި އަދި ށ. ފޭދޫގައި ތިމާވެއްޓާ ރައްޓެހި ޕްރޮޖެކްޓް ހިންގުމާއި، ކިހާދޫގައި ކުޑަކުދިންގެ ޕާކެއް ގާއިމްކުރުމާއި ކ. ގާފަރުގައި ސެން ކްލާސްރޫމެއް ތަރައްގީ ކުރުން ފަދަ ޕްރޮޖެކްޓްތައް ވަނީ ކާމިޔާބު ކަމާއެކު ކުރިޔަށް ގެންގޮސްފައެވެ.


galehiri: ގޮޅާބޯ ޙަސަންފުތުގެ ވާހަކަ\nގޮޅާބޯ ޙަސަންފުތުގެ ވާހަކަ\nމ.ބާރަނާގޭ ޙަސަން މުޙައްމަދުގެ ވާހަކަ ލިޔުމަށް ތަންހޯދުމުގެގޮތުން އެހެން ތަޢާރަފަކަށް އަޅުގަނޑު ޖެހިލާނަމެވެ. އެގޮތުން "ދައިގެބޯ" މިޖުމަލައަކީ "ދައިގެބަތުން" ނަގާފައިވާ ޖުމްލައެކެވެ. ދައިގެބަތަކީ، ތެލީގެ ފުލުގައި ތަތްލާފައިހުންނަ ބަތަށް ކިޔާ ނަމެކެވެ. ތަތްލާފައިހުންނަ ފަރާތް ހުންނަނީ، މުށިކުލަ ނުވަތަ ކަޅުރަތް ކުލައެއްގައެވެ. ބައެއް ފުށްތައް ކަޅު އަދި ހުދު ކުލައިގައިވެސް ހުންނާނެއެވެ. ހަވަރުތިނަދޫ މީހުން ވަނަމަކަށް ޙަސަންފުތަށް ކިޔަނީ "ދައިގެބަތެ ބޮލާ" އެވެ. އެމީހުން އެގޮތަށް ކިޔުމުން "ގޮޅާބޯ" އޭ ކިޔައި އެމީހުންނަށް ޙަސަންފުތު ރައްދުދެނީއެވެ. "ގޮޅާބޯ" އޭ ކިޔުމުގެ އިތުރަށް ހަޑިހުތުރު ބަހުން އެޖުމްލަ އަވަގުރާނަ ގޮތަށްވެސް އޭނާ ގޮވައެވެ.\nޙަސަންފުތުގެ ޒުވާން ޢުމުރުގައި އޭނާ ރައްޓެހިވީ އެދުރުބޭގެ ޖަމީލާއާ އެވެ. ނަމަވެސް އެކަން ވާގޮތެއްނުވުމުން އޭގެފަހުން ޙަސަންފުތު ހުންނަނީ ކޮންމެވެސްވަރަކަށް ހަމަނުޖެހޭ ގޮތެއްވެ، އަވަސްއަވަހަށް ރުޅިގަދަވާގޮތް ވެފައެވެ\n"ސިޔާސީ ކެންސަރ" މިނަމުގައި ހ. ނަވާގަން ޢަލީ މޫސާ ދީދީ ލިޔުއްވާފައިވާ ފޮތެއްގައި މިޙަސަންފުތާއި، ވަކަރުގޭ ކުދީންނާއި ގުޅުވާފައިވެއެވެ. ނަމަވެސް ވަކަރުގޭ ކުދީންނާއި ޙަސަންފުތާއި ގުޅުންހުރިހެނެއް އަޅުގަނޑަކަށް ހީއެއްނުވެއެވެ. ވަކަރުގޭ ކުދީން އުފެދުނީ ގަލޮޅުގޭ ޢަލިދޮށިމޭނާ ކިލެގެފާނު ވަކަރުވިއްކާ ގޭގައި، މަގުމައްޗަށް ދޫވެފައިތިބޭ އެކަނިވެރި ކުދީން ނިދަންފެށުނު ހިސާބުންނެވެ. އެވަކަރުގެއަކީ، ނާދިއްތަމައްދުނު، މިހާރު ކީރިތި ޤުރުއާނާ ބެހޭ މަރްކަޒު އެހުރި ތަނުގައި ހުންނަ ލަކުޑިވިއްކާ ލަކުޑި ހަރުގެއެކެވެ. އަވަށު މައިޒާންތައްވެސް އެފަދަ ކުދީން ނިދަން ބޭނުން ކުރެއެވެ.\nމީލާދީން 1957 ވަނަ އަހަރު ވެލާނާގޭ އިބްރާހިމް ނާސިރަށް ބޮޑުވަޒީރުކަން ލިބިވަޑައިގަތުމުން ވަކަރުގޭ ކުދީންގެ ނަމުން މަޝްހޫރު ވެފައިތިބޭ ކުދީން (އުނގަންނައިދީ، މަސައްކަތްތެރިކަން ދަސްކޮށްދޭން) ގެންދިޔައީ މާލެއަތޮޅު ކާށިދޫއަށެވެ. މާލެއަތޮޅު މާފުށީގައި "ކުޑަކުދީންގެ އިޞްލާޙިއްޔާ" ޤާއިމުކޮށް އެތަނަށް އެކުދީން ބަދަލުކުރެއްވީ ނޮވެމްބަރ 10، 1979 ގައެވެ. އެތާރީޚުގައި އެތަން ހުޅުވައިދެއްވީ، ރައީސުލްޖުމްހޫރިއްޔާ އަލްއުސްތާޒް މައުމޫނު ޢަބްދުލްޤައްޔޫމެވެ.\nހުވަދުއަތޮޅު ހަވަރުތިނަދޫން މީހުން ބާލުއްވައި އެރަށް ފަޅުކުރެއްވުމުން ޙަސަންފުތުގެ ޢާއިލާ ހިޖްރަކުރީ އެއަތޮޅު ކޮލަމާފުއްޓަށެވެ. ހަވަރުތިނަދޫން މީހުން ބޭލުއްވުމުގެ ކުރީން ޙަސަންފުތުގެ ބައްޕައާއި، ބޭބެ ނިޔާވެއްޖެއެވެ. ހަސަންފުތުގެ މާލެއަށް ހިޖްރަކުރީ ދެވަނަފަހަރަށް ހަވަރުތިނަދޫގައި މީހުން އާބާދުކުރުމުން އެރަށްގޮސް އެރަށުގައި އަހަރުތަކެއް ވަންދެން ދިރިއުޅުމަށްފަހުއެވެ. ހަވަރުތިނަދޫގައި އުޅުނު ދުވަސްވަރު ގިނައިން ކައިބޮއިއުޅެނީ މޫސަބެއްޔަގެ (ގުލްދަސްތާގެ) ގެއިންނެވެ. ހަސަންފުތަކީ، ހުވަދުއަތޮޅު ހަވަރުތިނަދުއަށް އުފަން މީހެކެވެ. މަންމައަކީ އެރަށު ކައިދާދިޔެއެވެ.\nމީލާދީން 2005 ވަނަ އަހަރު ޚާއްޞައެހީއަށް ބޭނުންވާ މީހުންގެ މަރުކަޒުގެ ވަޒީފާއަށް އަޅުގަނޑުދިޔައިރު، ހަސަންފުތު ހުރީ އެތަނުގައެވެ. އޭނާގެ ވާހަކަ އޭނާ ކިޔައިދިނެވެ. މަންމައަކީ ހަވަރުތިނަދޫ މީހެކެވެ. މަންމައާއި އެއްބަނޑުމީހުން ކޮލަމާފުށީގައިވެސް ތިބެއެވެ. ބައެއްމީހުންނަކީ، ޝަފީޤާއި، ޝަފީޤުއެވެ. އެމީހުން މިހާރަކު ނޭނގެއެވެ. މ.ބާރަނާގޭ ވަޙީދާއި މ.ސްލިޕްވޭ މީހުންނަކީވެސް ތިމާގެމީހުން ކަމަށް އޭނާ ބުނެއެވެ.\nހަސަންފުތު ރުޅިއަތުވެދާނެހެން ހީވާތީ، ވަރަށް ދުރުދުރުން ފަށައިގެން "ގޮޅާބޯ" ކިޔަނީ ކީއްވެގެންހޭ އަހާލުމުން ހިނިއަސްފައި އިނދެ ބުނީ، އެކަންވީގޮތަކީ، ކުޑައިރު ބޭބެ އަލިފާންގަނޑަކަށް ވެއްޓި ބޯ ވަރަށްބޮޑަށް ފިހި، ފަހުން ބޯ ހުންނަނީ މުށިކުލާއާއި ހުދުކުލައިގައެވެ. އިސްތަށި ނުފަޅައެވެ. އެހެންވެ، ހަވަރުތިނަދޫ މީހުން ބޭބެއަށް ކިޔާ ނަމަކީ، "ދައިގެބަތެބޮލާ" އެވެ. އެގޮތަށް ކިޔަނީ، ދައިގެބަތުގެ (ވާބަތުގެ) ކުލައިގައި ބޯހުންނާތީއެވެ.\nބޭބެ މަރުވުމުން ހަވަރުތިނަދޫ ޗާންދު މުޙައްމަދު ރަޝާދު (ނާއިބު ރަޝާދު) "ދައިގެބަތެބޮލާއޭ" ސަމާސާއަށް ކިޔުއްވަންފެއްޓެވީ އަޅުގަނޑަށެވެ. ހަމައެއާއެކު އޭގެފަހުން އެރަށު މީހުންވެސް އަޅުގަނޑާ ދިމާއަށް އެނަން ކިޔަން ފެއްޓީއެވެ. ޢާއްމުކޮށް އެގޮތަށް ކިޔަން ފެށުމުން އެކަމާ ވަރަށްބޮޑަށް ރުޅިއައިސް "ގޮޅާބޯ" އަދި މިނޫންވެސް އަވަގުރާނަ ގޮވައި ހަޑިހުތުރުބަހުން ރައްދުދީ އެހެން ކިޔާ މީސްމީހުންނާ ދިމާއަށް ގާއުކައި، ހުސްފަޔާ ފަހަތުން ދުވެ ދުލަށްއައިހާ ހުތުރުއެއްޗެއް ގޮވަން ފެއްޓީއެވެ. ފަހުން މާލެއަށް އައުމުން، މާލޭ މަގުމަތީގައި އުޅޭ މީހުންވެސް "ދައިގެބޯ" "ގޮޅާބޯ" އޭ، ގޮވަން ފެށީއެވެ. ހީވާގޮތުން މާލޭ މަގުމައްޗަށް އެނަން ތަޢާރަފުކުރީ ހަވަރުތިނަދޫ މީހުންނެވެ. މާލޭ މަގުމަތީގައި މިގޮތަށް އުޅެންފެށުމުން، ފަހުން އަޅުގަނޑު ފޮނުވީ ގުރައިދޫ މަރުކަޒަށެވެ. މިހާރު މިތަނަށް ހައެއްކަ ފަހަރަށް ފޮނުވައިފިއެވެ.\nދެވަނަފަހަރަށް އަޅުގަނޑާއި، ޙަސަން ފުތު ބައްދަލުވީ މާލެއިންނެވެ. އޭރު އޭނާ އޭރުހުރީ ދޫކޮށްލާފައެވެ. އަޅުގަނޑު މަސައްކަތްކުރަނީ ވެލްފެއަރގައި މާލޭގައެވެ. އޭގެފަހުން އެހެން ދުވަހެއްގައި ޙަސަންފުތު ވެލްފެއަރއަށް އައިސް އަޅުގަނޑުގާތު ބުނީ، އޭނާ ގުރައިދޫ މަރުކަޒަށް ފޮނުވާދޭށެވެ. އެތަނަށް ދާން ބޭނުންވަނީ ކީއްވެހޭ އަހާލުމުން ބުނީ، ވަހީދުވެސް ވަރަށް ހެޔޮކަމަށާއި، ނަމަވެސް އަބަދު ގޭގައި ނޯވެވޭނެ ނޫންހޭ؟ މަގުމައްޗަށް ނިކުތީމާ ފެންނަހާ ބަޔަކު "ގޮޅާބޯ" "ދައިގެބޯ" އޭ ގޮވައި، ދިމާކުރަނީ ކަމަށާއި، ދެން ރުޅިގަދަވެ، މާލޭ މަގުމަތީގައި ކުރީގެގޮތަށް ދުވެއުޅެނީ ކަމަށާއި، މިހާރު ޢުމުންވެސް ވަރަށް ދުވަސްވެއްޖެޔޭ، މިގޮތަށް ހަޅޭއްލަވަމުން އުޅޭހާވަރެއް ގަޔަކުވެސްނެތޭ، މަރުކަޒުގައި ހުންނައިރު ވަރަށްފަސޭހައޭ، އެތަން ވަރަށްރަނގަޅޭ، އެހެންވެ ދާން ބޭނުންވަނީ ކަމަށެވެ. އެފަހަރު (2007 ގައި) މަރުކަޒަށް ފޮނުވީ އޭނާ އެދިގެންނެވެ. 2010 ވަނަ އަހަރު (ދެވަނަފަހަރު) ޚާއްޞަ އެހީއަށް ބޭނުންވާ މީހުންގެ މަރުކަޒަށް އަޅުގަނޑު ދިޔައިރު އަލްމަރުޙޫމް ޙަސަންފުތު ހުރީ އެތަނުގައެވެ. އޭނާއަށް މާތްﷲ ރަޙުމަތްލައްވާށި!\nގޮޅާބޮލާ، ގޮޅާއުނބު، ގޮޅާދާނި، އެއީ ހުވަދުއަތޮޅު މީހުން ޢާއްމުކޮށް ބޭނުންކުރާ ނަންނަމެވެ. އަބަދުވެސް މީހަކު އެކައްޗެއް ކިޔާނަމަ، އެމީހަކާ ދިމާއަށް "ދައިގެބޯ" "ގޮޅާބޯ" ކިއުމަކީ، ހަވަރުތިނަދޫ މީހުންގެ މެދުގައި ވަރަށްޢާއްމު ކަމެކެވެ. އަދި ހަމަ އެހެންމެ މީހެއްގެ އަގުވައްޓާލައި، ދެރަކޮށް، އެމީހާ ނިކަމެތިކޮށްލަން ބޭނުންވިއަސް އެމީހަކާ ދިމާއަށް މިޖުމްލަ ބޭނުންކުރެއެވެ. މިހެންވެފައިވަނިކޮށް، މީލާދީން 2000 ގެ އަހަރުތަކުގައި ރާއްޖޭގެ މަސްރަޙަށް ގެނައި ސިޔާސީ ހަލަބޮލިކަމުގެތެރޭގައި ރައީސުލްޖުމްހޫރިއްޔާ އަލްއުސްތާޒް މައުމޫން ޢަބްދުލްޤައްޔޫމް ގދ.ތިނަދޫއަށް ވަޑައިގެން ތަރައްޤީގެ ބައެއް މަޝްރޫޢުތައް އިޢުލާން ކުރެއްވުމުން، ތިއީ "ގޮޅާބޯ"އޭ، އަބަދުވެސްކިޔާނީ އެކައްޗެކޭ، އެއްކަމެއްވެސް ނުކުރެވޭނެޔޭ، މިއަދާހަމަޔަށްވެސް އެއްވެސްކަމެއް ނުކުރެޔޭ، ކިޔައި މިޖުމްލަ (ގޮޅާބޯ) ރައީސުލްޖުމްހޫރިއްޔާއަށް ނިސްބަތްކުރީ އެރަށު މީހުންނެވެ. މިޖުމްލަ ފުރަތަމަ ބޭނުންކުރީވެސް އަޅުގަނޑުގެ ވަރަށްގާތް މީހެކެވެ. ކޮންމެއަކަސް ހަމައެއާއެކު، އޭރުގެ ސަރުކާރުގެ އިސްވެރީންނާއި، ސަލާމަތީ ބާރުތަކަށްވެސް މިޖުމްލަ ރައްދުކޮށް އެގޮތަށްގޮވައި ހަޅޭއްލަވަން ފެއްޓީއެވެ.\nޙަސަންފުތޭ ގޮވާލުމުން، ހިނިއައިސް އޯއިއެކޭ ބުނެ ޖަވާބުދޭ ހަސަން މުޙައްމަދު މަރުކަޒުގެ ބެލުމުގެދަށުގައު ހުއްޓާ މަރުވީ 18/4/2008މ. އަހަރުއެވެ. އޭނާގެ ދަރިން ނުތިބެއެވެ. ހަސަންފުތާމެދު އެގޮތަށް ކަންކަން ދިމާވުމުގައި މުޖުތަމަޢުގެ ދަވްރެއް އޮތްކަމަށް އަޅުގަނޑުދެކެމެވެ. (ނިމުނީ)


އިމްތިޙާން 35 – Esfiya\nކުއްލިޔަކަށް ދޮރު ހުޅުވާލަމުން މޫސަ ގޭތެރެއަށް ވަދެ ސޯފާގައި އިށީނދެލިއެވެ. މޫސަގެ ހާސްކަން ވަނީ އިންތިހާއަށް ގޮސްފައެވެ. ސަމީރު ފެނުމުންވެސް މޫސަގެ މާބޮޑު ސަމާލުކަމެއް ސަމީރަކަށް ނުހުއްޓުނެވެ. މޫސަގެ މޫނުމަތިން ހެކި ދެމުންދިޔަ ހާސްކަން ސީމާއަށް ވަރަށް އަވަހަށް ނަގައިގަނެވުނެވެ. ސީމާގެ ވާހަކަ ވަގުތުން ހުއްޓާލުމާއެކު މުޅިތަން ހަމަހިމޭން ވިއެވެ.\n“ސީމާ! ގެނެބަލަ ފެންތައްޓެއް” ހާސްކަމުގައި ފިކުރެއް ކުރަމުންދޮޔަ މޫސަ ސީމާއަށް ގޮވާލަމުން ބުންޏެވެ.\n“މޫސަބޭ! ކިހިނެއްތަ؟” ތުގާ އުރާލައިން ގޮސް ސޯފާގައި އިށީންނަމުން ސަމީރު އަހާލިއެވެ.\n“ރަނގަޅު… ހާއްސަކޮށް މިއަދު ސަމީރު މިތާ ހުރީމަ އަހަންނަށް ތިލިބުނީ ވަރަށް ރަނގަޅު ފުރުޞަތެއް.” ސީމާ ދިއްލޮށްލި ފެންތަށި އެއްފަހަރުން ބޮއެ ނިންމާލާފަ ލުއިލުއި ހިނިތުމެއް ވެރި ކުރުވަމުން މޫސަ ބަލައިލީ ސަމީރާ ދިމާލަށެވެ.\n“ރަނުގެ ފުރުޞަތެކޭ؟ ކީކޭ ތިބުނީ؟” މޫސަގެ ވާހަކަތައް ކަނުލާ އަޑު އަހަންހުރި ސީމާއަށް ބަލައިލަމުން ސަމީރު ބުނެލިއެވެ.\n“އާނ…! ހަމަ އެހެން މިބުނީ.. ސަމީރު ބުނެވެސް ނުލާދޯ ތިޖައްސާލީ. ހިނގާ އަހަންނާއެކު ތަނަކަށް ގޮސްލަން.. ސީމާ!\nފާއިދުވެސް ގޮވައިން މިދަނީ.. ކޮންމެހެން ވިޔަސް ފާއިދު ގެންދަން ވަރަށް މުހިއްމު. އެކަމަކު އާދެވޭނީ މެންދުރުފަހު. އަހަރުމެން ނައިސްގެން އަނެއްކާ ހާސްވެގެން ނޫޅެއްޗެ. ހަވީރު ވުމުގެ ކުރިން އަންނާނަން އިނގޭ.”\nރަނގަޅު ޚިޔާލެއް ބޮލުތެރޭގައި ރާވާލާ ހިތްހަމަ ޖެހުމުގެ ނޭވާއެއް ދޫކޮށްލަމުން މޫސަ އެމީހުންނާއެކު ގެއިން ނުކުންނަން ހިނގައިގަތެވެ.\n“ކީއްވެތަ ފާއިދު؟ އަނެއްކާ މޫސަ ކީއްކުރަން ތިއުޅެނީ؟” ހާސްވެފައިވާ ސީމާ އެމީހުން ނުކުތުމުގެ ކުރިން ހައިރާން ކަމާއެކު އަހާލިއެވެ.\n“ސީމާ! ސީމާ! ސީމާ! އާދެބަލަ ތަންކޮޅެއް ދުރަށް.” ސީމާގެ ކޮނޑުގާ ވަރަށް ލޯބިން ހިފައްޓާލަމުން ގޮސް މޫސަ ތަންކޮޅެއް ދުރުގާ މަޑުކޮށްލިއެވެ.\nމޫސަ ވާހަކަ ދައްކަމުން ދިޔައިރު ސީމާގެ މޫނު މަތިން ފުރަތަމަ ހައިރާން ކަމެއް ފެނުނެވެ. އަދި ކުޑަ ހިނދުކޮޅެއްގެ ތެރޭގައި އުފާވެރިކަން ވެރިވެއްޖެއެވެ. މޫސަ ދައްކަމުން ދިޔަ ވާހަކަތައް ނިމުމަކާ ހަމައިން ސީމާއަށް ހިތާމަވެރިކަން ވެރިވިއެވެ. ހަމައެއާއެކު ސީމާގެ ދެލޯ ތެމެން ފެށިއެވެ.\nމި ފަނާވަނިވި ދުޔެއާ އަލްވަދާޢު ކިޔަމުން އެތައް އަހަރެއް މާޒީގެ ތެރެއަށް ގޮސް ގެއްލިއްޖެއެވެ. ތުއްތު ކުދިން ބޮޑެތި ވަމުންނެވެ. މިހެންގޮސް ކޮންމެ މީހެއްގެ ހަށިގަނޑާއި ސިފައަށް ތަފާތު ބަދަލުތައް ގެނުވަމުންނެވެ. ހަމައެޔާއެކު މިހާރުވަނީ ކޮންމެ މީހެއްގެ ޙަޔާތުން އެތައް ހަނދާން ތަކަކާއި ތަފާތު ތަޖުރިބާތަކެއް ތާރީޚްގެ ތެރެއަށް ވަދެ ނިމިފައެވެ.\nސަމީރު އިނީ އޭނާގެ މަންމަ ޚަދީޖާގެ ޚިދުމަތުގައި ޞިއްޙީ މަރުކަޒުގައެވެ. މިހާރަކަށް އައިސް ސަމީރު އޭނާގެ މަންމައަށްޓަކާ ގުނަމުންއެދަނީ ކެއްތެރި ކަމުގެ ދުވަސްތަކެކެވެ. އާނއެކެވެ. ޚަދީޖާ އެނދުމަތި ކޮށްފަ އޮންނަތާ މިއަދަށް މިއީ ދެވަނަ ދުވަހެވެ. ސަމީރުގެ ދޮން ބައްޕަ ޚަދީޖާ ވަރިކުރިފަހުންވެސް ހަތަރު އަހަރަށް ވުރެ ގިނަދުވަސް ވެދާނެއެވެ.\n“މަންމާ! މިތާތިބޭ ޞިއްހީ މީހުން އެބުނަނީ މަންމަގެ ކިޑްނީ ފޭލް ވަނިއްޔޯ.. އަހަންނަށްވެސް އެކަމާގުޅޭ މާބޮޑު އެއްޗެއް ނޭނގެ.. އެކަމަކު ކޮންމެސް މީހެއްގެ ކިޑްނީ ދީފިއްޔާ މަންމަގެ ހަށިގަނޑަށް އެމީހުން ލައްވަދޭނެ. ރާއްޖެއިން ބޭރަށް ދާންޖެހޭނީ. އެއީ ވަރަށް އަގުބޮޑު ކަމެއް މަންމާ.. އަހަރެން ނިންމައިފިން އަހަރެންގެ ކިޑްނީ މަންމަގެ ހަށިގަނޑާ ގުޅެންޏާ ދޭން.” ސަމީރު އިސްޖަހާލައިން އިނދެ ވާހަކަ ދެއްކިއިރު އޭނާގެ ހިތުގައި އެއްފަރާ އެތައް ވޭނެއް އަޅަމުން ދިޔައެވެ.\n” އެކަމަކު ތިބުނާހާ ފައިސާ ހޯދާނީ ކިހިނެއް؟. އަނެއްކާ ދަރިފުޅު ތިކަން ކުރިއްޔާ ދަރިފުޅު ކިހާބަލިވާނެ.” ޚަދީޖާ ހައިރާންވެފައި އޮވެ ބުނެލިއެވެ.\n“މަންމާ! މިތާހުރި ޑަކްޓަރު ބުނީ މިކަން ކުރަންޏާ މަންމަވެސް އަހަރެންވެސް ޖެހެނީ އޮޕްރޭޝަން ކުރަންނޭ. ދެމީހުންގެ އޮޕްރޭޝަނަށް އަހަންނަށް ފައިސާ ޚަރަދު ކޮށްދޭނެ މީހަކު އެބަހުރި. އަހަރެން ހުރިހާ ކަމެއް ހަމަޖައްސާނަން.” ސަމީރު ފުން ނޭވާއެއް ދޫކޮށްލިއެވެ.\n“މަންމާ.. އަހަރެން ބައްޔެއް ނުވާނެޔޭ.. މަންމަ ތިވިސްނަނީ ނުބައިކޮށް. މަންމަ އަހަންނަށް ފެންނަން ހުރިހާ ހިނދަކު އަހަރެން ގައިގެ އެއްވެސްތާކު ވޭނެއް ނާޅާނެ. އަހަރެން ވަރަށް ހިތްވަރުގަދަ ކުރާނަން.” ސަމީރުގެ ނާޒުކު ދެ ލޮލުން ވެއްޓެމުން އައި ފެންތިކިތައް ޝަހާދަތް އިނގިލިން ފުހެލަމުން ބުންޏެވެ.\n“ސަމީރު ކުރާ ހިތްވަރު މިރަށު އެންމެނަށްވެސް ފެނިފަ ވާނީ. ދަރިފުޅާ! އެކަމަކު އެހާ ބައިވަރު ފައިސާ ކޮންތާކުން؟” ޚަދީޖާއަށް އެހެން ބުނެވުނުތަނާ އެތަނަށް ޑޮކްޓަރަކާއި ނަރުހެއް އައިސް ބަލައިލާފައި ދިޔައެވެ.\n“ދަރިފުޅާ! ސަ.. ސަމީރު.! މަންމަ ވަރަށް ކެތްކޮށްފިން މަންމަގެ ތި ދަރިފުޅުގެ އެހީއާނުލާ ދުނިޔޭން ނިމިދާން. އެކަމަކު މަންމަގެ އެދުންތަކަށްވުރެ މޮޅަށް އެފަރާތުން ވަނީ މިކަން ރާވާ ނިންމާފަ… އަހަރެން.. މަންމަ ހީކުރީ މަންމައާ ހަމީދުގެ އަންހެން ދެދަރިން ކަމަށް މަންމަގެ މަރު… މަރު ބަލަން ކައިރީގަ ތިބޭނީ…” ޚަދީޖާގެ ވާހަކަ ވަކި ހިސާބަކުން މެދު ކަނޑާލަމުން ސަމީރު ވާހަކަ ދައްކަން ފެށިއެވެ.\n“މަންމާ! ތިހެން ނުބުނޭ.. އަހަރެން އަބަދުވެސް ދުޢާކުރިން މަންމަގެ އުފާވެރިކަމަށް.. މަންމައަށް… އާނ! މަންމަ ކައިރީގަ ހުރެގެން އަހަރެންގެ މި ދެއަތުން ޚިދުމަތް ކޮށްލަން ލިބޭނެ ދުވަހަކަށް. މަންމަ އޮންނަ ބަލި ދާނެއް އެންމެ ފަހު ވަގުތުވެސް އަހަރެންގެ އަތުން ބަލަހައްޓާ ދިނުމަށް… އަހަރެން އަބަދުވެސް… އަބަދުވެސް އުންމީދު ކުރަން… ދުޢާކުރަން.. އެންމެ ފަހުވަގުތުވެސް އަހަރެންނަށް މަންމަ މާފު ކުރޭތޯ..”\nސަމީރުގެ ލޮލުން ނީރާލަންފެށި ކަރުނަތައް އަތުގެ ނުފުށުން ފޮހެލަމުން ބުންޏެވެ.\nއެހެން ނަަމަވެސް ސަމީރުގެ ލޮލުން އޮހޮރޭ އެންމެ ކަރަނަ ތިއްކެއްވެސް ފެނުމުގެ ނަސީބު ޚަދީޖާގެ ދެލޮލަށް މިއަދު ލިބިފައެއް ނެތެވެ. ޚަދީޖާގެ ހިތާއި ނަފްސުން އެންމެ ނަފްރަތުކުރި ދަރިފުޅު މިއަދު ޚަދީޖާއަށްޓަކާ ޖާނާއި މާލުން ޤުރްބާން ވަމުންވެސް ދަނީއެވެ. ލޯބި އޭގެ އިންތިހާއަށް ދެމުންނެވެ. މަންމައެއްގެ ފަޚުރުވެރި މަޤާމުގައި ހުރެ އެދަރީގެ ހިތުގައި ލައްވާލި އެތައް ޒަޚަމެއް އެއީ ފަރުވާއެއް ކަމުގައި ބަލަމުންނެވެ. އެކަމަކު އެދަރިފުޅުގެ ގައިގައި އަށަގަނެފައިވާ ރީތި އަޚްލާޤާ މާތް ސޫރައަށް ބަލައިލުމުގެ އެއްވެސް ނަޞީބެއް ޚަދީޖާއަށް މިއަދު ލިބޭނީ ކިހިނެއް ހެއްޔެވެ؟\n“ދަރިފުޅާ! މަންމައަށް ހާދަ ވޭނެއް އަޅައޭ. މަންމަ ބޭނުމެއް ނޫން ދަރިފުޅުގެ މަސައްކަތް ހުއްޓާލާފަ ތިހެން މަންމަކައިރި އަބަދު ހުންނާކަށްވެސް.” ޚަދީޖާ ޝަކުވާގެ ރާގެއްގައި ބުނެލިއެވެ.\n“މަންމާ..! މިއަށްވުރެ ވަކި ފައިދާހުރި ކަމެއް މިވަގުތު އަހަންނަށް ކުރެވޭނެހެން ހިޔެއްނުވެ. މީ އަހަރެން ވަރުބަލިކަމެއްނެތި ވަރަށް އުފަލުން ކުރާކަމެކޭ. މަންމަ ދެން އެކަމާ ނުވިސްނާ.. އަރާމުކޮށްލާ ދެން.” ޚަދީޖާގެ ރޫޖެހިފައިވާ އޮމާން އަތްތިލައިގައި ސަމީރުގެ ދެއަތުން ފިރުމާލަމުން ބުނެލިއެވެ.\n“މަހޫ!.. ގޮސް ދޮންމާ ކައިރި ބުނެބަލަ އަހަންނަށް ދީބަލާށޭ\nފަންސާސް ރުފިޔާ.. ދޮންބެ ބުނުމަށްވުރެ ރަނގަޅުވާނީ މަހޫ ބުނީމަ.” އާދޭހުގެ ރާގެއްގައި މާލިކް ބުނެލިއެވެ.\nވަރަށް ލޯބިން ބުނެލަން.. ❤❤❤\nމި ސައިޓަށް ގެނެވިފަވާ ފަހުގެ ބަދަލުގެ ސަބަބުން ކޮމެންޓް ކުރަން ބޭނުންވާ ފަރާތްތަކުން ޖެހޭނީ ރެޖިސްޓާރ ކޮށްލަން. އޭރުން ކޮންމެ ޕާރޓަކަށް ކޮމެންޓް ކޮށްލެވޭނެ. 😊 އަދި ބުނެލަން އެސްފިޔަ ސައިޓުން ކޮމެންޓް ކުރަން އުނދަގޫނަމަ ވާހަކަ ޑޮޓް ކޮމް އިން އަޅުގަނޑުގެ މި ވާހަކައަށް ކޮމެންޓް ކުރުމުގެ ފުރުޞަތުވެސް ތި ބޭފުޅުންނަށް މިހާރު ވާނީ ލިބިފަ. 🤗\nވަރަށް ކެތްތެރިވުމަށް އެދިގެން ބުނެލަން:-🤔\nޖަވާބު ނުލިބޭ ސުވާލުތައް ވަރަށް ގިނަދޯ؟ އެހެންނަމަވެސް ވާހަކަ ނިމެންދެން ކެއްކޮށްލައްޗެ.. ވާހަކައިގެ ޖަވާބުތައް ވަރަށް ތަފާތު ގޮތަކުންނަމަވެސް ކޮންމެސް ހިސާބަކުން ކިޔުންތެރިންނާ ބައްދަލުކުރާނެ. ތިދެއްވާ އެއްބާރު ލުމާ އަޅުގަނޑަށް ތިދެއްވާ ހިތްވަރު އަބަދުވެސް ބަލައިގަންނާނަން. 👍👍👍\nހިތާމަ އެހެނިހެން ލޯބި October 14, 2018


ރައީސް ގެ ވައުދު: ހަމަލާގައި ޝާމިލުވާ އެންމެން އިންސާފުގެ ކުރިމައްޗަށް ހާޒިރު ކުރާނަން! – Dhen.mv\nމަރްޔަމް ވަޙީދާ May 9, 2021 - 10:17 pm\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދުއަށް އަމާޒުކޮށް ދިން ޓެރަރިސްޓް ހަމަލައިގައި ޝާމިލުވާ އެންމެން އިންސާފުގެ ކުރިމައްޗަށް ހާޒިރު ކުރައްވާނެ ކަމަށް ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ވިދާޅުވެއްޖެއެވެ.\nމި މަހުގެ6ވީ ބުރާސްފަތި ދުވަހުގެ ރޭ ރައީސް ނަޝީދަށް ދެވުނު ޓެރަރިޒަމްގެ ހަމަލާއާ ގުޅިގެން ނޭޝަނަލް ސެކިއުރިޓީ ކައުންސިލާއި ކެބިނެޓާ ބައްދަލުކުރެއްވި ކަމަށް، މިރޭ ކުރިއަށްދާ އެމްޑީޕީގެ ގައުމީ މަޖިލީހުގައި ރައީސް ޞާލިޙު ވަނީ ވިދާޅުވެފައެވެ. އަދި ސަރުކާރުގެ އެންމެ އިސް އަމާޒަކީ މި މައްސަލައިގައި ޝާމިލްވާ މީހުން ހޯދައި އިންސާފުގެ ކުރިމައްޗަށް ގެނައުން ކަމަށް ވެސް ވިދާޅުވިއެވެ.\nއެގޮތުން ތަހުގީގަށް ބޭނުންވާ ހުރިހާ ރިސޯސްތަކެއް މިހާރު ބޭނުން ކުރަމުން އަންނަ ކަމަށާއި ބޭރުގެ ތަޖުރިބާކާރުން ވެސް މި ތަހުގީގުގައި ބައިވެރިވެ މަސައްކަތް ކުރަމުން އަންނަ ކަމަށް ވެސް ރައީސް ވިދާޅުވިއެވެ.\nރައީސް ޞާލިޙް ވިދާޅުވީ މި ހަމަލާއާ ގުޅިގެން ރައީސް ނަޝީދުގެ އަޒުމާއި ހިތްވަރަށް ކުޑަވެސް ބަދަލެއް ނާންނަ ކަމަށެވެ.\nމީގެއިތުރުން ރައީސް ޞާލިޙް ވިދާޅުވީ މިއަދު މެންދުރުގެ ވަގުތެއްގައި ރައީސް ނަޝީދާ ބައްދަލުކުރައްވާފައިވާ ކަމަށާއި، ރައީސް ނަޝީދު އެނބުރި ވަޑައިގަންނަވާނީ ކުރިޔަށްވުރެ ވެސް ވަރުގަދަކޮށް ކަމަށެވެ.\n"ރައީސް ނަޝީދަށް އަމާޒުކޮށް ދިން ހަމަލާއާއެކު ވެސް އެ މަނިކުފާނުގެ ހިތްވަރާއި އަޒުމަށް ބަދަލެއް އައިސްފައެއް ނުވޭ. އިރާދަކުރެއްވިއްޔާ އެމަނިކުފާނު އެނބުރި އަންނާނީ ކުރިޔަށްވުރެ ވެސް ވަރުގަދަކޮށް" ރައީސް ވިދާޅުވިއެވެ.\nރައީސް ނަޝީދަށް އަމާޒުކޮށް ދިން މި ހަމަލާގައި މިހާތަނަށް ތިން މީހަކު ފުލުހުން ވަނީ ހައްޔަރު ކޮށްފައެވެ. އަދި އެ ތިން މީހުންގެ ބަންދަށް ވެސް 15 ދުވަސް ކްރިމިނަލް ކޯޓުން މިއަދު ޖަހައިފައިވެއެވެ.


Premier League: Chelsea ladhugahnuvaalaa City ehvvana ah jehilaifi\nޕްރިމިއާ ލީގު: ޗެލްސީ ލަދުގަންނަވާލާ ސިޓީ އެއްވަނައަށް ޖެހިލައިފި\nޗެލްސީގެ މައްޗަށް ސިޓީ ކުރިހޯދީ 0-6 ގެ ތަފާތު ބޮޑު ނަތީޖާއަކުން\nކ. މާލެ 11 ފެބުރުއަރީ 2019 | ހޯމަ 08:23 1,673\nސިޓީގެ ކުޅުންތެރިން އުފާފާޅުކުރަނީ - ޓްވިޓަރ\nޕްރިމިއާ ލީގުގައި ޗެލްސީ ލަދުގަންނަވާލާ މެންޗެސްޓާ ސިޓީ ޕޮއިންޓް ތާވަލުގެ އެއްވަނައަށް ޖެހިލައިފިއެވެ.\nއާދީއްތަ ދުވަހުގެ ރޭ ކުޅުނު މެޗު ޗެލްސީއާ ވާދަކޮށް ސިޓީން މެޗު ކާމިޔާބުކުރީ 0-6 ގެ ތަފާތުބޮޑު ނަތީޖާއަކުންނެވެ.\nސިޓީގެ ދަނޑުގައި ކުޅުނު މި މެޗު ފެށިގެން ހަތަރުވަނަ މިނެޓުގައި އެޓީމުން ވަނީ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ރަހީމް ސްޓާލިންއެވެ.\nމި ލަނޑަށްފަހުވެސް ސިޓީގެ ފަރާތުން ވަނީ މޮޅު ކުޅުމެއް ފެނިގެންގޮސްފައެވެ. އެގޮތުން 13 ވަނަ މިނެޓުގައި ސާޖިއޯ އަގުއެރޯ ކާމިޔާބުކުރި ލަނޑުން އެޓީމުން ވަނީ ލީޑު ފުޅާކޮށްފައެވެ.\nސިޓީގެ ތިންވަނަ ލަނޑު 21 ވަނަ މިނެޓުގައި ފެނިގެންދިޔައިރު، މި ލަނޑުވެސް ކާމިޔާބުކުރީ އަގުއެރޯއެވެ. އެޓީމުގެ ހަތަރުވަނަ ލަނޑު 27 ވަނަ މިނެޓުގައި ކާމިޔާބުކުރީ ގުންޑޮގަންއެވެ.\nމި ލަނޑުތަކާއެކު ފުރަތަމަ ހާފް ނިމުނީ 0-4 ގެ ނަތީޖާއަކުން ޗެލްސީގެ މައްޗަށް ސިޓީ ކުރީގައި އޮވެގެންނެވެ.\nGonna have to make room for another now, @aguerosergiokun! pic.twitter.com/NModBypePp\nދެވަނަ ހާފް ފެށިގެން ސިޓީން ވަނީ ފަސްވަނަ ލަނޑު ޖަހާފައެވެ. މި ލަނޑު 56 ވަނަ މިނެޓުގައި ލިބުނު ޕެނަލްޓީއަކުން ކާމިޔާބުކޮށް އަގުއެރޯ ވަނީ އޭނާގެ ހެޓްރިކް ފުރިހަމަކޮށްފައެވެ.\nމިއީ އަގުއެރޯ ޕްރިމިއާ ލީގުގައި ކާމިޔާބުކުރި 11 ވަނަ ހެޓްރިކެވެ. ޕްރިމިއާ ލީގުގައި އެންމެ ގިނަ ހެޓްރިކް ހެދި އެލަން ޝިއެރާއަށްވެސް ހެދިފައިވަނީ 11 ހެޓްރިކެވެ.\nސިޓީގެ ފަރާތުން ފެނިގެންދިޔަ ހަވަނަ ލަނޑު 80 ވަނަ މިނެޓުގައި ކާމިޔާބުކުރީ ރަހީމް ސްޓާލިންއެވެ. މެޗުގެ ފުރަތަމަ ލަނޑުވެސް ކާމިޔާބުކުރީ ސްޓާލިންއެވެ.\nމި ނަތީޖާއާއެކު 27 މެޗުން ލިބުނު 65 ޕޮއިންޓާއެކު ސިޓީ ވަނީ ޕޮއިންޓް ތާވަލުގެ އެއްވަނައަށް ޖެހިލާފައެވެ. ދެވަނައިގައި އޮތް ލިވަޕޫލްއަށް ސިޓީއާ އެއް އަދަދަކަށް ޕޮއިންޓް ލިބިފައިވީ ނަމަވެސް ލަނޑުގެ ތަފާތުން ކުރި ލިބެނީ ސިޓީއަށެވެ. ސިޓީ ވަނީ ލިވަޕޫލްއަށްވުރެ އެއް މެޗު އިތުރަށް ކުޅެފައެވެ.\nމެޗުން ބަލިވި ޗެލްސި އޮތީ ކުޅުނު 26 މެޗުން ލިބުނު 50 ޕޮއިންޓާއެކު ޕޮއިންޓް ތާވަލުގެ ހަވަނައިގައެވެ. ފަސްވަނައިގައި އޮތް އާސެނަލްއަށްވެސް 50 ޕޮއިންޓް ލިބިފައިވާއިރު، ޗެލްސީ ހަވަނައިގައި އޮތީ ލަނޑުގެ ތަފާތުންނެވެ.\nTeam spirit.#COYS pic.twitter.com/offsHsxgne\nއާދީއްތަ ދުވަހުގެ ރޭ ކުޅުނު މެޗުން ޓޮޓެންހަމް ހޮޓްސްޕާ ވަނީ ލެސްޓާ ސިޓީއަތުން 1-3 ގެ ނަތީޖާއިން މޮޅުވެފައެވެ.\nޓޮޓެންހަމް ދަނޑުގައި ކުޅުނު މި މެޗުގައި އެޓީމުގެ ލަނޑުތައް ކާމިޔާބުކޮށްދިނީ ޑެވިންސަން ސަންޗޭޒް އާއި ކްރިސްޓިއަން އެރިކްސަން އަދި ސޮންއެވެ. ލެސްޓާގެ ހަމައެކަނި ލަނޑު ކާމިޔާބުކޮށްދިނީ ޖެމީ ވާޑީއެވެ.\nމި ނަތީޖާއާއެކު ޓޮޓެންހަމް އޮތީ ކުޅުނު 26 މެޗުން ލިބުނު 60 ޕޮއިންޓާއެކު ޕޮއިންޓް ތާޥަލުގެ ތިންވަނައިގައެވެ. މެޗުން ބަލިވި ލެސްޓާ އޮތީ ކުޅުނު 26 މެޗުން ލިބުނު 32 ޕޮއިންޓާއެކު ޕޮއިންޓް ތާވަލުގެ 12 ވަނައިގައެވެ.


Malaamaaiy kuraa meehun irukolhakun selfie nagan aadhey: Arjun\nއަރްޖުން އާއި މަލައިކާ\nސޯޝަލް މިޑިއާގައި އެންމެ ގިނައިން އެ އެކްޓަރަކަށް މަލާމާތް ރައްދުވާ އެއް އެކްޓަރަކީ އަރްޖުން ކަޕޫރެވެ. ފިލްމީ މަސައްކަތް ފެށިތާ ކުރީކޮޅު ގިނަ ބަޔަކު އޭނާއަށް މަލާމާތްކުރީ ފަލަކަމުންނެވެ. މިހާރު އެންމެ ގިނައިން މަލާމާތް ރައްދުވަނީ މަލައިކާ އަރޯރާއާ ލޯބީގެ ގޮތުން ގުޅިގެން އުޅޭތީ އެވެ. އަރްޖުން އަށް ވުރެ މަލައިކާ 12 އަހަރު ދޮށި ވެފައި ބޮޑުވެފައި ހުރި ފިރިހެން ދަރިއަކު މަލައިކާގެ ހުރީމަ އެވެ.\nދާދިފަހުން އިންޑިއާ ނޫހަކަށް ދިން އިންޓަވިއުއެއްގައި އަރްޖުން ވަނީ މަލައިކާ އާއި އޭނާގެ އުމުރުގެ ތަފާތާ ބެހޭ ގޮތުން ވާހަކަ ދައްކާފަ އެވެ. އަރްޖުން ބުނި ގޮތުގައި އެއީ މީހުން ގެންގުޅޭ "ވަރަށް މޮޔަ" ޚިޔާލެކެވެ.\nއަރްޖުން އިތުރަށް ބުނި ގޮތުގައި އޭނާގެ ހަޔާތުގައި ނިންމާ ނިންމުމަކީ އޭނާގެ އަމިއްލަ ނިންމުމެވެ. ވީމާ އެކަމާ މީހުން ކަންބޮޑުވާކަށް ނުޖެހެ އެވެ. އޭގެ ބަދަލުގައި އޭނާ ކުޅޭ ފިލްމުތަކާއި އެކްޓްކުރާ ގޮތަށް ފާޑުކިޔަސް މައްސަލައެއް ނެތް ކަމަށް އަރްޖުން ބުންޏެވެ.\n"އަހަރެންގެ ޒާތީ ދިރިއުޅުމަކީ އަހަރެންގެ އަމިއްލަ ކަމެއް. އަހަރެން ކުރާ މަސައްކަތް ފާހަގަކޮށް އެކަމަށް ފާޑުކިޔުމަކީ އެންމެ ރަނގަޅު ކަމެއް. އެހެނޭ ކިޔާފަ އުމުރުގެ ތަފާތު ބޮޑޭ ކިޔައިގެން އެހެން މީހުން އެކަމާ ބެހޭކަށް ނުޖެހޭ. އަހަރެމެން އުޅޭނެ ގޮތަކަށް އަހަރެމެން އުޅެން ދޫކޮށްލާފައި ކޮންމެ މީހަކުވެސް އެމީހަކު އުޅޭނެ ގޮތަކަށް އުޅުނީމަ އެ ނިމުނީ. އަހަރެން ގަބޫލުކުރާ ގޮތުގައި އެއްވެސް ބަޔެއްގެ އުމުރުގެ ތަފާތަކީ އެމީހުންގެ ގުޅުން ބަލިކަށިވުމާއި ރަނގަޅުވުމާ ގުޅިފައިވާ އެއްޗެއް ނޫން،" އަރްޖުން ބުންޏެވެ.\nއަރްޖުން ބުނި ގޮތުގައި ޓްރޯލްކުރާ މީހުން ދައްކާ ވާޙަކައަކަށް އޭނާ މާބޮޑު ސަމާލުކަމެއް ނުދެ އެވެ. އެފަދަ ވާޙަކަތައް ވެސް ބޮޑުކުރަނީ މީޑިއާތަކުންނެވެ.\n"އަހަންނަށް ހީވަނީ މީހުން ކޮށްފައި ހުންނަ ކޮމެންޓުތައް ބަލައި އޭގެން ޚަބަރު ހަދައިގެން ނޫސްތަކުގައި ޖަހައި އެ ވާހަކަތައް ބޮޑުކުރަނީ ވެސް މީޑިއާ ތަކުންހެން. އަހަރެން ގަބޫލުކުރާ ގޮތުގައި ޓްރޯލްކުރާ މީހުން ދައްކާ 90 ޕަސެންޓް ވާހަކައަކީ ބޭކާރު ވާހަކަތައް. އެ ވާހަކަތަކަށް އެހާ މުހިއްމު ކަމެއް ދޭކަށް ނުޖެހޭ. އެއީ ހުސް ފޭކް ވާހަކަތައް. ހަމަ އެ ކަހަލަ ކޮމެންޓުތައް ކުރާ މީހުން އަހަންނާ އެކު ސެލްފީ ނަގަން ވެސް މަރުދެނީ. އެހެންވީމަ އެމީހުން އެ ދައްކަނީ ސީރިއަސް ވާހަކަތަކެއް ކަމަށް ގަބޫލު ނުކުރެވެނީ،" އަރްޖުން ބުންޏެވެ.\nއަރްޖުން ކޮވިޑް-19 އަށް ޕޮޒިޓިވްގެ މި ވަގުތު ހުރީ ގޭގައި ކަރަންޓީނު ވެގެންނެވެ. އާ އަހަރު ދުވަހު އޭނާ މި ވާހަކަ ސޯޝަލް މީޑިއާގައި ހިއްސާކުރަމުން ބުނީ އާ އަހަރުގެ ހުރިހާ އުފަލަކާއި މަޖަލަކުން މިފަހަރު މަހްރޫމްވާން ޖެހުނީ ކޮވިޑާ ހެދި ކަމަށެވެ.\nމަލާމާތް ކުރިޔަސް މަލާއިކާ ވަރެއް ނެތް


India gai Mariya dhathuru kuri Motorcade accident vi | Mihaaru\nޑިފެންސް މިނިސްޓަރު މާރިޔާ: އޭނާ އިންޑިއާގައި ދަތުރުކުރެއްވި މޮޓޯކޭޑްގައި އެހެން ކާރަކުން ޖެހި އެކްސިޑެންޓެއް ވަނީ ހިނގާފައި -- ފޮޓޯ/މިހާރު\nއިންޑިއާގައި މާރިޔާ ދަތުރުކުރި މޮޓޯކޭޑް އެކްސިޑެންޓުވި\n31 ޖެނުއަރީ 2019 - 14:01 13 comments\nޑިފެންސް މިނިސްޓަރު މާރިޔާ އަހުމަދު ދީދީ އިންޑިއާ އަށް ކުރެއްވި ދަތުރުގައި، މޮޓޯކޭޑްގައި ދަތުރުކުރައްވަނިކޮށް ކާރަކުން ޖެހި އެކްސިޑެންޓެއް ހިނގައިފި އެވެ.\nއިންޑިއާގެ ނޫސްތަކުގައިވާ ގޮތުން އިއްޔެ އެ ހާދިސާ ހިނގީ އިންޑިއާގެ ޝިމްލާ ޑިސްޓްރިކްޓްގައި ދަތުރު ކުރައްވަމުން ގެންދަވަނިކޮށް އެހެން ކާރަކުން ޖެހިގެންނެވެ. އެކްސިޑެންޓްވި ކާރު ޖެހުނީ މާރިޔާ އެވަގުތު އިންނެވި ކާރުކޮޅުގަ އެވެ. އެކަމަކު އެ ހާދިސާ މީހަކަށް އަނިޔާއެއް ނުލިބެ އެވެ.\nއިންޑިއާގެ ނޫސްތަކުގައިވާ ގޮތުން އެ ހާދިސާ ހިނގިއިރު، މާރިޔާ އިންނެވި ކާރުކޮޅާ އެކު މޮޓޯކޭޑްގައި ދަތުރު ކުރަމުން ދިޔައީ ފުލުހުންގެ އެސްކޯޓް އުޅަނދުތަކެކެވެ. އަދި އެކްސިޑެންޓްވި ކާރު ދުއްވި މީހާ ހުއްޓުވައި، އެ މައްސަލައިގެ ތަހުގީގު އިންޑިއާ ފުލުހުން ފަށާފައިވާ ކަމަށް ނޫސްތަކުގައިވެ އެވެ.\nއެ ހާދިސާއާ ގުޅިގެން އެމްއެންޑީއެފްގެ ބަހެއް ނުލިބުނެވެ.\nފަތުރުވެރިންގެ މެދުގައި މަގްބޫލު ޝިމްލާއަށް މާރިޔާ ވަޑައިގަތީ ދެ ދުވަހަށް ކަމަށް ނޫސްތަކުގައިވެ އެވެ. މާރިޔާ އިންޑިއާ އަށް ކުރައްވާ ރަސްމީ ދަތުރުފުޅުގައި އެ ގައުމުގެ ޑިފެންސް މިނިސްޓަރާއި އެ ގައުމުގެ އިސް ފަރާތްތަކާ ވެސް ވަނީ ބައްދަލުކުރައްވައިފަ އެވެ.\nއިތުރު ލިޔުންތައް އިންޑިއާ އެކްސިޑެންޓް މަގުމަތީގެ އެކްސިޑެންޓް މާރިޔާ އަހުމަދު ދީދީ، ޑިފެންސް މިނިސްޓަރު ރާއްޖެ-އިންޑިއާ ޑިފެންސް މިނިސްޓަރު


Dhen Baazaarah Nereyne Iphone Ge Aguthah Leak Vejje - Vaguthu\nއެޕަލް ކުންފުނިން ދެން ބާޒާރަށް ނެރޭނެ އަގުތައް ކަމަށް ބުނެ ޓެކްނޮލޮޖީގެ ޚަބަރުތައް ގެނެސްދޭ ވެބްސައިޓްތަކުގައި އަގުތަކެއް އާއްމު ކުރަމުން އެބަގެންދެއެވެ.\nއަގުތަކުގެ އިތުރުން އައިފޯންގެ ބައެއް އެހެން މައުލޫމާތުތައް ވެސް މިހާރު ދަނީ ދައުރުވަމުންނެވެ.\n"ފޯބްސް" ގައި ބުނެފައި ވަނީ ހަތަރު މޮޑެލްއެއްގެ އައިފޯން ބާޒާރަށް ނެރުމަށް އެޕަލް ކުންފުނިން ތައްޔާރު ވަމުން އަންނަ ކަމަށެވެ. އައިފޯން-12 ގެ މޮޑެލްތަކުގެ ތެރެއިން އެންމެ އަގުހެޔޮ ފޯން ވިއްކާނީ 649 އެމެރިކާ ޑޮލަރަށް ކަމަށް ރިޕޯޓްތައް ބުނެއެވެ. އައިފޯން-11 މެކްސް ނަމަކަށް ކިޔާ ފޯނެއް ވެސް މިއަހަރު ނެރޭނެ ކަމަށާއި އައިފޯން-12 މެކްސް ފޯނެއްގެ އަގަކީ 699 އެމެރިކާ ޑޮލަރު ކަމަށް ރިޕޯޓްތައް ބުނެއެވެ. މި ދެފޯނަށް ވެސް 5ޖީ ލިބޭނެ ކަމަށް ވެއެވެ. އައިފޯން-12 މެކްސް 4ޖީ ފޯނެއް ވެސް ނެރޭނެ ކަމަށް ވެއެވެ.\nބައެއް ރިޕޯޓްތައް ބުނާ ގޮތުގައި އެޕަލް އިން މިއަހަރު ނެރޭ ހުރިހާ ފޯނެއްގެ އަގުހެޔޮ މޮޑެލްތަކުގެ އިތުރުން އަގުބޮޑު މޮޑެލްތަކެއް ވެސް ނެރޭނެއެވެ. އަގުބޮޑު މޮޑެލްތަކުގެ އަގު ފެށޭނީ ވެސް 999 އެމެރިކާ ޑޮލަރުން ކަމަށް ރިޕޯޓްތައް ބުނެއެވެ.\nއެޕަލް އިން އާއްމުކޮށް ކޮންމެ އަހަރަކު އައިފޯން ދައްކާލާ ދުވަސް ކައިރިވަމުން އަންނައިރު މިއަހަރު އައިފޯން ނެރެފާނެ ކަމާއި މެދު ބައެއް މީހުން ސުވާލު އުފައްދައެވެ. އެއީ ކޮވިޑް-19 އާއި ގުޅިގެން ދުނިޔެ އަށް ދިމާވެފައިވާ ހާލަތުގެ ސަބަބުންނެވެ. ނަމަވެސް ތަޖުރިބާކާރުން ބުރަވާ ގޮތުގައި އެހެން އަހަރުތަކެކޭ އެއްގޮތައް މިއަހަރު ވެސް އެޕަލް އިން އައިފޯން ނެރޭނެއެވެ.\nޖޫން 26, 2020 11:26\nތީ މާކުރިންވެސް ލީކް ވެފަ އިން އެއްޗެއްނު


Mission tha fail vedhaanei thee Mars ah dhiyumah aa engine eh\nމިޝަންތައް ފެއިލްވެދާނެތީ މާސްއަށް ދާން އާ އިންޖީނެއް\nއަލަށް ތައްޔާރު ކުރަން އުޅޭ އިންޖީނުގެ ކުރެހުމެއް\nއެއީ ޗައިނާގެ ޖައްވީ އުޅަނދަކާއި، އިނގިރޭސިވިލާތުގެ އުޅަނދެއްގެ އިތުރުން އެމެރިކާގެ ޖައްވީ އިދާރާގެ އުޅަނދަކާއި އެ ގައުމުގެ ސްޕޭސް އެެކްސްއިން ޖައްވަށް ފޮނުވާ އުޅަނދެކެވެ.\nމީގެ އިތުރުން ޖަޕާނާއި ޔޫރަޕިއަން ސްޕޭސް އެޖެންސީން ވެސް 2021 ވަނަ އަހަރު ޖައްވަށް އުޅަނދެއް ފޮނުވާނެ އެވެ. ނާސާއިން 2021 ވަނަ އަހަރު އިންސާނުން މާސްއަށް ފޮނުވާނެ ކަމަށް ވެސް ބުނަމުން ދެއެވެ.\nމި ހުރިހާ ޖައްވީ އިދާރާތަކުގެ ތެރެއިން އެންމެ ޅަފަތުގައި އޮތީ ޖަޕާނުގެ ޖައްވީ އިދާރާ އެވެ. ޖަޕާނުން 2024 ވަނަ އަހަރު އެމެރިކާގެ އެހީގައި ހަނދަށް ދިޔުމުގެ ފުރުސަތު އޮތީ ލިބިފަ އެވެ. ނަމަވެސް ޖަޕާނުން ބޭނުން ވަނީ އެ ގައުމުގެ އަމިއްލަ ބާރުގައި 2021 ވަނަ އަހަރު މާސްއަށް ދާށެވެ. އެހެން ކަމުން އެމެރިކާއާއެކު ހަނދަށް ދިޔުމުގެ މިޝަނަށް ޖަޕާނުން ނޫނެކޭ ބުނެފާނެ އެވެ.\nބޮޑެތި ހުރިހާ ގައުމުތަކުންހެން މިހާރު އެ ގައުމުތަކުން ޖައްވީ މިޝަނުގައި ބޭނުން ކުރާނެ އުޅަނދުތައް ވަނީ ބަނދެފަ އެވެ. ނުވަތަ ބަނދެ ނިމެން ވަނީ ކައިރިވެފަ އެވެ. އުޅަނދުތައް ތައްޔާރުކޮށް ނިމިގެން މިހާރު ކުރިއަށް ގެންދާ ޓެސްޓު މަރުހަލާގައި ބޮޑެތި ޓެކްނިކަލް ފޯލްޓުތަކެއް ވެސް ވަނީ ފެނިފަ އެވެ. އާންމު ގޮތެއްގައި ހުރިހާ ގައުމަކުން ވެސް ޖައްވީ އުޅަނދުތަށް ތައްޔާރު ކުރަނީ އެއް ގޮތަކަށެވެ. ހަމައެކަނި ތަފާތަކީ ދުވެލީގެ ސްޕީޑެވެ.\nޓެކްނިކަލް މައްސަލަތަށް ދިމާވެފައި ވަނީ މާސްއަށް ދިއުމަށް ހާއްސަ ކޮށްގެން ތައްޔާރު ކޮށްފައިވާ އުޅަނދުތަކުގަ އެވެ.\nމައްސަލަ ފާހަގަވެފައި ވަނީ ޖަޕާނުގެ ޖައްވީ އުޅަނދާއި އެމެރިކާގެ ޖައްވީ އުޅަނދުގެ އިތުރުން ޗައިނާގެ ޖައްވީ އުޅަނދުންނެވެ. ޗައިނާގެ ސައިންސްވެރިން ބުނާ ގޮތުގައި ޖައްވުގައި މިހާރު ވަގުތު ބަލަން ބޭނުން ކުރަމުންދާ ގަޑި ބަދަލު ކޮށްފައިވާތީ، އުޅަނދުތަކުގެ ޕްރޮގްރާމިން ކޯޑަށް ބަދަލުތަކެއް އަންނާނެ އެވެ. ސަބަބަކީ އުޅަނދުގައި ބޭނުން ކުރަމުންދާ އާޓިފިޝަލް އިންޓެލިޖެންސުގެ ބޮޑު ބައެއް މަސައްކަތް ކުރާނީ މި ގަޑިއަށް ބަލައިގެނެވެ. މިއީ ޓެކްނިކަލް ފޯލްޓެއް ކަމަށް ވިޔަސް މިކަމުން ދިރާސާތަކަށް އަސަރު ކުރާނެ އެވެ. އެމެރިކާއިން ޖައްވުގައި ބޭނުން ކުރަމުންދާ ގަޑި މަރާމާތު ކުރުމަށްފަހު އަލުން ފޮނުވާފައި ވަނީ މިއަހަރުގެ ތެރޭގަ އެވެ. އުޅަނދުތަކުގެ ޕްރޮގްރާމިންގެ ކަންކަން ކޮށްފައިވަނީ 2017 ވަނަ އަހަރު އެވެ.\nއެކަމަކު މިހާރު ގައުމުތަކުން ދެކޭ ގޮތުގައި ދުނިޔެއިން މާސްއަށް ދިޔުމަށް ނަގާ ވަގުތު ކުޑަ ކުރެވިއްޖެނަމަ މި ޓެކްނިކަލް ފޯލްޓްތަކުން އަރައިގަނެވޭނެ އެވެ. އަދި މިއީ އެންމެ ފަސޭހާ ގޮތް ކަމަށް ވެސް ބުނެ އެވެ. އާންމު ގޮތެއްގައި މާސްއަށް ދިޔުމަށް ހަތަރު މަސް ނަގަ އެވެ. އެވެސް އަހަރުގެ ވަކި ހިސާބެއްގައި ފޮނުވާނަމަ އެވެ. އެ ހިސާބަކީ ދުނިޔެ އެބުރޭއިރު މާސްއާ އެންމެ ކައިރިވާ ވަގުތެވެ.\nއެމެރިކާގެ ޖައްވީ އިދާރާ ނާސާގެ އިންޖީނިއަރުން މިހާރު ގެންދަނީ އެގައުމުގެ އިންޖީނު އުފައްދާ ކުންފުނިތަކާ ގުޅިގެން އަންނަ އަހަރުގެ މެދުތެރެއަށް އާ އިންޖީނެއް ތައްޔާރުކުރުމުގެ މަސައްކަތް ކުރަމުންނެވެ. ނާސާއިން ދެކޭ ގޮތުގައި ނިއުކްލިއާ އިންޖީނެއް ތައްޔާރު ކުރާނެ ވަގުތެއް މިހާރަކު ނެތެވެ. އޭގެ ބަދަލުގައި ނާސާއިން ބޮޑަށް އަމާޒު ހިފާފައި ވަނީ ސޯލާ އިންޖީނެއް ތައްޔާރު ކުރުމަށެވެ. އަދި ޖައްވީ އުޅަނދުތަކުގައި މިހާރު ބޭނުން ކުރަމުންދާ އިންޖީނުތަކަށްވުރެ ހަލުވި އިންޖީނެއް ބަނުމަށެވެ. އިންޖީނު ތައްޔާރުކޮށް ނިމިއްޖެނަމަ ދެ މަސް ތެރޭގައި މާސްއަށް ދެވޭނެ ކަމަށް ނާސާއިން ބުނެ އެވެ.\nއެކަމަކު އަދި އިންޖީނު ތައްޔާރު ކުރެވޭނެ ކަމުގެ އެއްވެސް އުއްމީދެއް ނުފުނެ އެެވެ. އެހެންކަމުން 2021 ވަނަ އަހަރުގެ ޖައްވީ މިޝަންތަށް މަޑު ޖައްސާލަން ޖެހިދާނެ ކަމުގެ ބިރު އެބަ އޮތެވެ. ނަމަވެސް ރަޝިއާއިން ވަނީ ދާދިފަހުން ވަނީ ދެ ދުވަހުގެ ތެރޭގައި ބައިންލްއަގްވާމީ ސްޕޭސް ސްޓޭޝަނަށް ދެވޭނެ އުޅަނދެއް ތައްޔާރުކޮށްފަ އާންމުނަށް ދައްކާފަ އެވެ. ނަމަވެސް ނާސާއިން އުޅަނދާ ބެހޭ މައުލޫމާތު ދޭން އެދުމުން ރަޝިއާއިން ވަނީ ދެކޮޅު ހަދާފަ އެެވެ.


ކުޅިވަރު - އިޓާލިއަން ކަޕް\nކޮޕާ އިޓަލިއާ: އިންޓަމިލާން ކަޓުވާލުމަށް ފަހު ލާޒިއޯ ސެމީ އަށް ދަތުރުކޮށްފި\nލާޒިއޯ އަދި އިންޓަ ބައްދަލުކުރި މެޗުގައި ކޮންމެ ޓީމަކަށްވެސް އެއް ރަތް ކާޑު ދެއްކި\nކ. މާލެ 1 ފެބުރުއަރީ 2017 | ބުދަ 20:24 1,749\nއިންޓަ ކޮޅަށް ލަނޑު ޖެހުމަށްފަހު ލާޒިއޯ ކުޅުންތެރިން އުފާފާޅުކުރަނީ - ގެޓީ އިމޭޖާސް\nކޮޕާ އިޓަލިއާގައި އިންޓަމިލާން ކަޓުވާލުމަށް ފަހު ލާޒިއޯ ސެމީފައިނަލަށް ދަތުރުކޮށްފި އެވެ.\nއަންގާރަ ދުވަހުގެ ރޭ ކުޅުނު މި މެޗު އިންޓައާ ވާދަކޮށް ލާޒިއޯ އިން ކާމިޔާބުކުރީ 1-2 ގެ ނަތީޖާއަކުންނެވެ.\nއިންޓަ ދަނޑުގައި ކުޅުނު މި މެޗު ފެށިގެން ރަނގަޅަށް ކުޅެފައިވަނީ ލާޒިއޯ އިންނެވެ. އެގޮތުން އެޓީމުން ވަނީ 20 ވަނަ މިނެޓުގައި ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ފިލިޕޭ އެންޑާސަން އެވެ.\nމި ލަނޑަށް ފަހު ވެސް ލާޒިއޯ އަށް ވަނީ ލަނޑު ޖެހުމަށް ގިނަ ފުރުސަތުތަކެއް ލިބި ބޭކާރުވެފައެވެ. މީގެ އިތުރުން ފުރަތަމަ ހާފްގެ ފަހުކޮޅު އިންޓަ އަށް ވެސް ވަނީ ނަތީޖާ ހަމަހަމަ ކުރުމަށް ވެސް ފުރުސަތުތަކެއް ލިބި ބޭކާރުވެފައެވެ.\nފުރަތަމަ ހާފް ނިމުނީ 0-1 ގެ ނަތީޖާއިން އިންޓަގެ މައްޗަށް ލާޒިއޯ ކުރިހޯދައިގެންނެވެ.\nދެވަނަ ހާފް ފެށިގެން ލާޒިއޯ އިން ވަނީ އެޓީމުން ދައްކަމުންދިޔަ ކުޅުން އިތުރަށް ރަނގަޅުކޮށް ފުލުފުލުގައި އިންޓަގެ ހާފަށް ބާރުބޮޑުކޮށް ހަމަލާތައް ފޮނުވާލާފައެވެ.\nމެޗުގައި އިންޓަ އަށް ހުރަސްތަކާ ކުރިމަތިވީ 54 ވަނަ މިނެޓުގައި ލާޒިއޯގެ އިމޯބައިލް އަށް އިންޓަގެ ޕެނަލްޓީ އޭރިއާ ތެރެއިން އެޓީމުގެ ޖޯ މިރިންޑާ ކުރި ނުރައްކާތެރި ފައުލަކާ ގުޅިގެން އޭނާ އަށް ދެއްކި ރަތް ކާޑާއެކުގައެވެ.\nމީގެ އިތުރުން ލާޒިއޯ އިން ވަނީ ފައިދާގެ ބޭނުން ހިފާ ޕެނަލްޓީ ކާމިޔާބުކޮށް މެޗުގެ ލީޑު ފުޅާކޮށްފައެވެ. އެޓީމަށް ޕެނަލްޓީ ކާމިޔާބުކޮށްދިނީ ލޫކަސް ރޮޑްރިގޯ އެވެ.\nމި ލަނޑާއެކު ލާޒިއޯ އިން ކުޅެމުންދިޔައީ ވަރަށް އިތުބާރާއެކުގައެވެ. އެހެން ނަމަވެސް ލާޒިއޯ އިން ރަނގަޅަށް ކުޅެމުންދިޔަ ދަނޑިވަޅެއްގައި އެޓީމުގެ ޑެނިއަލް ރަޑޫ ކުރި ކުށަކާ ގުޅިގެން ރެފްރީ ވަނީ އޭނާ އަށް ދެވަނަ ރީނދޫ ކާޑާއެކު ރަތް ކާޑު ދައްކާ ދަނޑުން ފޮނުވާލާފައެވެ.\nއިންޓަ އިން މެޗުގައި ކާމިޔާބުކުރި ހަމައެކަނި ލަނޑު 84 ވަނަ މިނެޓުގައި އެޓީމަށް ކާމިޔާބުކޮށްދިނީ މާސެލޯ ބްރޮޒޮވިކް އެވެ. މި ލަނޑަށް ފަހު ވެސް އިންޓަ އަށް ވަނީ ލަނޑު ޖެހުމަށް ރަނގަޅު ފުރުސަތުތައް ލިބި ބޭކާރުވެފައެވެ.


Anna aharun feshigen single use plastic ethere kurun manaa kuranee\nޕްލާސްޓިކް ކޮތަޅެއް ކަނޑަށް އެއްލާލާފައި: އަންނަ އަހަރުން ފެށިގެން ސިންގަލް ޔޫޒް ޕްލާސްޓިކް އެތެރެ ކުރުން މަނާ ކުރަނީ -- ފޮޓޯ: ގެޓީ އިމެޖަސް\nއަންނަ އަހަރުގެ ޖެނުއަރީ މަހުން ފެށިގެން އެއް ފަހަރު ބޭނުން ކުރުމަށް ފަހު އުކާލާ ޕްލާސްޓިކް ރާއްޖެ އެތެރެކުރުން މަނާ ކުރާ ގޮތަށް އެކްސްޕޯޓް އިމްޕޯޓް ގާނޫނަށް އިސްލާހު ގެނައުމުގެ ބިލެއް ސަރުކާރުން ރައްޔިތުންގެ މަޖިލީހަށް ފޮނުވައިފި އެވެ.\nގަމު ދާއިރާގެ މެންބަރު މުހައްމަދު ވިސާން ހުށަހެޅުއްވި އެ ބިލުގައިވާ ގޮތުން، މި އަހަރުގެ ތެރޭގައި އިމްޕޯޓް ކުރާ ބަޔޯޑީގްރޭޑެބަލް ޕްލާސްޓިކް ކޮތަޅާއި ޕްލާސްޓިކް ގޯނިން 400 ޕަސެންޓްގެ އިމްޕޯޓް ޑިއުޓީއެއް ނަގާނެ އެވެ. އަދި ޕްލާސްޓިކް ފިލްމާއި ޝީޓާއި ހޮޅިއާއި ތަށި ފަދަ ތަކެތިން 200 ޕަސެންޓްގެ ޑިއުޓީއެއް ނަގާނެ އެވެ.\nމަޖިލީހުގެ މިއަދުގެ ޖަލްސާގައި ފުރަތަމަ ކިއުން އިއްވާފައިވާ އެ ބިލުގައި ބުނާ ގޮތުން އެއް ފަހަރު ބޭނުން ކުރުމަށް ފަހު އުކާލެވޭ އެފަދަ ޕްލާސްޓިކްގެ ބާވަތްތައް އަންނަ އަހަރުން ފެށިގެން އެތެރެ ކުރުން މުޅިން އެއްކޮށް މަނާ ކުރެވޭނެ އެވެ.\nއެއްފަހަރު ބޭނުންކުރުމަށްފަހު އުކާލާ ޕްލާސްޓިކް އެތެރެކުރުން މަނާ ކުރުމަށް މަޖިލީހުން މީގެ ކުރިން ގަރާރެއް ވެސް ފާސްކުރި އެވެ. މަޖިލީހުން ފާސްކުރި ކްލައިމެޓް އެމަޖެންސީގެ އެ ގަރާރުގައި ބުނާ ގޮތުން 2025 ވަނަ އަހަރުން ފެށިގެން އެއް ފަހަރު ބޭނުން ކުރުމަށް ފަހު އުކާލެވޭ ޕްލާސްޓިކް އެތެރެ ނުކުރެވޭނެ އެވެ. އެ ގަރާާރަކީ ރާއްޖޭގެ 17 ސްކޫލެއްގެ ދަރިވަރުން މަޖިލީހަށް ހުށަހެޅި ކަންބޮޑުވުންތަކަށް ރިއާޔަތް ކުރުމަށް ފަހު ފާސްކުރި ގަރާރެކެވެ.\nއެމްޑީޕީ ރައްޔިތުންގެ މަޖިލިސް ތިމާވެށި + އިމްޕޯޓް އެކްސްޕޯޓް މުހައްމަދު ވިސާމް


Lanka ge maalee governor, isthiufaa dhevvan nimmavaifi | ThePress\nލަންކާގެ މާލީ ގަވަރުނަރު އިސްތިއުފާ ދެއްވަން ނިންމަވައިފި\n12 September 2021, 11:41\nސްރީލަންކާގެ މަރުކަޒީ ބެންކުގެ ގަވަރުނަރުކަމުން އިސްތިއުފާ ދެއްވަން ނިންމަވާފައިވާ ވެލިގަމަގެ ޑޮން ލަކްޝްމަން / ފޮޓޯ: އިކޮނޮމީ ނެކްސްޓް\nއަވަށްޓެރި ސްރީލަންކާގައި ބޭރު ފައިސާ ގަނެވިއްކުމުގެ ވިޔަފާރިއަށް ކުރިމަތިލާންޖެހިފައިވާ ގޮންޖެހުންތަކާއި ހީނަރު ކަމުގެ މި ދަނޑިވަޅުގައި، އެ ގައުމުގެ މަރުކަޒީ ބެންކުގެ ގަވަރުނަރު، ވެލިގަމަގެ ޑޮން ލަކްޝްމަން، އެ މަގާމުން އިސްތިއުފާ ދެއްވަން ނިންމަވައިފިއެވެ.\nސްރީލަންކާގެ މަރުކަޒީ ބޭންކުގެ ގަވަރުނަރު، އެ މަގާމުން އިސްތިއުފާ ދެއްވާނީ ސެޕްޓެމްބަރު 14 ވަނަ ދުވަހު ކަމަށް މައުލޫމާތު ލިބެއެވެ.\nމި ދަނޑިވަޅަކީ، ސްރީލަންކާގެ ދައުލަތުގެ ރިޒާވްއާއި އާމްދަނީ ދަށްވެ، ދަރަނި ބޮޑުވުމުގެއިތުރުން ކޮރޯނާވައިރަސް ޑިޒީޒް (ކޮވިޑް-19) ކޮންޓްރޯލް ކުރާ ލޮކްޑައުން އަމުރުގެ މުހުލަތު ދަންމާލާފައި އޮތް ދަނޑިވަޅެކެވެ.\nނަމަވެސް، މި ދުވަސްވަރަކީ މާ ކުރީންވެސް މަގާމުން އިސްތިއުފާ ދެއްވަން ނިންމަވާފައިވާ ދުވަސްވަރު ކަމަށް ގަވަރުނަރު ވަނީ ވިދާޅުވެފައެވެ. ނަމަވެސް މިކަމުގައި ސިޔާސީ އަދި އިގުތިސޯދީ ކަމެއް އޮތުން އެކަށީގެންވާ ކަމަށްވެސް އޭނާ ވަނީ އިޝާރާތް ކުރައްވާފައެވެ. އެކަމުގެ އިތުރު ތަފްސީލެއް ނުދެއްވައެވެ.\nމިދިޔަ ޖުލައި މަހަށް ފަހު، ސްރީލަންކާގެ ބޭރު ފައިސާގެ ރިޒާވް ވަނީ 2.8 ބިލިއަން ޑޮލަރަށް ދަށްވެފައެވެ. އެއީ، ބޭރު ފައިސާގެ ރިޒާވްއިން 1 ބިލިއަން ޑޮލަރު ނަގައިގެން، ދަރަނި ހަލާސް ކުރުމާ ގުޅިގެންނެވެ. ސްރީލަންކާއަކީ ޗައިނާގެ ދަރަނި ދަންތުރާގައި އެންމެ ބާރަށް ފިތެމުން އަންނަ އެއް ގައުމަށް ވާއިރު، ކޮވިޑްގެ ބަލިމަޑުކަމުގައި މި ތަކުލީފު ދަނީ އިތުރަށް ބޮޑުވަމުންނެވެ.\nސްރީލަންކާގެ އިގުތިސޯދީ ހާލަތު ގޯސްވެ، އެ ގައުމުގައި މިހާރު ވަނީ އިގުތިސޯދީ ކުއްލި ނުރައްކާގެ ހާލަތުވެސް އިއުލާން ކޮށްފައެވެ. 1 ސްރީލަންކަން ރުޕީޒްއަށް މިހާރު ޖެހެނީ 0.0050 ޑޮލަރެވެ.\nއިކޮނޮމީ ވިޔަފާރި ލައިފްސްޓައިލް ސްރީލަންކާ


Hurihaakamakee faisaa adhi thashithakeh noon: Ronaldo\nހުރިހާކަމަކީ ފައިސާ އަދި ތަށިތަކެއް ނޫން: ރޮނާލްޑޯ\nމި ސީޒަނުގެ ޗެމްޕިއަންސް ލީގުގައި ވެސް އެންމެ ގިނަ ލަނޑު ޖެހީ ރޮނާލްޑޯ\nކ. މާލެ 27 މެއި 2018 | އާދީއްތަ 21:41 4,725\nކްރިސްޓިއާނޯ ރޮނާލްޑޯ - ޔުއެފާ\nރެއާލް މެޑްރިޑްގައި މަޑުކުރުން ބިނާވެފައި ވަނީ ފައިސާ ނުވަތަ ލިބޭ ކާމިޔާބީތަކަށް ނޫން ކަމަށް އެ ޓީމުގެ ފޯވާޑް ކްރިސްޓިއާނޯ ރޮނާލްޑޯ ބުނެފިއެވެ.\nދުނިޔޭގެ އެންމެ މޮޅު ކުޅުންތެރިޔާގެ މަގާމު ފަސް ފަހަރު ހޯދާފައިވާ ރޮނާލްޑޯ ވަނީ ރެއާލްއަށް ޖެހިޖެހިގެން ތިން ފަހަރު ޗެމްޕިއަންސް ލީގު ކާމިޔާބުކޮށްދިނުމުގައި މުހިންމު ދައުރެއް އަދާކޮށްފައެވެ. ލިވަޕޫލް އަތުން މޮޅުވި ފައިނަލްގައި އޭނާ ލަނޑެއް ނުޖެހި ނަމަވެސް 15 ލަނޑާ އެކު މި ސީޒަނުގެ ޗެމްޕިއަންސް ލީގުގައި ވެސް އެންމެ ގިނަ ލަނޑު ޖެހީ ރޮނާލްޑޯއެވެ. އެހެން ނަމަވެސް އެ މެޗަށް ފަހު އޭނާ ވަނީ އެ ޓީމު ދޫކޮށްލާނެ ފަދަ އިޝާރާތެއް ދީފައެވެ.\nފައިނަލް މެޗަށް ފަހު ދަނޑުމަތީގައި ނޫސްވެރިޔަކު ކުރި ސުވާލަކަށް ޖަވާބުދެމުން ރޮނާލްޑޯ ވަނީ ރެއާލްއަށް ކުޅެން ފުރުސަތު ލިބުމަކީ އޭނާއަށް ލިބުނު ވަރަށް ޝަރަފުވެރި ފުރުސަތެއް ކަމަށާއި ކުރިޔަށް އޮތް ދުވަސްތަކުގައި އޭނާގެ ކުރިމަގާ ގުޅޭ ގޮތުން ގޮތެއް ނިންމާނެ ކަމަށް ބުނެފައެވެ. އެހެން ނަމަވެސް އޭގެ ވަގުތުކޮޅެއް ފަހުން ފޮކްސް ސްޕޯޓްސްއާ ވާހަކަ ދައްކަމުން ރޮނާލްޑޯ ވަނީ އެގޮތަށް ވާހަކަ ދެކުވުނީ އެންމެ ރަނގަޅު ވަގުތުގައި ނޫން ކަމަށް ބުނެފައެވެ.\nސްޕެއިންގެ މަޝްހޫރު މަޖައްލާއެއް ކަމަށްވާ މާސާއާ ވާހަކަ ދައްކަމުން ރޮނާލްޑޯ ބުނީ ފައިސާއަކީ ހުރިހާ އެއްޗެއް ނޫން ކަމަށާއި ފަސް ޗެމްޕިއަންސް ލީގާއެކު އޭނާއަށް މިހާރު ތާރީހުގެ ސަފްހާތަކުން ވެސް ޖާގަ ލިބިފައިވާ ކަމަށެވެ. އޭނާ ބުނީ އެއްވެސް ކަމެއް ގެރެންޓީ ނުކުރެވޭނެ ކަމަށާއި ކުރިޔައް އޮތް ދުވަސްތަކުގެ ތެރޭ އޭނާއާ ގުޅޭ ގޮތުން އެކި ވާހަކަ ދެކެވޭނެ ކަމަށެވެ. ރޮނާލްޑޯ ބުނީ ލިބޭ ކާމިޔާބަކީ ހުރިހާ އެއްޗެއްގެ ގޮތުގައި ވެސް ބަލަން ނުޖެހޭ ކަމަށާއި އެހެން ނަމަވެސް ކްލަބާ އެކު ހޯދިފައިވާ ކާމިޔާބުތަކަކީ ހަނދާނުން ފޮހެނުލެވޭނެ ކާމިޔާބުތަކެއް ކަމަށެވެ.\nރޮނާލްޑޯގެ މި ކޮމެންޓްތަކާ ގުޅިގެން ރެއާލްގެ ރައީސް ފްލޮރެންޓީނޯ ޕެރޭޒް ވަނީ އޭނާ އެއްވެސް ހާލެއްގައި އެ ޓީމު ދޫކޮށްނުލާނެ ކަމަށް ބުނެފައެވެ. ޕެރޭޒް ބުނީ ކޮންމެ މީހަކަށް ވެސް ބަސްބުނުމުގެ ހައްގު އޮންނާނެ ކަމަށާއި ކްރިސްޓިއާނޯ މިވަގުތު ރެއާލްގައި ހުރީ ވަރަށް ހިތްހަމަޖެހިގެން ކަމަށެވެ.\nރޮނާލްޑޯ ބުނީ ޕެރޭޒް އާއި އޭނާއާ ދެމެދު އެއްވެސް މައްސަލައެއް ނެތް ކަމަށާއި އެއްވެސް މައްސަލައެއް ނެތްއިރު ވެސް މީޑިއާތަކުން އެކަން ސިފަކުރީ ވަރަށް ގިނަ މައްސަލަތަކެއް ހުރި ގޮތަށް ކަމަށެވެ. އޭނާ ބުނީ މިއީ އެވާހަކަ ދައްކަން އެންމެ ރަނގަޅު ވަގުތަށް ނުވިނަމަވެސް ތެދުވެރިވާން އޭނާ ބޭނުންވާ ކަމަށެވެ. އަދި ތެދު ބުނެވުނީތީ އެއްވެސް ވަރަކަށް ހިތާމަނުކުރާ ކަމަށް ވެސް ރޮނާލްޑޯ ބުނެފައިވެއެވެ.\nމި ސީޒަނުގައި ވެސް ރޮނާލްޑޯ 44 ލަނޑު ޖަހާފައިވާއިރު އޭނާއަކީ ޗެމްޕިއަންސް ލީގުގެ ތާރީހުގައި ވެސް އެންމެ ގިނަ ލަނޑު ޖެހި ކުޅުންތެރިޔާއެވެ. ފަހުގެ ތާރީހެއްގައި ރެއާލް ހޯދި ކާމިޔާބީތަކުގައި ރޮނާލްޑޯގެ ބޮޑު ހިއްސާއެއް އެބައޮތެވެ. ރޮނާލްޑޯއަކީ ފަސް ޗެމްޕިއަންސް ލީގާއެކު އެ މުބާރާތް އެންމެ ގިނައިން ކާމިޔާބުކުރި އެއް ކުޅުންތެރިޔާއެވެ.


BREAKING: Fenaka Hdh Regional Ofeehuge Hurihaa Muazzafun Vazeefaa In Vaki Koffi - Vaguthu\nސުޕްރީމް ކޯޓަށް އަންހެން ފަނޑިޔާރުން އައްޔަން ކުރަން ނިންމީ ފަތުވާ މަޖިލީހުގެ ނިންމުމާއި ދެކޮޅަށް - 56 މިނެޓް ކުރިން\nމިއަދު ވަޒީފާ އިން ވަކިކުރި ހދ.ރީޖަނަލް އޮފީހުގެ މުވައްޒަފުންތަކެއް\nފެނަކަ ހދ ރީޖަނަލް އޮފީހުގެ ހުރިހާ މުވައްޒަފުން ވަޒީފާއިން ވަކިކޮށްފިއެވެ.\nއެ އޮފީހުގެ ހުރިހާ މުވައްޒަފުން ވަޒީފާ އިން ވަކިކޮށްފައި ވަނީ މިއަދުއެވެ.\nއެހެން ނަމަވެސް، އޮފީސްތަކުގެ އެއްވެސް މުއައްޒަފަހު ވަކި ނުކޮށް، ވަޒީފާގެ ބިރު ނައްތާލުމަކީ ރައީސް އިބްރާހީމް މުހައްމަދު ސޯލިހްގެ ރިޔާސީ ވައުދެކެވެ.\nފެނަކަ ހދ. ރީޖަންގެ އޮފީހުގެ ހުރިހާ މުވައްޒަފުން ކުޅުދުއްފުށީ ބްރާންޗަށް ބަދަލުކުރީ ރީޖަނަލް އޮފީސް އުވާލުމަށެވެ. އެކަމުގެ އެއްބަސްވުމުގައި ހުރިހާ މުއައްޒަފުން ލައްވާވެސް ސޮއިކުރުވާފައިވާ އިރު، މިއަދު ހުރިހާ މުއައްޒަފުންނަށް ސިޓީ ފޮނުވީ ރީޖަނަލް އޮފީސް އުވާލާފައިވާތީ، ހުރިހާ މުވައްޒަފުންނަށްވެސް ވަޒީފާ ގެއްލިފައިވާކަމަށް ބުނެއެވެ.\nރައީސްގެ ވައުދުތަކުގެ ތެރޭގައި އެއްވެސް މުވައްޒަފަގު ނުހައްގުން ވަޒީފާއިން ވަކި ނުކުރުމަށް ހިމެނި ނަމަވެސް، ރައީސްކަމުގެ ހުވާ ކުރެއްވިފަހުން ގިނަ އަދަދެއްގެ މުވައްޒަފުން ވަޒީފާއިން ވަކި ކުރި ކަމަށް ޝަކުވާ ވަނީ ލިބިފައެވެ.\nމިހާތަނަށް އެންމެ ގިނަ މުވައްޒަފުން ވަޒީފާ އިން ވަކިކޮށް، ނުވަތަ ސަސްޕެންޑް ކޮށްފައި ވަނީ ފެނަކަ އިންނެވެ.\nކުރީ ސަރުކާރުން ނުހައްގުން ވަޒީފާ އިން ވަކިކުރި ފެނަކައިގެ ހުރިހާ މުވައްޒަފުންނަށް މިހާރު ވަޒީފާ ދީފައިވާ ކަމަށް ފެނަކަ އިން ބުނާ އިރު ވަޒީފާ ދިން މުވައްޒަފުންނަށް ވުރެ މިސަރުކާރު އައި ފަހުން ވަޒީފާ އިން ވަކިކުރި މުވައްޒަފުންގެ އަދަދު ގިނަ އެވެ.\nފެނަކަ އިން ބިންމައްޗަށް ތެޔޮ އަޅާތީ ރައްޔިތުން ކަންބޮޑުވެއްޖެ\nއޭޕްރީލް 18, 2019 19:34\nﷲ އަށް ހަމްދުކޮށް ޝުކުރު ކުރަމެވެ. އެބަހީ އެބައެއްގެ ކަންތައް އެބައެއް އަމިއްލައަށް ބަދަލުކުރުމަކުންނޫނީ ތިމަން ސުވާންމީންގެ އެބައެއްގެ ހާލަތު ބަދަލު ނުކުރައްވާ ހުއްޓެވެ. ﷲ އެބައެއްގެ މައްޗަށް ކޯފާ ފޮނުއްވަނީ ހަމައެކަނި ސުނާމީއާއި، ބިންހެލުން ފަދަ ކާރިސާތައް ފޮނުއްވައިގެން ނޫނެވެ. އެހެނީ މީސްތަކުންގެ ތެރެއިންވެސް މުސީބާތެއްގެ ގޮތުގައި ކަންކަން މެދުވެރިކުރުވާ ހުއްޓެވެ. މިއަދު ވަޒީފާއިން ވަކިކުރި އަޚުންނަކީ ކިތައް އާއިލާއެއްގެ ރިޒުގު އެބައެއްގެ އަތްމައްޗަށް ބާވައިލައްވާ ބައެއްކަން އިނގޭތޯއެވެ؟ އޭގެތެރޭގައި ކުޑަކުދިންނާއި، ބަލި މީހުންނާއި ނުކުޅެދޭ މީހުންވެސް ހިމެނުން އެކަށީގެންވެއެވެ. މީ ކޮންފަދަ އަނިޔާވެރިކަމެއް ހެއްޔެވެ. ލިޔުމަކުން ބައެއްގެ އެފަދަ ބޮޑު ހައްގު ނިގުޅައިގަތްއިރު ކުރެވޭ އަމަލުތަކާއިމެދު ސުވާލު ކުރާނެކަން އެބައި މީހުންނަށް ހަަމަ ނޭގެނީ ހެއްޔެވެ. ދިވެހިން މީ ކޮންފަދަ ޖާހިލު ބައެއް ހެއްޔެވެ؟ ވައްކަންކުރުމާއި، އަނިޔާވެރިކަން ނިންމާ ގޮތަކީ މިއީތޯ؟ ﷲ މި ގައުމު ސަލާމަތްކުރައްވާށި!\nއޭޕްރީލް 18, 2019 19:54\nއެބަރަންގަޅުވޭ އެޖެންދާ19 ހަބޭސް\nއޭޕްރީލް 18, 2019 20:15\nޢެޖެންޑާ 19 ގެ ދަށުން ދެހާސް ލިބޭނެ. ތިޔަދަނީ ރަގަޅަށް\nއޭޕްރީލް 18, 2019 20:21\nހދ. ރީނދޫ ބާގައި މީހުންނަށް ވެދުން ސަލާމް. އަދި މަރުހަބާ!\nއޭޕްރީލް 18, 2019 20:35\nޕާޓީގެ މަގާމުތަކާ ގުޅޭ ގޮތުން ހިޔާލުފާޅު ކުރުމަކީ މައްސަލައެއް ނޫން ކަމަށް ހަސަން ބުނުން އެއީ މައްސަލަ އެއް ނޫނޭ ތަމެން އެޖެންޑާ ނަވާރަ މިހާރުވަނީ ތަންޑާވެފައިތޭ ރައީސް އިބޫ ވިދާޅުވި ދޯ މަޖްލީސް އިންތިޚާބަށް ކެމްޕެއިން ކުރަމުން ދިޔައިރު ދެ ހަފްތާ ތެރޭގައި މާލެ ސަރަހައްދުން ގޯތި ދޭނެ ލުއި ފަސޭހަ ސްކީމް އިއުލާން ކުރާނޭ ކަމަށް އެމްޑީޕީ ވެރިކަމުގައި ތަމެން ސަރުކާރުގެ މަގާމް ތަކަށް ބަނޑުމުސާރައަށް ބައްދާ އުސޫލުން ބެއްދުން ނޫން ކަމެއް ނުކުރޭދޯ އަކުން ބަކުން ކުޅެނީ ނޫންތޭ ރަންރީނދޫ ޓްވިޓަރޭ ދަ ބަތާހަރާމީ ދަހަރާމްކޯރޭ ދަ ބަނޑުދޮންނައޭ މެން ދެން މަހަށް ދޭބަލަ މަހަށް މަހަށް މަހަށް ދޭބަލަ...\nއޭޕްރީލް 18, 2019 20:39\nސާލިހް ސޯލިހަކަށް ވެފަތިހިރީ! އެޖެންޑާ 19 ހަބޭސް. ބާރަށް އަތްޖަހާ\nއޭޕްރީލް 18, 2019 20:46\nތިޔައީ އެޖެންޑާ 19 ގަ ހިމެނޭ ކަމެއް. ވަޒީފާގެ ބިރުދެއްކުމާއި، ނުހައްޤުން ވަޒީފާއިން ކަނޑައި ލުމަކީ އެޖެންޑާ 19 ގައި ހިމެނޭ އެއް އަސާސް. އިބޫގެ ރިޔާސީ ވަޢުދުގައުވަނީ އެއްވެސް މީހެއްގެ ކުލަޔަކަށް، ނަސްލަކަށް، ސިޔާސީ ފިކުރަކަށް ބެލުމެއްނެތި ހަމަކަމާއިއެކު ވަޒީފާގެ ފުރުސަތާއި އެހެން ކަންކަންވެސް ކޮށްދޭނެކަމަށް. ވަޒީފާއިން މިހެން ކަނޑައިލުމަކީ ރިޔާސީ ވަޢުދާއި އެއްގޮތަށް ކުރިކަމެއް.\nއެމްޑީޕީ އަކީ އަބަދުވެސް ބުނާބަހާއި ދިމާ އިނދިކޮޅަށް ޢަމަލުކުރާބައެއް. ދެންވެސް މޮޅުނަމެއް ކިޔާފައި އިންތިޚާބެއްގައި އަޑުއަރުވާއިރަށް ގަޅި ދިވެހިން ވޯޓުދޭނެ. ދެންތިބޭ ގަޔަށް ގރހނޑފއ.\nޖަޒީރާ ރާއްޖެއަށް މަރުޙަބާ.\nއޭޕްރީލް 20, 2019 03:04\nޕާރޓީ ގެ މަގާމް ތަކަށް ޚިޔާލު ފާޅު ކުުރުމަކީ އެއީ މައްސަލަ އެއް ނޫނޭ މިހާރު މަމެންނަށް ފީލް ވަނީ ރީއްޗަށް ޒިންމްބާބްވޭ ހިނގަ ހިނގާ އޮތްވާ ކޮރަޕްޓް ބޮޑު ވަގެެއް ކަމަށް ވާ މުގާބޭ ވެރިކަމަށް އައިސް އެގައުމުގައި ތިބި ދޮން މީހުންގެ ދަނޑު ތައް ފޭރިގެންފައި ދަނޑުތައް ވިއްކައިގެން އެއިން ކަޓް ނަގައިގެން މުޅި ގައުމު ލޫޓުވާލި ތަނޭ ނަތީޖާ އަކީ ޒިންމްބާބްވޭ ފުނޑު ފުނޑުވެގެން ދިއުމޭ އެކަމޭ މިހާރު މިގައުމުގެ ސަރުކާރުގެ ކިބައިގެން ފެނިގެން ދަނީ ރަނޑު ސަރުކާރު ދަ ރަނޑުންދޯ...\nއޭޕްރީލް 18, 2019 20:55\nބަހާއި އަމަލް ދިމާނުވާ ހިޑަން އެޖރންޑާ 19 ހާދަ ފައްކަލޭދޯ\nއޭޕްރީލް 18, 2019 20:56\nޕާޓީގެ މަގާމުތަކާ ގުޅޭ ގޮތުން ހިޔާލުފާޅު ކުރުމަކީ މައްސަލައެއް ނޫން ކަމަށް ތަމެން ބުނާނީ އެމައްސަލަ އަކަށް ވެގެންނޭ އެމްޑީޕީ އަކީ އެއީ ކެނެރީގެ ނަޝީދު ގެންގުޅޭ ގޭންގް ކުދިން ނަށް އެކަނި ފުރުސަތު އޮންނަ ތަނެކޭ ބަޓް ގްރޫޕް ކިއްލި ތަޅާ ގްރޫޕް ކައިރި ކޮށްގެން އުޅުނީމާ ނޫންތޭ ވާނުވާ ނޭގިގެން އޭނާ ބުނި ގޮތަށް ކެނދިކުޅުދޫ ކުޅަނދު މަދު މީހަކު ބޮޑު ވަގަކު މިނިސްޓަރަކަށް ހުންނަން ރުހުން ދޭނީ ޓެލްމީ ވައި އައި ނެވަރ ވޮނާ ހިއަރ ޔޫ ސޭ ނާނާނާ ނާނާނާ އައި ވޯންޓް އިޓް ދެޓްވޭ ދެޓްވޭ ދެޓްވޭ...\nއޭޕްރީލް 18, 2019 21:01\nއެމްޑީޕީއައީމަ އަބަދުވެސް މީހުންވަޒީފާއިންވަކިކުރާނެ އަދިސަރުކާރުމުއައްޒަފުންގެ މުސާރަވެސް ކުޑަކުރާނެ ތީކުރީގަވެސްކުޅުނު ކުޅިވަރު ދެންވޯޓުދިންމީހުން ތިބޭއަގަމައްޗައްނަގައިގެން\nއޭޕްރީލް 18, 2019 21:03\nހެޔޮވެރިކަން ކުރަން ވައުދުވެ ރައްޔިތުންގެ ލޮލުގަ އަނދުން އަޅުވާފަ ވެރިކަމަށް އައިސް ބަލާވެރިކަމެއް ކުރަން ފެށީދޯ.... ކޮބާތަ ލަދުހަޔާތް ރައްރަށުގެ ބްރާންޗް ތަކަށް ވެސް ތަންދޮރު ނުދަންނަ މީހުން ހިންގަން ލާގެން އަތަށް ގޮވަމުން ދަނީ...\nއޭޕްރީލް 18, 2019 22:59\nއޭގެ މިސާލެއް ރ.ވާދޫ ފެނަކަ ބުރާންޗާށް އެހެރީ އެމްޑީޕީއަށް މަރުދިނީމަ މެންބަރު ބިގޭ ގެ ބާރުން ތަންދޮރު ނުދަންނަ ސޮހޮލެއްލާފަ.\nއޭޕްރީލް 18, 2019 21:12\nޕީއެސްއެމްގެ 150 މުވައްޒަފުން ކަނޑަން އުޅޭ ކަމަށް ޙަބަރު ލިބޭ\nއޭޕްރީލް 18, 2019 21:33\nޕީއެސްއެމް އުވާލަން ވީ\nއޭޕްރީލް 18, 2019 21:16\nރައްޔިތުންގެ މަޖްލީހުގެ ރައީސް އަކަށް ހަމަޖައްސަން ޖެހޭނީ އެއީ އެމްޑީޕީގެ އެމްޕީއެކޭ އެއީއޭ ވޯޓް އިން ލިބިފައިވާ ނަތީޖާ ބުނާ އެއްޗަކީ އެމްޑީޕީ އާއި ޖޭޕީ އާއި އެކު ހަދާފައިވާ ކޯލިޝަން އެގްރިމެންޓް ވެސް މިހާރު ވާނީ ބާތިލްވެފައޭ ސަބަބަކީ އެއީ ރައީސް އިބޫ ކެމްޕެއިން ކުރަމުން ބުނި ކޯލިޝަނަކުން ވެރިކަން ކުރާނެ ގާނޫނީ އޮނިގަނޑެއް އެކުލަވާލާ އެކަމަށް މަޖްލީހުން ގާނޫނެއް ހަދާނެ ވާހަކަ އެކަން ނުކޮށް މަޖްލީހުގެ އިންތިޚާބުގައި އެމްޑީޕީން ވަކިން ވާދަ ކުރުން އެއީ މިހާރު ކޯލިޝަން އެއްބަސްވުން ހިންނަވަރޭ އޮޅާލާ ބެކަށް ޖަހާލި ކަން ޔަގީން ވާ ކަންކަމޭ ހެއި ހެއި ހެއި ހިއަރ ވީކަމް ހިއަރ ވީގޯ ވީ ގޮނާ ރޮކް ޔޫ...\nއޭޕްރީލް 18, 2019 21:19\nނުވާނެ އަވަހައް ފައިބާ ބަަޔަކުގޮސް ނުބާލަނީސް\nބޯހަލާަކު 18 އޭޕްރީލް 2019\nއޭޕްރީލް 18, 2019 21:26\nއެބަރަގަޅުވޭ ޖަޒީރާ ވަންތަ ހަބޭސް\nއޭޕްރީލް 18, 2019 21:46\nމިހާރު ތިޔަ ރަނގަޅުވަނީ ދެން ބާރަށް އަތްޖަހާ\nއޭޕްރީލް 18, 2019 22:15\nވީ ޙާލެއްގައި ވާން ދެ އިންތިޚާބުގައިވެސް ވޯޓުދިނީ! ކޮންމެ ގޮތެއްހެޔޮކަމަށްބުނެ ، ބާރު ސްޕީޑުގައި ކުރިއަރަމުންއައި ޤަވްމެއް ދިވެހިންގެ އަތުން އިނދަޖައްސައިލީ! އެދަނީ ރަގަޅުވަމުން.\nއަނިޔާ ލިބިފައިވާ ނިކަމެތި ރައްޔިތު މީހާގެއަދޭސް\nއޭޕްރީލް 18, 2019 22:30\nﷲރަހްމަތުން މި ފެނަކަގެ އެމް.ޑީ، ޑީ.އެމް.ޑީ ބަދު ދުޢާ ޖެހި އެމީހުން ދިރިއުޅުން ހަލާކު ކުރައްވާނދޭވެ. އެހެނީ މިމީހުން ހީކުރާ ކަަހަލަ ނަސްލީވެ 66 ގޮނޑި ދިވެހިންގެެ މޮޔަކަމުން ދީނީމާ ބޮޑާވެ ރައްޔިތުންނަށް އަނިޔާވެރިވަނީމި މީ އެމީހުން އަމިއްލަ މުދާ ކަަމަށް ސަރުކާރުގެކުންފުންޏެއް ހިންގަން މިދެގިތެލަށް ހަވާލު ކުރީމަ. ﷲކުޅަދުން ވަންތަކަން މާބަރުގަދަ ވެގެންވެ. ތި ދެބަޚުލޫން ނިމުން ހިތިވާނެ މިފަދަ އަނިޔާލިބުނު ހުރިހާ މީހުންނާއި މިމީހުންގެ އާއިލާއާއި ހެޔޮ އެދޭ މީހުންގެ ބަދު ދުޢާގެ ސަބަބުން. ނިކަން ތިބެމާ ބަލަން މި ފެނަކަ އިސް ދެ ދައްޖާލުން ނިމުން އަންނަށް ގޮތް މަގުމަތިވެ ސަލާން ޖަހާ ހާލު މުގުމަތި ކުރައްވާނދޭވެ. އަދި މި ދެމީހުންނަކީ މިސަރުކާރު ހަލާކު ކޮށްލާނެ ދެޝައިތާނުން. ޟި ދެމީހުން މިހާރުން މިހާރަށް ފެނަކަ ވަޒީފާއިން ވަކިކުރުމަށް އެންމެހާ ރައްޔިތުންގެ އަދާހާ އެކު ރައީސް އެދި ދަންނަވަން.\nއޭޕްރީލް 18, 2019 22:49\nރަސޫލާ ދުއާ ދެންނެވި ފަދަ މީހެކޯ ތިހިރީ ވެރިކަމުގަ.. ?????\nއޭޕްރީލް 18, 2019 23:02\nީބަލަގަ، ނުހައްގުން ދީފަ ހުރި ވަޒީފާ ވީމަ ކަނޑާލެވޭނެދޯ\nއޭޕްރީލް 18, 2019 23:06\nގާނޫނު އިސްލާހު ނުވުމަކީ ރައްޔިތުންގެ ރައްކާތެރިކަން ކަށަވަރު ނުވާންވީ ސަބަބެއް ނޫން ކަމަށް ނައިބް ރައީސް ބުނަނީއޭ ޕްރޮޕެގެންޑާ ފަތުރައިގެން ގަބުޅި ކަތީބުން ލާ ގޮތަށް އަތް ދިގު ހުދު ގަމީސް ލައިގެން ރައީސް އިބޫގެ ސަރުކާރު މަހަށް ދަނީ ނޫންތޭ މުޅި މާލޭގައި ވައްކަމޭ ކުރަނީ ރައީސް އިބޫ ހީވަނީ ކުރާނެ ކަމެއް ނެތިގެން ކުރަހާ މަރުކަޒު ތަކަށް ގޮސްގެން ސަރުކާރުގެ ރިސޯރސް ތަަކުން އެންޖޯއި ކުރެވޭތީވެ އެކަން އެކްސްޕީރިއެންސް އެކަނި ކުރަނީ ކަމަށޭ ފީލްވަނީ..\nއޭޕްރީލް 18, 2019 23:29\nއެކިއެކި އެންގަލުން މާގިނަވާހަކަ ދައްކަންޖެހޭ ކަމެއްނޫން. ބޭކާރު ވާހަކަތައް ދެއްކިވަރަކަށް ކަމުގެ އަސްލު ގިނަބަޔަކަށް އޮޅޭނެ. ވަރަށްސާފު.\nމުސްލިމުން ދޮގެއްނުހަދާނެ. އިންސާނުންނަށް އޯގާތެރިވާނެ. ބުނާބަހާ އެއްގޮތަށް ޢަމަލުކުރާނެ. އެއްވެސް މީހަކަށް ނުޙައްޤުން އަނިޔާއެއް ދެވިދާނެތީ ބިރުވެތިވާނެ. އަދިވެސް... އަދިވެސް... އެއީ ހަމަ ﷲ އަށް ކިޔަމަންގަތުމަށާއި އެކަލާގެއަށް ބިރުވެތިވާތީ. އެކަލާގެ ރުއްސެވުމަށް އެދޭތީ. އެހެނަސް ﷲ ގެ ރުއްސެވުން އެބައަކަށް\nމުޙިއްމު ކަމަށްނުދެކޭބަޔަކު ކަންކުރާކަށް އިންސާފެއް މުހިއްމެއް ނުވާނެ. ކޮބާ ރަންރީދޫ ކަށިނެތް ތިލަފަތަށް ވޯޓުދިން މީހުން ގަހުންފައިބާ ހަމަބުއްދިން ވިނާލަބަލަ.\nއޭޕްރީލް 18, 2019 23:55\nނުހައްގުން ވަޒީފާ ދީފަ ތިބި މީހުން ވަޒީފާއިން ވަކިކުރީމަ ކަލޭމެއްނަ މައްސަލައަކީ. ކިތައްމީހުން، ނުހައްގުން ވަޒީފާއިން ވަކި ކޮއްފަތައް ތިބައިގަނޑަ ވަޒީފާ ދީފަ އެހެރީ. ހަމަ ރަނގަޅައް ހެދީ. ދެން މި ކޮމެންޓު ވެސް އަޕް ލޯޑު ނުކުރާތި.\nއޭޕްރީލް 19, 2019 00:13\nތިފޮޓޯއިން ތިފެންނަ ގިނަމީހުންނަކީ ޔާމިން އާ ދެކޮޅަށް ވޯޓްލީ މީހުން. ކޮބާ ރީތި ލަނޑެއް ލިބިއްޖެއްނޫން. ދެނަ ލަލަލާ.\nއޭޕްރީލް 19, 2019 00:56\nތިޔަމީހުން ބައިތިބައިގެން ސަރުކާރާއި ރައްޔިތުން ޖެއްސުންނޫންކަމެއް ނުކުރާނެ. އަބަދު ކޮންމެވެސް ކަމެއްދިމާވެފައި އިންޖީނުތަކަށް އޮންނާނީ. ހުރިހައި ކުނިތައް ސާފުކޮށްގެންނޫނީ ސަރުކާރު ހިންގުމަކީ ނުވާނެކަމެއް.\nއޭޕްރީލް 19, 2019 02:24\nކަޗޯރުމައްޗައް ރަންގަޅައް އެރުނީމާ ކައްސާލެއް ބާރުވާނެ\nދިވެހިރައްޔިތުން އިއްޔެއޮތްސަރުކާރުގެ ނުބައިނުލަފާކަމުން މިންޖުވެ ސަލާމަތްވީ މިއަދުމިއޮތްސަރުކާރުގެ މާތްކަމުން.. އެދުވަހު ރައްޔިތުންގެ ތެރެއިންގިނަބައެއްގެލޯތަކަށް ވެރި ކުރުވިއަނދިރިކަމައް ދެން އަލިވިލޭކަށް ނެތް. ވިހި ހާހުން ދިހަހާހުންބެހީމަ އޭގަހިފީ . އުރިހާބާރުތަކެއް މާދަމާއަށް ވިސްނާލުމެއްނެތި ހިތަކަށްދިނީ . ޢެގަހުކޭލެއް މިގަހުކޭލެއް ވަކިނުވީ. ކަނޑެއްފަޅެއް ނޭންގޭ . މިތިބީބަލަން .މަޖިލީހުގެ ތެރެއަށް ވައްދަންވެސްހެޔޮނުވާވަރު މީހުން އެތިބީމަޖިލިސް މެމެބަރުންގެ ގޮތުގަ ހޮވާފަ. ޕީއެޗްޑީ ފެންވަރުމީހުން މަޖިލީހަ ކުރިމަތިލީމަވެސް އެމީހުން ނުހޮވީ މަދުފައިސާކޮޅެއްގެ ވަގުތީ ބޭނުމުގަ. ވަޒީފާއެއްގަ މީހަކު ދެމިހުރެއްޖެނަމަ މަސައްކަތުން ހަލާލުގޮތުގަ ގިނަދުވަހުން ލިބޭލައްކަ ރުފިޔާ ދޫކޮށްލީ ވަގުތުން ގުނާލާފަ ދިން ދިހަ ހާހެއްހާ ރުފިޔާގެ ގިނަކމުގަ ހީވެގެން. ދެްންރާކަނިމަސް ކާންތިބޭ. .. އަމިއްލަގައުމާ ވަޒީފާވެސް ވިއްކާލީ . .\nއޭޕްރީލް 19, 2019 05:40\nޔާމީންގެ ކެމްޕެއިން ގްރޫޕްދޯ\nއޭޕްރީލް 19, 2019 07:06\nޥަގުން ހުސް ތިކަނޑަނީ... ?? ކަނޑަންޖެހޭ\nއޭޕްރީލް 19, 2019 08:02\nގާނޫނު އިސްލާހު ނުވުމަކީ ރައްޔިތުންގެ ރައްކާތެރިކަން ކަށަވަރު ނުވާންވީ ސަބަބެއް ނޫން ކަމަށް ނައިބް ރައީސް ބުނަނީ މާލެ އަށް ރާއްޖޭގެ ކަންކޮޅު ތަކުގައި ތިބި ބޮޑެތި ވަގުންނާއި ޑްރަގް ލޯރޑުން އަރާ އެމެން ކުރާނެ ވަރަށް ވައްކަން ކޮށް ނިމުނީމައޭ ނައިބް ރައީސް މަގުމަތީގެ ރައްކާތެރި ކަމާއި ބެހޭ ވާހަކަ ދައްކާއިރު ޖަޕާނުން ދީފިއޭ އިހަށް ދުވަހު މާލެ ތެރެ ޕެޓްރޯލް ކުރަން 100 ކާރު އެވެސް ދިނީ އެމްޑީޕީގެ އެކްޓިވިސްޓުން ބަޓް ނަގަން ދާން ދަތުރު ކުރަންއޭ މަހަށްދޭބަލަ މަހަށް މަހަށް މަހަށް މަހަށް ދޭބަލަ...\nއޭޕްރީލް 19, 2019 08:36\nކަނޑާ އެއްލައިލި މީހުންގެތެރޭގައި "ޏާ" ހިމެނުނުނަމަވެސް ތިހެން ބުނާނެ ދޯ ހަމަ؟\nއޭޕްރީލް 19, 2019 10:49\nވަރަށް ރަނގަޅު ނިންމުމެއް. ދައުލަތުގެ ލާރި ސަލާމަތް ކުރެވޭނީ ސިޔާސީ ފަރާތްތައް ތި މަގާމު ތަކުން ދުރު ކުރެވި ގެން\nއޭޕްރީލް 19, 2019 15:06\nމިސަރުކާރު މިދާގޮތުން ހީވަނީ މިދާގޮތަށް ގޮސް ހުއްޓޭނީހެން\nއޭޕްރީލް 21, 2019 13:35\nއިންސާފު ހޯދައިދެނީއޯ ? ކުރާކަމަކީ ދުވެ ފަތާ އަންހެނުންނާ ބައްދާ އޮޅުލުން.


ލޭންޑްޔޫސް ޕްލޭނުން ވިލިމާލެއަށް ބޯހިޔާވަހިކަން\nލޭންޑްޔޫސް ޕްލޭނުން 60 އާއިލާއަކަށް ވިލިމާލެއިން އިޖުތިމާއީ ބޯހިޔާވަހިކަން\n2 ޑިސެންބަރު 2021 - 10:31 0\nމާލެ ސިޓީގެ އަވަށެއްކަމުގައިވާ ވިލިމާލެ. ވިލިމާލެއާ ބްރިޖު ގުޅާލަން ހަމަޖެހިފައިވަީ އެ ރަށުގެ ހުޅަނގު ފަރާތުން-- ފޮޓޯ: ފޭސްބުކް/ވިލިމާލެ\nމާލެ ސަރަހައްދަށް ސިޓީ ކައުންސިލުން ތައްޔާރުކޮށްފައިވާ ލޭންޑްޔޫސް ޕްލޭނުގައި ވިލިމާލޭގައި 60 އާއިލާއަށް އިޖުތިމާއީ ބޯހިޔާވަހިކަން ފޯރުކޮށްދޭނިނުމަށްޓަކައި އިމާރާތްކުރާނެ ބިން ކަނޑައަޅައިފި އެވެ.\nސިޓީ ކައުންސިލުން މިދިޔަ ހަފްތާގެ ތެރޭގައި އާންމުކުރި އެ ލޭންޑްޔޫސް ޕްލޭނުގައިވާ ގޮތުން ވިލިމާލޭގައި ހިންގާ މަޝްރޫތަކުގެ ތެރެއިން ބޯހިޔާވަހިކަމުގެ މަޝްރޫއު ހިންގަން ހަމަޖެހިފައިވަނީ ވިލިމާލެ ފެރީ ޓާމިނަލް ކައިރީގައި ހުންނަ މަސްޖިދު އަލް ބިއްރިގެ ފުރަގަހަށް އޮންނަ ބިމުގަ އެވެ.\nއިޖުތިމާއީ ބޯހިޔާވަހިކަމުގެ މަޝްރޫގެ އިތުރުން ވިލިމާލޭގައި އިރު އުތުރުން މަސް މާރުކޭޓެއް އަޅަން ވެސް ބިން ވަނީ ކަނޑައަޅާފަ އެވެ. އެ މަސްމާރުކޭޓުގައި މަސް ކަނޑާނޭ އަދި ގަނޑުކުރާނޭ ފެސިލިޓީ ގާއިމުކުރާނެ ކަމަށް ސިޓީ ކައުންސިލުގެ ލޭންޑްޔޫސް ޕްލޭނުގައި ބުނެފައިވެ އެވެ.\nއޭގެ އިތުރުން ވެސް ވިލިމާލެ ބޯޅަ ދަނޑު ކައިރިން ކޮމިއުނިޓީ ސެންޓަރެއް އެޅުމަށް ބިން ވަނީ ކަނޑައަޅާފަ އެވެ. އެގޮތުން އެ ސެންޓަރުގައި އަންހެނުންނަށް ހާއްސަ ކޯޕަރޭޓީވް މާކެޓެއްގެ އިތުރުން ދަރިވަރުން ކިޔަވަން ވަކި ސަރަހައްދެއް ވެސް ކަނޑައަޅާފައިވެ އެވެ.\nވިލިމާލެ ލޭންޑްޔޫސް ޕްލޭން.\nއަދި ވިލިމާލޭގެ މިހާރުގެ ބީޗު ސަރަހައްދު ވޯޓާ ސްޕޯޓްސް އޭރިއާއެއް ގޮތަށް ތަރައްގީކުރުމަށް ވަނީ ހަމަޖެހިފަ އެވެ.\nވިލިމާލެއަށް އެންމެ ބޮޑު ބަދަލެއް އަންނާނެކަމަށް ލޭންޑްޔޫސް ޕްލޭނުން ދައްކަނީ ސަރުކާރުން ކުރިޔަށްގެންދަން ނިންމާފައިވާ މާލެ-ތިލަފުށި ބްރިޖުގެ މަސައްކަތާއެކު ބްރިޖާއި ވިލިމާލެއާ ގުޅޭ ސަރަހައްދަށެވެ. ބްރިޖު ވިލިމާލެއާ ގުޅޭނީ އެރަށުގެ ހުޅަނގު ފަރާތުންނެވެ.\nއެގޮތުން ބްރިޖު ކައިރިން ދެ ސަރަހައްދެއްގައި ޕެޓްރޯލް ޝެޑު ގާއިމުކުރަން ވަކި ސަރަހައްދުތަކެއް ކަނޑައަޅާފައިވާއިރު، އެ ދެ ސަރަހައްދުގައި ވެސް ޕާކިން އޭރިއާތަކެއް ހެދުމަށް ލޭންޑްޔޫސް ޕްލޭނުގައި ވަނީ ކަނޑައަޅާފަ އެވެ.\nއެ ދެ ސަރަހައްދުގައި ގާއިމުކުރާ ޕެޓްރޯލް ޝެޑްތަކަކީ ބްރިޖުން ދަތުރުކުރާ ފަރާތްތަކަށް ހާއްސަކޮށް އަޅާ ޝެޑުތަކެކެވެ. ސަރުކާރުން ވަނީ ބްރިޖާއެކު ވިލިމާލެ އެތެރޭގައި ހުއްދަ ދީފައިވާއިންޖީނުލީ އުޅަނދު ފަހަ ފިޔަވައި އިތުރު އުޅަނދެއް މިހާރު ވެސް އޮންނަ ގޮތަށް ނުދުއްވޭނޭކަމަށް މީގެ ކުރިން ބުނެފަ އެވެ.\nއަރަބިއްޔާއަށް ކާނިވާ ސަރަހައްދުން ޖާގައެއް ދޭން ނިންމައިފި\nabout 18 hours 0\nމާލޭގެ ގްރެފިޓީތައް ފުހެ، ފާރުތައް ސާފުކުރަނީ\nއިންޑަސްޓްރިއަލް ޒޯން، ނައްތާނުލެވުނު ކުނިގޮނޑަކަށް ވެއްޖެ


Gellunu khaassa ehee ah beynunvaa kujjaa maruvefai ovva fenijje | Mihaaru\nނޯރާ އަކީ އެކަނި ތަންތަނަށް ދިއުމުގެ ގާބިލްކަން ލިބިފައިވާ ކުއްޖެއް ނޫން ކަމަށް އާއިލާ އިން ބުނޭ. --ފޮޓޯ:ޕީއޭ މީޑިއާ\nގެއްލުނު ޚާއްސަ އެހީއަށް ބޭނުންވާ ކުއްޖާ މަރުވެފައި އޮއްވާ ފެނިއްޖެ\n14 އޯގަސްޓް 2019 - 11:492comments\nކުއާލަ ލަމްޕޫރު (އޮގަސްޓް 14) - ޗުއްޓީއަކަށް އާއިލާއާ އެކު މެލޭޝިއާ އަށް ދިޔަ އިނގިރޭސި ވިލާތުގެ ޚާއްސަ އެހީއަށް ބޭނުންވާ އުމުރުން 15 އަހަރުގެ ކުއްޖެއް ކަމަށްވާ ނޯރާ ކުއޮރިން ގެއްލިގެން ހޯދާތާ 10 ދުވަސް ފަހުން، މަރުވެފައި އޮއްވާ އިއްޔެ ފެނިއްޖެ އެވެ.\nވެރިރަށް ކުއާލަ ލަމްޕޫރުގެ ދެކުން 39 މޭލު ދުރުގައި އޮންނަ ޑުސުން ރިސޯޓުން ނޯރާ ގެއްލުނީ، އެ ރިސޯޓަށް ދިޔަތާ އެއް ދުވަސް ފަހުން، މި މަހު4ވަނަ ދުވަހު އެވެ. އެ ކުއްޖާގެ ހަށިގަނޑު ފެނުނީ ޑުސުންއާ އެއް މޭލު (ދެ ކިލޯ މީޓަރު) ދުރުން ޖަންގަލީގެ ތެރޭންނެވެ. ނޯރާގެ މައިންބަފައިން ވެސް މިހާރު ވަނީ ފެނިފައި ވަނީ އެ މީހުންގެ ދަރިފުޅުކަން ޔަގީންކޮށްދީފަ އެވެ. ނޯރާގެ ޕޯސްޓް-މޯޓަމް މިއަދު ހަދާނެ އެވެ.\nގެއްލުނު 15 އަހަރުގެ ނޯރާ ހޯދުމުގެ މަސައްކަތް ކުރަނީ. --ފޮޓޯ:އޭއެފްޕީ\nފްރާންސް-އައިރިޝް ދަރިކޮޅަށް ނިސްބަތްވާ ނޯރާ ހޯދަން 350 މީހުންގެ ޓީމަކުން ދިޔައީ މަސައްކަތް ކުރަމުންނެވެ. އެ ކުއްޖާ ހޯދުމަށް ހެލިކޮޕްޓަރާއި ޑްރޯން، ސްނިފާ ޑޯގު އަދި ޑައިވަރުންގެ އެހީ ހޯދި އެވެ. މެލޭޝިއާގެ އިތުރުން ފްރާންސް، އަޔަލެންޑް އަދި އިނގިރޭސި ވިލާތުގެ ޓީމުތަކުން ވެސް ވަނީ ނޯރާ ހޯދުމުގައި އެހީތެރިވެފަ އެވެ. މެލޭޝިއާ ފުލުހުންގެ ޑިޕިއުޓީ މަޒްލާން މަންސޫރު ވިދާޅުވީ ޖަންގަލީގެ ތެރޭގައި ފެންދެމޭ ތަނެއްގެ ކައިރިން ނޯރާ ފެނުނު އިރު އޮތީ ބަރަހަނާ ހާލުގައި ކަމަށެވެ. އެ ކުއްޖާގެ ހަށިގަނޑަށް އެއްވެސް ގެއްލުމެއް ލިބިފައިވާ ކަމަށް ފުލުހުން ނުބުނެ އެވެ.\nގެއްލުނު ކުއްޖާ ހޯދަން ހިންގި އޮޕަރޭޝަން\nނޯރާ ހޯދަން ހިންގި އޮޕަރޭޝަން\nނޯރާ ގެއްލުނީ ކަމަށް މެލޭޝިއާގެ ކަމާބެހޭ ފަރާތްތަކުން ނިންމި ނަމަވެސް އެ ކުއްޖާގެ އާއިލާ އިން ތުހުމަތު ކުރަނީ ނޯރާ ވަގަށް ނެގީ ކަމަށެވެ. ސިކުނޑީގެ އުނިކަމެއް ހުންނަ ނޯރާ އަށް އެކަނި އެއްވެސް ތަނަކަށް ނުދެވޭނެ ކަމަށް އާއިލާ އިން ބުނެ އެވެ.\nނޯރާގެ މައިންބަފައިންނަކީ ފްރެންޗް-އައިރިޝް ބައެއް ނަމަވެސް އެ މީހުން ލަންޑަނުގައި ދިރިއުޅޭތާ 20 އަހަރުވެއްޖެ އެވެ. އެ ދެމަފިރިން ހޯމަ ދުވަހު ވަނީ ނޯރާ ހޯދައިދިން ފަރާތަކަށް 50،000 ރިންގިޓް (11،900 ޑޮލަރު) ގެ އިނާމެއް ވެސް ހުށަހަޅައިފަ އެވެ.


އެންމެން “ސިޔާސަ”ވެ އަހަރެންގެ މަސްގަނޑު މުޅަކޮށްފިއެވެ. - MV Times\nއެންމެން "ސިޔާސަ"ވެ އަހަރެންގެ މަސްގަނޑު މުޅަކޮށްފިއެވެ.\n1 October 23rd, 2012 - 4:47 AM\nއަހަރެން ދުނިޔޭގެ އަލިކަން ދެކުނީ މީގެ އެތައް މިލިޔަން އަހަރެއް ކުރިންނެވެ. އަހަރެންގެ ނަމަކީ "ދިވެހިރާއްޖެ"އެވެ. ކަލޯމެން އިނގިރޭސިން ކިޔާނަމުންނަމަ "މޯލްޑިވްސް" އެވެ.\nއެތައް ގަރުނެއް ވަންދެން އަހަރެންމިއީ ދުނިޔެ މަތީގެ ސުވަރުގެ ކަމުގައި އަވަށްޓެރިންނާއި އަހަރެންގެ ރަހުމަތްތެރިން ދުށުނެވެ. އަހަރެންވާނީ އެތައް ދަރިންނެއް ބަލާބޮޑުކޮށްފައެވެ. އެދަރިންނަށްޓަކައި އަހަރެން ފަޚުރުވެރިވާ އެތައް ދަރިންނެކެވެ. ދޮން ބަންޑާރައިންނެވެ. އުތީމު ތިން ބެއިންނާއި ދަންޑަލުމެން ފަދަ އެތައް ސަތޭކަ ދަރިންނެވެ. އަހަރެންނަށްޓަކައި ޖާނުދިން އެތައް ދަރިންނެއް އަހަރެންގެ ދިގު އުމުރުގައި ދުށީމެވެ. އެހެނަސް މިއަދު މިވަނީ މަންޒަރު މުޅިން ބަދަލުވެފައެވެ.\nއަހަރެންގެ ދަރިން އަހަރެން ބަލާ ބޮޑު ކުރީ ނުހަނު ލޯބި ދީގެންނެވެ. ކާފިރުކަންމަތީގައި ތިއްބައި މަތިވެރިވެގެންވާ އިސްލާމްދީން އަހަރެންގެ ދަރިންނަށް އުނގަންނައި ދިނީމެވެ. އަހަރެންގެ ހުރިހާ ދަރިންނަކީވެސް ސައްތައިން ސައްތަ މުސްލިމުންނޭ ބުނެ އަވަށްޓެރިންނާއި ރަހުމަތްތެރިންނަށް އަހަރެން ފަޚުރުވެރިވީމެވެ. އަހަރެންގެ ދަރިންނަކީ އަޚުލާޤު ރަގަޅު ކިޔަމަންތެރި ބޭރު ކަރަ ތަކުން އަންނަ މެހެމާނުންނަށް ކަމޭހިތާ ދަރިންތަކެއްގެ ގޮތުގައި އަހަރެން އެކުދިން ބަލާބޮޑު ކުރީމެވެ. ނަމަވެސް އެމަންޒަރުވެސް މިއަދު މިވަނީ ބަދަލުވެފައެވެ.\nނަވާރަވަނަ ގަރުނާ ޖެހެންދެން އަހަރެންގެ ހަޔާތުގެ ހުރިހާ ދުވަހެއްވެސް ގުނަމުން ދިޔައީ އުފަލާއި ހިތްހަމަ ޖެހުމާއިއެކެވެ. ކޮންމެ އާއިލާއަކުވެސް "ކަޅު ކަންބަޅި"އެއް އުޅޭ ބީދައިން ކުރިންވެސް މަގު ގެއްލުނު ދަރިންތަކެއް ތިއްބެވެ. މިއަދު އަހަރެންގެ ހުރިހާ ދަރިންނަކީވެސް "ކަޅު ކަންބަޅި"ންނަށް ވެއްޖެއެވެ. މަސްތުވާތަކެތި އަހަރެންގެ އުނގުތެރެޔަށް އޮއްސާލީ ބޭރު ކަރަ ތަކުން އައި އަހަރެންގެ ދުޝްމިނުންނެއް ނޫނެވެ. ހުދު އަހަރެންގެ އުފަން ދަރިންނެވެ. އަހަރެންގެ ލޯކުރިމަތީގައި އަހަރެންގެ އުފަން ދަރިންތައް ކަތިލަނީ "ޕޯޗުގީޒުން"ނެއް ނޫނެވެ. ފާޑުފާޑުގެ ޖާހިލު ނަންތައް ދީގެން "ޕާޓީ" ހަދައިގެން އަހަރެންގެ ދަރިންތައް ހެއްލުމުގެ ތެރެޔަށް ވައްޓާލަމުން ދަނީ ހުދު އަހަރެންގެ އުފަން ދަރިންނެވެ. އަހަރެންގެ އުނގަންނައިދިން ދީން ހަތިޔާރަކަށް ހަދައިގެން ތިބެ ދޮގު ވާހަކަތައް ފަތުރަމުން ދަނީވެސް އަހަރެންގެ އަމިއްލަ ދަރިންނެވެ.\nއަހަރެންގެ ދިރިއުޅުމުގައި މިއަދު ގުނަމުން މިދަނީ ކަޅު ސަފްހާތަކެވެ. މިއަދު އަހަރެންގެ އަމިއްލަ ދަރިން އަހަރެންނަށް ހަރާންކޯރުވެ، އަހަރެންގެ އަގުވައްޓާލައިފިއެވެ. އަހަރެންގެ "އުނގު" ތެރޭގައި ބޮޑެތި ޖަރީމާތައް ހިންގަން ފަށައިފިއެވެ. ކާބަފައިން އުޅެމުން ދިޔަ ދިރިއުޅުން އަހަރެންގެ ދަރިން ދޫކޮށްލައިފިއެވެ. ދަސްކޮށްދިން ރިވެތި އަޚުލާޤާއި އުނގަންނައިދިން އިސްލާމްދީނުގެ ހަމަތައް ދޫކޮށްލައިފިއެވެ. އަހަރެންގެ އަންހެން ދަރިން އަމިއްލަޔަށް އިއްފަތްތެރިކަން ނަގާލައިފިއެވެ. ދެޖިންސުއެއްކޮށްހެން މަސްތުވެއްޖެއެވެ. ވެރީންގެ ގޮތުގައި އަހަރެން އައްޔަންކުރި މީހުންތައް އެމީހުންގެ ޒިންމާތައް ހަނދާން ނައްތާލައިފިއެވެ. އެންމެން "ސިޔާސަ"ވެ އަހަރެންގެ މަސްގަނޑު މުޅަކޮށްފިއެވެ.\nތިރީސް އަހަރުގެ ދިގުވެރިކަމެއް އަހަރެންގެ ދަރިޔަކަށް ދިނީމެވެ. އެއީ އަހަރެންގެ އެހެން އެއްވެސް ދަރިޔަކަށް އަހަރެން މިހާތަނަށް ދީފައިނުވާ ޒިންމާއެކެވެ. އެހެނަސް އޭނަގެ ވެރިކަމުގައި އަހަރެންގެ ދަރިން މަގުފުރެދެން ފެށިއެވެ. މަސްތުވާ އެތައްބާވަތެއް އޭނަގެ އިހުމާލުން އަހަރެންގެ އުނގުތެރެޔަށް ގިނަވެގެން ދިޔައެވެ. ތަންދޮރު އޮޅުނުފިލާ ބޮޑުވަމުން ދިޔަ އަހަރެންގެ ދަރިން އެވަބާގައި ޖެހުނެވެ. އަހަރެންގެ އެންމެ މުހިންމު ގުނަވަން ކަމަށްވާ "މާލެ" ތެރޭގައި "ބްލެކް ޝީޕް" ތައް އިތުރުވެގެން ދިޔައެވެ. މާރާމާރީއާއި މީހުން މެރުން ފެށިގެން ދިޔައެވެ. ދީން އުނގަންނައި ދިނުމުގައި ހުރި އިހުމާލުތަކުގެ ސަބަބުން އަހަރެންގެ ދަރިންނަށް ދީން އޮޅި މަތިވެރި އިސްލާމްދީން ހަތިޔާރަކަށް ހެދިއެވެ. އަނެއްބަޔަކު އިސްލާމް ދީނުގެ ނަމުގައި ހައްދުފަހަނަ އަޅައި ދިޔައެވެ. އަވަށްޓެރި ޤައުމުތަކުން މީހުންތައް ގެނެސް އަހަރެންގެ އުނގަށް އޮއްސާލިއެވެ. މިކަމުގެ ޒިންމާ ނަގާނީ ފަހެ ކާކު ހެއްޔެވެ؟ އަހަރެން ހެއްޔެވެ؟ ނުވަތަ ވެރިކަން ކުރި އަހަރެންގެ ދަރި ހެއްޔެވެ؟\nތިރީސް އަހަރުގެ ވެރިކަމަށްފަހު އަހަރެންގެ ދަރިންގެ މައްޗައް އަހަރެން އައްޔަން ކުރީ ރީނދޫ ކުލަޔަށް ވަރަށް ލޯބިކުރާ އަހަރެންގެ ދަރިއެކެވެ. އޭނާއަށް ވެރިކަމުގައި ހުރެވުނީ ވަރަށް ކުޑަ ދުވަސްކޮޅަކުއެވެ. ވީ ވަޢުދެއް ފުއްދީއެއް ނޫނެވެ. ކުރާނަމޭ ބުނި އެއްވެސް ކަމެއް ފުރިހަމަޔަށް ކުރެވުނީއެއް ނޫނެވެ. ތިރީސް އަހަރުގައި އަހަރެންގެ ބޮޑު ދަރީގެ އިހުމާލުންވި ހުރިހާ ކަމެއް ރަގަޅު ކުރާނަމޭ ބުނެ ޤައުމު "ވޯރާ"އިންނަށް ވިއްކާލީއެވެ. ލޯމައްޗައް ދަޅަ ދައްކައިގެން ކުރީ އެއްކަމެއް ދެކަމެއް ނޫނެވެ. ފާޑުފާޑުގެ މޮޅެތި މީހުން ގެނެސްގެން އަހަރެންގެ ދަރިންނަށް އުނގަންނައި ދިން މަތިވެރި އިސްލާމްދީންވެސް ބަދަލުކޮށްލަން މަސައްކަތްކުރީއެވެ. ފިލްމު ސްޓާރުންނާއި ގުޅިގެން މޮޅެތި އާރޓުވެސް ދައްކަން ފެށީއެވެ. ނުވިތާކަށް އަހަރެންގެ އުސޫލާއި ޤާނޫނުތަކާއި ދެކޮޅަށްވެސް ތެދުވީއެވެ. މިކަމަށްވެސް ޒިންމާ ނަގަންވީ އަހަރެން ހެއްޔެވެ؟\nދެން އަހަރެންނަށް ޖެހުނީ ތަޖުރިބާގެ އަލީގައި ރީނދޫކުލަޔަށް ލޯބިކުރާ ދަރިޔަށް ހަވާލުކުރި ޒިންމާ އަތުލާ އޭނާޔާ ޖެހިގެން ދަށްހުރި ސޮރަށް ވެރިކަން ހަވާލުކުރާށެވެ. އެއީ އަހަރެން ދަރިންތަކުގެ ތެރިން ޕީއެޗްޑީ ނަގައި ޑޮކްޓަރ އަކަށްވި ދަރިއެވެ. މިދަރިފުޅުގެ ބޮލަށް ސިޔާސަ ވެގެން އުޅޭ ބަޔަކު ވަދެ ދުވަހަކުވެސް އަހަރެންގެ ހާލަތު ދަށަށްނުދާވަރަށް ވައްޓާލައިފިއެވެ. އިރުގެ އަލިކަން ހުރިއްޔާ ގިނަ ފަހަރު ބައްތީގެ އަލިކަމެއް ނުހުރެއެވެ. ގިނަފަހަރު މިސޮރުގެ ޒިންމާތައް އަދާކުރަނީ އޭނަގެ ރައްޓެހި ރަހުމަތްތެރިން ބުނާ ގޮތަށެވެ. މަހުޖަނުންނާއި ވިޔަފާރި ވެރިންގެ ނުފޫޒުމި ސޮރުގެ ވެރިކަމުގައި ވަނީ ވަރަށް ގަދަވެފައެވެ. އަހަރެން ދަރިންނަށްޓަކައި އަޅައިދީފައިހުރި ތަންތަނުގެ ދަރަނިތައް ދަނީ ބޮޑުވަމުންނެވެ. ނުވިތާކަށް ބިލެއްހާ ހިސާބުވެސް ދައްކައެއް ނުލައެވެ. ހުދު އަހަރެންވެސް މިހާރު މިވަނީ ރައްޓެރި ރަހުމަތްތެރިންނާއި އަވަށްޓެރިންނަށް ދަރަނިވެރި ވެފައެވެ. މީނާގެ ކަންތަކަށްވެސް ޖަވާބުދާރީވާންވީ އަހަރެން ހެއްޔެވެ؟\nމިކިޔައި ދެވުނީ އަހަރެންގެ އަމިއްލަ ދަރިން އަހަރެންނާމެދު ކަންތައްކުރާގޮތެވެ. އަހަރެންގެ ބާކީ ތިބި ތިން ލައްކައެއްހާ ދަރިންނަށް ދޭން އޮތް ނަސޭހަތަކީ އަހަރެންގެ ތިރީސް އަހަރުގެ ވެރިކަން ކުރި ދަރިފުޅާއި، ރީނދޫކުލަޔަށް ލޯބި ކުރާ ދަރިފުޅާއި ޑޮކްޓަރު ދަރިފުޅާއި މި ތިން މީހުންގެ ރަހުމަތްތެރިންނާއި މި މީހުންނާއި ބައިއަތު ހިފައިގެން ތިބިހާ ބަޔަކާ ދުރަށް ދިއުމަށެވެ. އަހަރެން ދަސްކޮށްދިން ރިވެތި އަޚުލާގުގައި އެންމެން ހިފާށެވެ. ފާޑުފާޑުގެ ނުބައި ވަބާތަކާއި މަސްތުވުންތަކާއި ދުރަށްދާށެވެ. ޖާހިލު ނަންތައް ކިޔައިގެން ޕާޓީ ހަދައިގެން ދޮގު ހަދަމުންދާ ފަރާތްތަކާއި ދުރައްދާށެވެ. ކޮއްކޮމެންނާއި ބޭބެމެންގެ ލޭ އޮހޮރުވުން ހުއްޓާލާށެވެ. ދައްތައިންނާއި ކޮއްކޮމެންގެ އިއްފަތްތެރިކަން ރައްކާކުރާށެވެ. އިސްލާމް ދީނުގައި އަންގަވާފައިވާ ރިވެތި ގޮތްތަކުގައި ހިފާށެވެ. ހައްދުފަހަނަ އަޅައި ނުދާށެވެ. މިއީ އަހަރެންގެ އެންމެ ފަހުބަހެވެ.\nވަކި ކޮޅަކަށް ބުރަނުވެ ލިޔެފައިވާ އެއްވަނައިގެ ލިޔުމެއް….މިނިވަން ނޫސްވެރިކަމުގެ ބޭނުން ހެޔޮގޮތުގައި ހިފާ ސޮރެއް/މަންޖެއެއް…..


Vanuatu kanduge sarahadhah vadhe masverikan kuri China ge2masboat ehge captainunah bodu adhabeh! - One Online\nވަނުއާޓޫ ކަނޑުގެ ސަރަހައްދަށް ވަދެ، ގަވާއިދާ ހިލާފަށް މަސްވެރިކަން ކުރުމާއި ދާ އަޅައިގެން އުޅުނު ކަމަށް ތުހުމަތު ކުރާ ޗައިނާގެ ދެ މަސްބޯޓު ---\nވަނުއާޓޫ ކަނޑުގެ ސަރަހައްދަށް ވަދެ މަސްވެރިކަން ކުރި ޗައިނާގެ ދެ މަސްބޯޓެއްގެ ކެޕްޓަނުންނަށް ބޮޑު އަދަބެއް!\nވަނުއާޓޫ ކަނޑުގެ ސަރަހައްދަށް ގަވާއިދާ ހިލާފަށް ވަދެ، ދާ އަޅައިގެން މަސްވެރިކަން ކުރިކަމުގެ ތުހުމަތުގައި ޗައިނާގެ ދެ މަސްބޯޓެއްގެ ކެޕްޓަނުންނަށް ބޮޑު އަދަބެއް ދޭން ނިންމައިފި އެވެ.\nއެ ދެ މަސްބޯޓު އަތުލައިގަތީ ވަނުއާޓޫގެ އުތުރުގައި އޮންނަ ހިއު އައިލެންޑްސް ކައިރީގައި މަސްވެރިކަން ކުރަން އުޅެނިކޮށް މިދިޔަ މަހުގެ ތެރޭގަ އެވެ. އެ ދެ ބޯޓުގައި 14 އޮފިސަރުންނާއި ކުރޫން ތިބި އިރު، އެމީހުންނާ ސުވާލުކޮށް ދައުވާކުރުމުގެ ކުރިން 14 ދުވަސް ވަންދެން ކަރަންޓީނުގައި ބޭތިއްބި އެވެ.\nއަދި އޭގެ ފަހުން މަހަކަށްވުރެ ގިނަ ދުވަހު ބަންދުގައި ބޭތިއްބުމަށްފަހު ބަންދުން ދޫކޮށްލާފައިވަނީ މިދިޔަ އަންގާރަ ދުވަހު އެވެ. ނަމަވެސް އެމީހުން ގައުމު ދޫކޮށް ފިލައިގެން ގޮސްދާނެތީ، ޕާސްޕޯޓު ހިފަހައްޓައި، ޕޯޓް ވިލާގައި ހުންނަ ހޮޓަލެއްގައި އެމީހުން ތިބީ ގޭ ބަންދުކޮށްފަ އެވެ.\nމި ދެ ބޯޓުގައި ތިބި ހުރިހާ އެންމެންނަށް ވެސް ވަނުއާޓޫގެ މަސްވެރިކަމުގެ ގާނޫނުގެ ދަށުން ފިޔަވަޅު އެޅި ނަމަވެސް، ދެ ކެޕްޓަނުންނަށް ވަނީ ޖަލު ހުކުމެއް އިއްވައި، ބޮޑު އަދަދަކުން ޖޫރިމަނާ ކުރަން ވަނީ ނިންމައިފަ އެވެ. ނަމަވެސް އަދި ދޭނެ އަދަބެއް ކަނޑައަޅައިފައެއް ނުވެ އެވެ.\nވަނުއާޓޫ ކަނޑުގެ ސަރަހައްދުގައި ގަވާއިދާ ހިލާފަށް މަސްވެރިކަން ކުރާ ބަޔަކަށް އެގައުމުން އަދަބެއްގެ ގޮތުގައި ގިނަވެގެން ފަސް އަހަރުގެ ޖަލު ހުކުމަކާއެކު 8.7 މިލިއަން އެމެރިކާ ޑޮލަރުން ޖޫރިމަނާ ކުރެ އެވެ. އަދި ދާ އަޅައިގެން މަސްވެރިކަން ކުރާނަމަ ފަސް އަހަރުގެ ޖަލު ހުކުމެއް ނުވަތަ 4.4 މިލިއަން ޑޮލަރުން ޖޫރިމަނާ ކުރެ އެވެ.\nވަނުއާޓޫގެ ދައުލަތުގެ ވަކީލުން ބުނާ ގޮތުގައި، ޗައިނާގެ އެ ދެ ބޯޓު އެގައުމުގެ ކަނޑުގެ ސަރަހައްދަށް ވަނުމަށްފަހު ވަނީ ސެޓަލައިޓް ނިއްވާލައިފަ އެވެ. އަދި ބޯޓުގައި ހަރުކޮށްފައި ހުރި ބައެއް މުހިންމު ޑިވައިސްތައް ހަލާކުކޮށްލާފައި ވުމުން، އެ އެއްޗެހިން މައުލޫމާތު އެއްކުރުމަށް އުނދަގޫތަކެއް އެބަހުރި ކަމަށް ބުންޏެވެ.\nގުޅޭ ޓެގު ޗައިނާ\nމަންމޯހަން ސިންހު ކޮވިޑަށް ޕޮޒިޓިވްވެއްޖެ\nކޮވިޑްގެ ވައިރަސް ދެނެގަންނާނެ ޗިޕެއް އެމެރިކާއިން އުފައްދައިފި\nއިންޑިއާ އަށް ކޮވިޑްގެ ސުނާމީއެއް އަރައިފި\nޗައިނާއާ ދޭތެރޭ ހަރުކަށި ފިޔަވަޅުތަކެއް އަޅަން ޖަޕާނުގެ ރައްޔިތުން ބޭނުންވޭ: ދިރާސާ